text:
འཁྲུངས་སྐར་ཉིན་སྤྱི་འཐུས་ལྷན་ཚོགས་ཀྱི་གསུང་བཤད།
༧གོང་ས་མཆོག་གི་སྐུ་ཕྱྭ་ནི། གཙོ་བོ་ཁོང་གི་ཅི་གསུང་བཀའ་སྒྲུབ་ཞུ་རྒྱུ་དང། སྤྱི་མཐུན་གྱི་བསོད་ནམས་ལ་རག་ལུས་ཡོད་པ་བླ་ལྷ་ཡོངས་ཀྱིས་གསུང་གཅིག་གྲགས་ལ་བརྟེན། དེ་དོན་བོད་མི་ཡོངས་ཀྱིས་ཉམས་ལེན་དགོས་སྐོ་སྤྱི་འཐུས་ལྷན་ཚོགས་ནས་གསུངས་སོང།
༅། །སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་དགུང་གྲངས་ ༧༧ ལ་ཕེབས་པའི་༸སྐུའི་འཁྲུངས་སྐར་མཛད་སྒོའི་ཉིན་བོད་མི་མང་སྤྱི་འཐུས་ལྷན་ཚོགས་ ཀྱི་གསུང་བཤད།
དེ་རིང་འགྲོ་བ་ལྷ་དང་བཅས་པའི་མགོན་སྐྱབས་བླ་ན་མ་མཆིས་པ། ས་སྟེང་རྒྱལ་བསྟན་ཡོངས་རྫོགས་ཀྱི་མངའ་བདག འཇིག་རྟེན་ཞི་བདེའི་དེད་དཔོན་ཆེན་པོ། བོད་ཀྱི་ལྷ་སྐལ་སྤྱན་རས་གཟིགས་དབང་མིའི་གཟུགས་སུ་བྱོན་པ་ཁམས་གསུམ་ཆོས་ཀྱི་ རྒྱལ་པོ། བོད་དང་བོད་མིའི་མགོན་སྐྱབས་དང་བླ་ན་མེད་པའི་དབུ་འཁྲིད། སྤྱི་ནོར་༸གོང་ས་༸སྐྱབས་མགོན་༸རྒྱལ་དབང་སྐུ་ཕྲེང་བཅུ་བཞི་པ་ཆེན་པོ་མཆོག་གི་ ༸སྐུའི་འཁྲུངས་སྐར་གྱི་དུས་བཟང་འདིར་ཕེབས་པའི་སྐུ་མགྲོན་ཡོངས་ལ། གུས་ཀྱིས་བོད་མི་མང་སྤྱི་འཐུས་ལྷན་ཚོགས་ཀྱི་ཚབ་ཞུས་ཏེ་དགའ་སེམས་འཁོལ་བའི་ངང་འཚམས་འདྲིའི་བཀྲ་ཤིས་བདེ་ལེགས་ཞུ་རྒྱུ་ཡིན།
མགོན་པོ་གང་ཉིད་འགྲོ་བ་སྤྱི་དང། ལྷག་པར་གང་ཉིད་ཀྱི་གདུལ་ཞིང་དུ་བདག་གིར་བཞེས་པ་ཁ་བ་རི་པའི་སྐྱེ་འགྲོ་རྣམས་ ཀྱི་སླད་བོད་རབ་བྱུང་ ༡༦ པའི་ཤིང་ཕག་ཟླ་བ་ ༥ ཚེས་ ༥ དང། ཕྱི་ལོ་ ༡༩༣༥ ཕྱི་ཟླ་ ༧ པའི་ཚེས་ ༦ ཉིན་བོད་མདོ་སྨད་སྐུ་འབུམ་སྟག་འཚེར་དུ་ཡབ་ཆོས་སྐྱོང་ཚེ་རིང་དང་ཡུམ་བདེ་ སྐྱིད་ཚེ་རིང་གཉིས་ཀྱི་སྲས་སུ་ངོ་མཚར་རྨད་དུ་བྱུང་བའི་མཚན་ལྟས་དུ་མ་དང་བཅས་ སྐུ་བལྟམས་པའི་བཀྲ་ཤིས་རྫོགས་ལྡན་གྱི་ཉིན་མོ་འདིར་སྒོ་གསུམ་མི་ཕྱེད་དད་པས་ གང་གི་ཞབས་རྡུལ་སྤྱི་བོར་མཆོད་དེ་འཚམས་ཞུ་དང་སྦྲགས། བསྟན་འགྲོ་སྤྱི་དང་བདག་ཅག་གངས་ཅན་སྐྱེ་འགྲོ་ཀུན་གྱི་མགོན་སྐྱབས་དང་དཔུང་གཉེན་དམ་པ་འཛམ་གླིང་ཞི་བདེའི་དེད་དཔོན་ཆེན་པོར་༸སྐུ་ཚེ་༸ཞབས་པད་བསྐལ་བརྒྱར་བརྟན་ཅིང། དུས་གསུམ་གསལ་གཟིགས་ཀྱི་བཀའ་སློབ་གསུང་གི་བདུད་རྩིའི་ཆུ་རྒྱུན་ཡན་ལག་མཆོག་མའི་རྩེ་མོར་སྩོལ་བའི་གསོལ་འདེབས་ཉིན་མཚན་དུས་ཀུན་ཏུ་ཞུ་རྒྱུ་ཡིན།
དེ་ཡང་མགོན་པོ་གང་གིས་གངས་ཅན་ལྗོངས་ཀྱི་སྐྱེ་འགྲོ་རྣམས་གདུལ་ཞིང་དུ་ བཟུང་སྟེ་རྒྱལ་བློན་བྱང་ཆུབ་སེམས་དཔའ་སོགས་ཀྱི་ངོ་བོར་མི་ཡི་རྣམ་རོལ་དུ་མར་ བྱོན་ནས་བསྟན་པ་དང་འགྲོ་བའི་མཛད་དོན་རྒྱ་ཆེར་བསྐྱངས་པ་དང་༸རྒྱལ་མཆོག་ལྔ་པ་ ཆེན་པོ་མཆོག་ནས་བཟུང་བོད་ལྗོངས་ལུགས་ཟུང་གི་མངའ་དབང་བདག་གིར་བཞེས་ཏེ་བོད་ འབངས་སྐྱེ་འགྲོ་རྣམས་ཆོས་སྲིད་ལུགས་གཉིས་ཀྱི་མངའ་ཐང་རྒྱས་པར་མཛདཁྱད་པར་དུ་ སྤྱི་ནོར་༸གོང་ས་༸སྐྱབས་མགོན་སྐུ་ཕྲེང་བཅུ་བཞི་པ་ཆེན་པོ་མཆོག་གིས་བོད་འབངས་ སྐྱེ་འགྲོའི་བདེ་ཐབས་སླད་བོད་ཀྱི་ཆབ་སྲིད་ལམ་ལུགས་སྐྱོང་ཕྱོགས་ལ་བཅོས་ བསྒྱུར་རླབས་པོ་ཆེ་མཛད་རྒྱུའི་ཐུགས་འདུན་ཤུགས་དྲག་དང་བཅས་དབུ་འཛུགས་མཛད་ ཀྱང། རྒྱ་དམར་གྱིས་བོད་ནང་བཙན་འཛུལ་བྱེད་འགོ་ཚུགས་ཏེ་ཐུགས་ཀྱི་བཞེད་དགོངས་ཇི་ བཞིན་མ་འགྲུབ་ཁར། ཕྱི་ལོ་ ༡༩༥༩ ལོར་བོད་ས་ཡོངས་རྫོགས་རྒྱ་ནག་དམར་པོའི་སྲིད་གཞུང་གིས་བཙན་བཟུང་བྱས་པར་ བརྟེན་རྒྱ་གར་འཕགས་པའི་ཡུལ་དུ་བོད་མི་འབུམ་ཕྲག་ལ་ཉེ་བ་བཅས་བཙན་བྱོལ་དུ་མ་ ཕེབས་ཐབས་མེད་དུ་གྱུར། རྒྱ་གར་འཕགས་པའི་ཡུལ་དུ་༸ཞབས་སོར་འཁོད་མ་ཐག་བོད་མིའི་སློབ་གྲྭ་ཁག་དང། དགོན་སྡེ་ཁག གཞིས་ཆགས་སོགས་ཆེད་འཛུགས་མཛད་ཅིང། ལྷག་པར་ཕྱི་ལོ་ ༡༩༦༠ ཐམ་པའི་ལོར་བཙན་བྱོལ་བོད་མིའི་མང་གཙོ་གསར་གཏོད་གནང་བ་ནས་མང་གཙོ་ཡང་དག་པའི་ ངོ་བོར་ཐེག་པ་རིམ་འཛེགས་ཀྱིས་ཕྱི་ལོ་ ༢༠༠༡ ལོར་བཀའ་བློན་ཁྲི་པ་མི་མང་གིས་ཐད་ཀར་འོས་བསྡུ་བྱ་རྒྱུའི་ལམ་ལུགས་དང། དེ་རྗེས་ཕྱི་ལོ་ ༢༠༡༡ ལོར་ཆབ་སྲིད་དང་འཛིན་སྐྱོང་གི་སྐུ་དབང་ཆ་ཚང་མི་མང་གིས་ཐད་ཀར་འོས་འདེམས་བྱས་ པའི་འགོ་འཁྲིད་རྣམས་ལ་རྩིས་སྤྲོད་གནང་སྟེ་ད་ཆ་བཙན་བྱོལ་བོད་མིའི་སྒྲིག་ འཛུགས་འདི་ཉིད་ཁྲིམས་མཐུན་གྱི་གནས་བབ་ལྡན་པའི་མང་གཙོའི་ལམ་ལུགས་སྲ་བརྟན་ཅན་ ཞིག་ཏུ་བསྒྱུར་གནང་མཛད་པ་སོགས་མགོན་པོ་གང་གི་ཆོས་སྲིད་ཀྱི་རླབས་ཆེན་མཛད་ འཕྲིན་མཐའ་དག་ལ་འཛམ་གླིང་ས་ཕྱོགས་ཡོངས་ནས་མངོན་པར་བསྟོད་དེ་འཛམ་གླིང་ནོ་ སྦེལ་ཞི་བདེའི་གཟེངས་རྟགས་གཙོས་ཆེ་བསྟོད་ཀྱི་གཟེངས་རྟགས་དང་ཕྱག་འཁྱེར་སོགས་ བརྒྱ་ཕྲག་དུ་མ་འབུལ་ལམ་ཞུས་ཡོད་ལ། འདས་མ་ཐག་པའི་ལོ་ཁོ་ནར་མཚོན་ནའང་མེས་པོ་དམ་པ་གྷན་དྷིའི་ཞིི་བདེ་དང་འཆམ་ མཐུན་གྱི་གཟེངས་རྟགས་དང། བོད་བརྒྱུད་ནང་བསྟན་ཡོངས་རྫོགས་ཀྱི་བསྟན་པའི་བདག་པོར་བསྐྱར་ནན་མངའ་གསོལ་ གྱི་གཟེངས་རྟགས། ཨ་རིའི་གྲོང་ཁྱེར་ཁལ་ལི་ཕོར་ནི་ཡའི་གྲོང་ཁྱེར་སན་ཌི་ཡ་གོའི་ (San Diego) གཙུག་ལག་སློབ་གྲྭ་ནས་ཞི་བདེའི་གཟེངས་རྟགས། ཨ་རིའི་གྲོང་ཁྱེར་ཆི་ཁ་གོར་ཡོད་པའི་ (Loyola University) ལོ་ཡོ་ལ་གཙུག་ལག་སློབ་གྲྭ་ཆེན་མོའི་མཁས་དབང་གི་ཕྱག་འཁྱེར། ལྷག་པར་དུ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་དུས་རྟག་ཏུ་བྱམས་པ་ དང་སྙིང་རྗེ། ཀུན་ཁྱབ་འགན་འཁུར། འཚེ་མེད་ཞི་བ། ཆོས་ལུགས་ཕན་ཚུན་དབར་མཐུན་སྒྲིལ་གོང་འཕེལ། ནང་ཆོས་དང་ཚན་རིག་དབར་འབྲེལ་ལམ་བཅས་ཀྱི་ཆེད་རླབས་ཆེན་གྱི་མཛད་འཕྲིན་འགྲན་ ཟླ་བྲལ་བ་བསྐྱངས་དང་སྐྱོང་མུས་ལ་དབྱིན་ཡུལ་གྱི་ཇོན་ཊེམ་པལ་ཊོན་ (John Templeton) ཞེས་པའི་སྙན་གྲགས་ཅན་གྱི་གཟེངས་རྟགས་དེ་བཞིན་འབུལ་བཞེས་གནང་ཡོད།
དེ་བཞིན་འདས་ལོའི་ནང་འཛམ་གླིང་ཡུལ་གྲུ་ཨ་རི་དང། སུད་སི། ཕ་རན་སི། ཕིན་ལེནཌ། འཇར་མན། ཁེ་ཎ་ཌ། མེཀ་སི་ཀོ ཨར་ཇེན་ཊི་ན། བྷར་ཛིལ། སོག་ཡུལ། ཉི་ཧོང། ཅེག་སྤྱི་མཐུན་རྒྱལ་ཁབ། དབྱིན་ཡུལ། སོ་ལོ་ཝི་ནི་ཡ། ཨོ་སི་ཊི་རི་ཡ། ཨི་ཊ་ལི། བྷེལ་ཇམ། རྒྱ་གར་གྱི་རྒྱལ་ས་ལྡི་ལིས་གཙོས་གྲོང་ཁྱེར་དང་ས་ཁུལ་ཁག་བཅས་སུ་ཆིབས་བསྒྱུར་ བཀའ་དྲིན་བསྐྱངས་ཏེ་ཆོས་ལུགས་ཀྱི་དབུ་འཁྲིད་བླ་ཆེན་ཁག་སོགས་དང། ཆབ་སྲིད་ཀྱི་གལ་ཆེའི་མི་སྣ་སྲིད་འཛིན་དང་སྲིད་བློན་ལས་ཟུར། གྲོས་ཚོགས་ཀྱི་འཐུས་མི་སོགས་མཇལ་འཕྲད་དང། རྒྱལ་ཁབ་དེ་དག་ནང་གི་སློབ་ཕྲུག་དང། མང་ཚོགས་བཅས་པར་འདི་ཕྱི་འཕྲལ་ཡུན་ཀུན་ལ་སྨན་པའི་བརྗོད་གཞི་འདྲ་མིན་ཐོག་གལ་ ཆེའི་བཀའ་སློབ་ལམ་སྟོན་ཟབ་གསལ་སྩལ་གནང་བཀའ་དྲིན་བསྐྱངས་པས་མ་ཚད། དབང་པོ་སྐྱོན་ཅན་དང། ཆུ་ལོག་གི་གོད་ཆག་བྱུང་སར་ཆེད་ཕེབས་ཀྱིས་མཇལ་ཁ་དང། སྙིང་སྟོབས་བསྐྱེད་དགོས་པ་སོགས་ཀྱི་བཀའ་སློབ་དང་ཞལ་འདེབས་གསོལ་སྩལ་བཅས་ ཀྱིས་དབུགས་དབྱུང་མཛད་པ། དེ་བཞིན་ས་ཡོམ་གྱི་གོད་ཆག་བྱུང་སར་ཞབས་ཀྱིས་བཅགས་ཏེ་ཐུགས་སྨོན་དང། སེམས་གསོ། སྙིང་སྟོབས་སྦྱིན་གནང་མཛད་པ། ལྷག་པར་འདས་པའི་ལོ་གཅིག་ནང་དཔལ་དུས་ཀྱི་འཁོར་ལོའི་དབང་ཆེན་ཐེངས་ ༣༡ པ་དང་ ༣༢ པ་བཀའ་དྲིན་སྩལ་བ། ཁེ་ཎ་ཌར་རྒྱལ་སྤྱིའི་གྲོས་ཚོགས་འཐུས་མིའི་བོད་དོན་རྒྱབ་སྐྱོར་ཚོགས་ཆེན་ ཐེངས་ ༦ པའི་དབུ་འབྱེད་མཛད་སྒོར་༸ཞབས་ཀྱི་པདྨོ་རྣམ་པར་བཀོད་དེ་བཀའ་སློབ་བཀའ་དྲིན་ སྩལ་བ་སོགས་མཛད་འཕྲིན་མཐའ་ཡས་པ་བསྐྱངས་དང་སྐྱོང་བཞིན་པ་རྣམས་བརྗོད་ཀྱིས་མི་ལངས།
སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་མཛད་འཕྲིན་ཇི་ཙམ་རྒྱས་པ་དེ་ཙམ་གྱིས་འཛམ་གླིང་སྐྱེ་འགྲོའི་བདེ་སྐྱིད་སྤྱི་དང་། ལྷག་པར་བོད་དོན་བདེན་མཐའ་མྱུར་གསལ་ཡོང་ཐབས་དང་བོད་མིའི་བདེ་སྐྱིད་བཅས་ལ་ཕན་ རླབས་ཤིན་ཏུ་ཆེ་བ་སྨོས་མེད་ལ་བརྟེན་མགོན་པོ་གང་གིས་མཛད་འཕྲིན་བསྐྱངས་དང་ སྐྱོང་བཞིན་པའི་བཀའ་དྲིན་ནི་བདག་གཞན་ལུས་ངག་ཡིད་གསུམ་ལོངས་སྤྱོད་དུས་གསུམ་དགེ་ཚོགས་དང་བཅས་པ་སྟོང་གསུམ་རིན་ཆེན་བདུན་གྱིས་བཀང་སྟེ་བསྐལ་བརྒྱར་ཕུལ་ཡང་བཀའ་དྲིན་གྱི་ཆ་ཕྲ་མོ་ཙམ་ཡང་གཞལ་བར་མི་ནུས་ཀྱང་གཞིས་བྱེས་བོད་མི་ཡོངས་ཀྱི་ ཚབ་ཞུས་ཏེ་སྒོ་གསུམ་གུས་ཕྱག་དང་བཅས་ཐུགས་རྗེ་བཀའ་དྲིན་བླ་མེད་དུ་ཆེ་ཞེས་ཞུ་ བ་དང་ཆབས་ཅིག མཁའ་ཁྱབ་སྐྱེ་འགྲོ་སྤྱི་དང། ཁྱད་པར་ཁ་བའི་ལྗོངས་ཀྱི་ཆེས་ཉམ་ཐག་པའི་སྐྱེ་འགྲོ་རྣམས་ལ་ཐུགས་བརྩེ་བས་ཉེ་བར་དགོངས་ཏེ་༸ཞབས་པད་རྡོ་རྗེའི་ཁམས་སུ་བརྟན་ཅིང་མཛད་འཕྲིན་སྔར་བཞིན་རྒྱ་ཆེ་ ལ་རྒྱུན་མི་ཆད་པར་སྐྱོང་གནང་ཡོང་བའི་གསོལ་འདེབས་ཤུགས་དྲག་ཞུ་རྒྱུ་ཡིན།
ཕྱི་ལོ་ ༢༠༡༠ ལོར་མགོན་པོ་གང་ཉིད་བགྲེས་ཡོལ་དུ་ཕེབས་བཞེད་སྐོར་གྱི་བཀའ་སློབ་རིམ་པར་ཕེབས་ ཡོད་ལ་བཀའ་སློབ་དེ་དག་བོད་འབངས་བསྟན་སྲིད་ཀྱི་འཕྲལ་ཕུགས་བདེ་ཐབས་སུ་ཐུགས་ བརྩེ་ཤིན་ཏུ་ཆེ་བའི་རླབས་ཆེན་གྱི་དགོངས་གཞི་ཡིན་པ་སྨོས་ཅི་དགོས། འོན་ཀྱང་གཞིས་བྱེས་བོད་མི་རྣམས་བློ་འཚབ་དང་སེམས་ངལ་ཅི་ཆེའི་ངང་དེ་ལྟའི་ དགོངས་བཞེས་ནམ་ཡང་མི་མཛད་པའི་གསོལ་འདེབས་༸སྙན་ཞུ་རིམ་པར་ཕུལ་ཡོད་པ་ལྟར་བོད་ མི་མང་སྤྱི་འཐུས་རྒྱུན་ལས་ལྷན་ཚོགས་ནས་ཀྱང་། བདག་ཅག་བོད་ཁ་བ་རི་པ་རྣམས་ནི་མགོན་པོ་གང་ཉིད་ཀྱི་ཐུགས་རྗེ་དང་བཀའ་དྲིན་ཉག་ གཅིག་གིས་འཚོ་བ་དང། མགོན་པོ་གང་ཉིད་ཀྱི་གདུལ་ཞིང་ངམ་སྐྱོང་ཡུལ་དུ་སངས་རྒྱས་ཀྱི་བཀའི་ལུང་གིས་ ཟིན་པའི་ཐོག་སྔོན་གྱི་ཐུགས་བསྐྱེད་དམ་བཅའ་བཙན་པོ་ཡོད་པ་བཅས་བོད་འབངས་རྣམས་ མགོན་པོ་གང་ཉིད་ཀྱི་ཆོས་སྲིད་ཀྱི་ཡང་དག་པའི་དབུ་འཁྲིད་ལས་བསྐལ་པ་ཇི་སྲིད་བར་དུའམ་དུས་ནམ་ཡང་འབྲལ་ཐབས་མེད་ངེས་ལགས་པའི་གནས་ལུགས་དང། དེ་བཞིན་ཕྱི་ལོ་ ༢༠༠༨ ལོར་བཙན་བྱོལ་བོད་མིའི་བཅའ་ཁྲིམས་དོན་ཚན་ང་དགུ་པའི་འོག་དམིགས་བསལ་ཚོགས་ཆེན་ ཐེངས་དང་པོའི་རྒྱབ་གཉེར་སྙན་ཐོ་དང། བོད་མི་མང་སྤྱི་འཐུས་ལྷན་ཚོགས་ཀྱི་གྲོས་ཚོགས་ཚོགས་དུས་སྔ་རྗེས། ལྷག་པར་བོད་གཞུང་མང་རྒྱལ་ཡོངས་ཚོགས་ཆེན་ཐེངས་དང་པོ། ཕྱི་ལོ་ ༢༠༡༠ ཡི་མཐའ་དོན་བསམ་འཆར་ཕྱོགས་བསྡོམས་སྙན་ཐོའི་དོན་ཚན་དང་པོ་ཉིད་དུ། “སྤྱི་ནོར་༸གོང་ས༌༸སྐྱབས་མགོན་ཆེན་པོ་མཆོག་གིས་ད་བར་བོད་རྒྱལ་ཁབ་ཆེན་པོའི་ དབུ་འཁྲིད་དང། བོད་གཞུང་གི་དབུ་འཁྲིད་ཀྱི་ཐུགས་འགན་རྐང་བཞེས་གནང་བར་བོད་གཞིས་བྱེས་གཉིས་ཀྱི་ཚབ་ཞུས་ཏེ་བཀའ་དྲིན་བླ་མེད་དུ་ཆེ་ཞེས་ཞུ་བ་དང་སྦྲགས་མགོན་པོ་གང་གིས་ ཕྱེད་བགྲེས་ཡོལ་ཡིན་པའི་བཀའ་སློབ་གནང་བ་དེས་གཞིས་བྱེས་བོད་མི་ཡོངས་ལ་ཟས་ བཅུད་གཉིད་བྲལ་གྱི་བློ་འཚབ་ཧ་ཅང་ཆེན་པོ་ཡོོང་བཞིན་པར་བརྟེན་དེ་འདྲའི་དགོངས་ བཞེས་ནམ་ཡང་མི་མཛད་པའི་ཚོགས་ཆེན་འདི་ཐོག་ནས་༸སྙན་གསན་ཞུ་རྒྱུ།”ཞེས་གསོལ་ འདེབས་༸སྙན་ཞུ་འབུལ་ལམ་ཞུས་ཡོད།
དེ་རྗེས་ཕྱི་ལོ་ ༢༠༡༡ ཟླ་བ་ ༣ པའི་ཚེས་ ༡༤ ཉིན་མགོན་པོ་གང་ཉིད་ཀྱིེས་བོད་མི་མང་སྤྱི་འཐུས་སྐབས་ ༡༤ པའི་གྲོས་ཚོགས་ཚོགས་དུས་ ༡༡ པར་གསུང་འཕྲིན་རིན་པོ་ཆེ་སྤྱི་ཕེབས་ཀྱིས‘‘ཆབ་སྲིད་དང་འཛིན་སྐྱོང་གཉིས་ཀའི་འགོ་འཁྲིད་མང་ཚོགས་ཀྱིས་འོས་འདེམས་བྱས་པའི་མི་སྣས་དུས་ཡུན་ངེས་ཅན་དུ་བྱ་རྒྱུའི་ཆ་རྐྱེན་བསྐྲུན་ཏེ་བཅའ་ཁྲིམས་ཡུལ་མིའི་རྒྱལ་ཁབ་ཀྱི་སྒྲོམ་གཞི་དང་མཐུན་པ་ཞིག་ངེས་པར་བཟོ་དགོས’’ཞེས་སོགས་ཕེབས་པར་བརྟེན། ལས་ཉིན་བཞིའི་རིང་གྲོས་ཚོགས་དང་བཞུགས་མོལ་ཚོགས་འདུ། ཚོགས་ཆུང་ཁག་བགོས་ཀྱིས་བགྲོ་གླེང་ཞིབ་ཕྲ་ཞུས་མཐར“མགོན་པོ་གང་གིས་བོད་མིའི་ ཆོས་སྲིད་གཉིས་ཀྱི་བླ་ན་མེད་པའི་དབུ་འཁྲིད་མཛད་ཁུར་མུ་མཐུད་སྐྱོང་བཞེས་ཡོང་ བའི་གསོལ་བ་ཕུར་ཚུགས་སུ་འདེབས་རྒྱུ”ཞེས་སོགས་ཀྱི་གྲོས་ཆོད་སྐུ་སྒེར་དྲུང་ ཆེ་བརྒྱུད་༸སྙན་གསན་ཞུས་ཡོད། དེར“༸གོང་ས་མཆོག་གིས་དགོངས་བཞེས་ཐག་གཅོད་ལ་འགྱུར་བ་མེད་གཤིས་གྲོས་ཆོད་ནང་ གསལ་ལ་དགོངས་བཞེས་གནང་ཐབས་མ་བྱུང་བས་ཕྱིར་སློག་ཞུ་དགོས་ཀྱི་བཀའ་ཕེབས་ འདུག”ཅེས་བཀའ་ལན་ནན་མོ་ཕེབས་སྟབས་སྤྱི་འཐུས་བཞུགས་མོལ་ཚོགས་འདུ་དང་ལས་འཆར་ ཚོགས་ཆུང་། དེ་མིན་གྲོས་ཚོགས་ཀྱི་ཚོགས་མི་རྣམས་ཆ་བགོས་ཀྱིས་ཚོགས་ཆུང་སོ་སོ་བཅས་སུ་ བགྲོ་གླེང་མཐིལ་ཕྱིན་པ་གནང་སྟེ། གསུང་འཕྲིན་གྱི་དགོངས་དོན་ཉམས་ལེན་ཞུ་སླད། ཚོགས་གཙོ་སྦྲེལ་པོས་བཀའ་སྤྱི་གཉིས་ལས་གྲུབ་པའི་བཅའ་ཁྲིམས་བསྐྱར་བཅོས་ཟིན་ བྲིས་ཚོགས་ཆུང་ཞིག་བསྐོ་གཞག་གནང་བའི་སྙན་ཐོ་ལྟར། བོད་གཞུང་མང་རྒྱལ་ཡོངས་ཚོགས་ཆེན་ཐེངས་གཉིས་པ་བསྡུ་བསྐོང་གནང་བའི་ཚོགས་ཆེན་ དེའི་ཐོག་ནས་ཀྱང་༸གོང་ས་༸སྐྱབས་མགོན་ཆེན་པོ་སྐུ་ཕྲེང་རིམ་བྱོན་ནས་བོད་རྒྱལ་ ཁབ་ཀྱི་དབུ་འཁྲིད་ཀྱི་མཛད་འཁུར་བཞེས་རྒྱུར་སྤྱི་མོས་ཀྱིས་གསོལ་བ་ཕུར་ཚུགས་ སུ་བཏབ་པར་ཞལ་བཞེས་མ་མཛད་པར་བརྟེན། སྔ་ལོ་ཕྱི་ཟླ་ ༥ པའི་ཚེས་ ༢༦ ནས་ ༢༨ བར་གྲོས་ཚོགས་ཚོགས་དུས་འཕར་མ་ཚོགས་ཏེ་བཙན་བྱོལ་བོད་མིའི་བཅའ་ཁྲིམས་བསྐྱར་ བཅོས་ཐེངས་ ༢༥ པ་གཏན་ལ་ཕབ་སྟེ་དེའི་ནང་གསལ་ལྟར་མགོན་པོ་གང་གིས་གསོལ་སྩལ་གནང་བའི་ཆབ་སྲིད་ དང་འཛིན་སྐྱོང་གི་སྐུ་དབང་ཡོངས་རྫོགས་མང་ཚོགས་ཀྱིས་འོས་འདེམས་བྱས་པའི་འགོ་ འཁྲིད་རྣམས་ལ་རྩིས་སྤྲོད་གནང་བ་བཅས་ནི་དངོས་ཡོད་ཀྱི་བྱུང་རིམ་ཞིག་ཡིན་པ་ དང་། དེ་མིན་དངོས་བྱུང་གནས་ཚུལ་དང་ཡོངས་སུ་མི་མཐུན་པའི་སྒྲོ་སྐུར་རིགས་ལ་ཆ་འཇོག་ དང་ཡིད་ཆེས་བྱ་དགོས་དོན་མེད་པའང་ཀུན་གྱིས་མཁྱེན་དགོས་པའི་དོན་གནད་གལ་ཆེ་ ཞིག་ཡིན། མཐའ་དོན་སྐུ་དབང་རྩིས་སྤྲོད་ལ་བཀའ་བརྩི་དང་ལེན་མི་ཞུ་ཀ་མེད་བྱུང་རྗེས་ད་བར་ དུས་ཡུན་ཐུང་ངུ་ཞིག་ལས་སོང་མེད་ནའང་བཙན་བྱོལ་བོད་མིའི་སྒྲིག་འཛུགས་ཀྱི་གནས་ སྟངས་མགོན་པོ་གང་གི་དགོངས་གཞི་དང་ལམ་སྟོན་རིམ་ཕེབས་ལས་མི་འགལ་བར་ཐུགས་རེ་ བཞིན་བོད་མི་ཡོངས་ཀྱིས་མང་གཙོ་དང་རང་དབང་གི་ལམ་བུར་ལེགས་པར་ཤར་བསྐྱོད་བྱེད་བཞིན་ཡོད་ནའང་། སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་ཆབ་སྲིད་དང་འཛིན་སྐྱོང་གི་ཐད་ཀའི་དབུ་འཁྲིད་མ་མཛད་པར་གཞིས་བྱེས་བོད་མི་རྣམས་བློ་བདེ་བག་ཕེབས་ཤིག་ད་དུང་ཡོང་གི་མེད་པས། ད་ལྟའི་ཆར་བོད་མི་ཡོངས་ཀྱིས་དམ་ཚིག་འོ་ཆུ་གཅིག་འདྲེས་ངང་རང་འགན་འཁུར་ལེན་ དང་། ཕྱར་གྲུ་མཉམ་འདེགས་ཀྱི་ནུས་ཤུགས་སྔར་བས་ཆེ་བ་འདོན་རྒྱུའི་དམིགས་བསལ་དུས་བབ་ཅིག་ལ་སླེབས་ཡོད་པའི་དྲན་སྐུལ་ནན་ཏན་ཞུ་ཡི་ཡོད།
བོད་ལྗོངས་འདི་བཞིན་རྒྱ་ནག་དམར་པོའི་གཞུང་གིས་བཙན་བཟུང་བྱས་པ་ནས་བཟུང། བོད་མི་རིགས་ཀྱི་ངོ་བོ་རྩ་མེད་གཏོང་ཆེད་བོད་ནང་མི་སེར་སྤེལ་བའི་སྲིད་བྱུས་ དངོས་སུ་ལག་བསྟར་བྱས་ཏེ་བོད་ས་ཡོངས་རྫོགས་མངའ་སྡེའམ་ཞིང་ཆེན་མང་པོའི་ནང་ དུམ་བུར་ཁ་བྲལ་དུ་བཏང་བ་དང་། བོད་མདོ་དབུས་ཁམས་གསུམ་གྱི་གདན་ས་ཆེ་ཁག་ཏུ་སྔར་སྲོལ་གྱི་ཐོབ་ཁོངས་སོ་སོར་ ཆོས་ཕྱོགས་ཀྱི་སློབ་གཉེར་བ་སྒྲིག་ཞུགས་མི་ཆོག་པ་མ་ཟད། རྒྱ་གཞུང་གིས་ཆེད་བཙུགས་བྱས་པའི་ལས་ཁུངས་“དགོན་སྡེ་དོ་དམ་ཨུ་ཡོན་ལྷན་ཁང’’ ཞེས་པས་གྲྭ་བཙུན་ཚོར་རྒྱལ་གཅེས་ཆོས་གཅེས་ཟེར་བའི་ཆོས་མེད་རིང་ལུགས་གུང་ཁྲན་ གྱི་ལྟ་གྲུབ་དང་སྲིད་བྱུས་སློབ་སྦྱོང་དང་། དྲིལ་བསྒྲགས་ཀྱི་ལས་འགུལ་རབས་དང་རིམ་པ་སྤེལ་དང་སྤེལ་མུས་ཐོག བོད་མིས་རང་གི་མི་རིགས་ཀྱི་ལ་རྒྱ་དང་རིག་གཞུང་ལ་སྲུང་སྐྱོབ་ཀྱི་བྱ་བ་ བསྒྲུབ་ན་མེས་རྒྱལ་ཁ་བྲལ་གྱི་ཞྭ་མོ་གཡོགས་ཏེ་གྲངས་ཉུང་མི་རིགས་ཀྱི་སྲིད་ བྱུས་དང་འགལ་བའི་མི་རིགས་དབྱེ་འབྱེད་ཀྱི་རྡུང་རྡེག་ཚ་ནན་འོག་བོད་མི་རྣམས་ ཉིན་མཚན་འཁྱོལ་དཀའ་བར་གྱུར་ནས་བོད་ནང་རྒྱ་གཞུང་ལ་ཞི་རྒོལ་གྱི་ལས་འགུལ་བར་ མཚམས་མ་ཆད་པར་བྱུང་ཡོད།
ཕྱི་ལོ་ ༢༠༠༨ ས་བྱི་ཞི་རྒོལ་ཆེན་མོ་དང། དེ་རྗེས་ཕྱི་ལོ་ ༢༠༠༩ ཟླ་ ༢ ཚེས་ ༢༧ ཉིན་བོད་རྔ་པ་ནས་ཡིན་པ་གྲྭ་བཀྲ་བྷེ་ལགས་ཀྱིས་རང་ལུས་མེར་བསྲེགས་བཏང་བ་ནས་ ཕྱི་ལོ་ ༢༠༡༢ ཟླ་ ༦ ཚེས་ ༢༧ ཉིན་རང་ལུས་མེར་བསྲེགས་གནང་མཁན་སྒ་སྐྱེ་རྒུ་མདོ་ནས་ཡིན་པ་བདེ་སྐྱིད་ཆོས་ འཛོམས་ལགས་བར་ཁྱོན་བོད་མི་སྐྱ་སེར་གྲངས་ ༤༢ ཀྱིས་རང་ལུས་མེར་བསྲེགས་བཏང་སྟེ། དེ་དག་གི་ཁྲོད་ནས་མི་གྲངས་ ༣༡ གི་སྐུ་སྲོག་ཤོར་བ་བཅས་གཞིས་ལུས་བོད་མི་དཔའ་བོ་དཔའ་མོ་རྣམས་ཀྱིས་བོད་མིའི་ བདེན་དོན་སྤྱི་དང། ཁྱད་པར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་བོད་དུ་གདན་འདྲེན་ཞུ་དགོས་ པ། བོད་མི་ཚོར་རང་དབང་དང་ཐོབ་ཐང་དགོས་པ། བོད་ཀྱི་ཆོས་དང་རིག་གཞུང་རྩ་གཏོར་གྱི་སྲིད་བྱུས་མཚམས་འཇོག་དགོས་པ་སོགས་ཀྱི་ དགོས་འདུན་དང་བཅས་འཚེ་མེད་ཞི་བའི་སྒོ་ནས་བློས་བཏང་ཆེན་པོས་རང་ལུས་མེར་ བསྲེགས་སོགས་ཀྱི་ལས་འགུལ་སྔ་རྗེས་རིམ་པར་སྤེལ་བའི་ཁྲོད་རྩ་ཆེའི་སྐུ་སྲོག་ ཤོར་བ་དང། ད་དུང་དེ་བས་མང་བ་འཛིན་བཟུང་དོ་དམ་འོག་གར་སོང་ཆ་མེད་དང་སྡུག་སྦྱོང་མནར་གཅོད་མི་བཟད་པ་མྱངས་དང་མྱོང་བཞིན་པ་རྣམས་ལ་བཙན་བྱོལ་བོད་མི་ཡོངས་ཀྱིས་སྐྱིད་སྡུག་མཉམ་མྱོང་གི་གདུང་སེམས་མཉམ་བསྐྱེད་དང་འབྲེལ་ཁོང་ཚོའི་དགོས་འདུན་རྣམས་ཡོངས་སུ་མངོན་འགྱུར་ཡོང་ཐབས་སུ་ཕྱི་ལོ་ ༢༠༡༡ ཟླ་ ༡༠ ཚེས་ ༡༨ ནས་ཉིན་གྲངས་བཞིའི་རིང་བོད་མིའི་སྒྲིག་འཛུགས་ཀྱི་བཀའ་སྤྱི་ཐུན་མོང་གིས་གོ་ སྒྲིག་འོག་འཛམ་གླིང་ས་ཕྱོགས་ཀུན་ཏུ་གནས་པའི་བོད་མི་ཚོས་གདུང་སེམས་མཉམ་ བསྐྱེད་ཀྱི་གཞུང་འབྲེལ་ལས་འགུལ་གཞི་རྒྱ་ཆེ་བ་ཞིག་སྤེལ་ཡོད་པ་དང། ཕྱི་ལོ་ ༢༠༡༢ ཟླ་ ༡ ཚེས་ ༢༩ ཉིན་ནས་སྤྱི་ལྷན་གྱི་སྐུ་ཚབ་རྣམ་པ་ལྡི་ལིར་ཕེབས་ཏེ་བདུན་ཕྲག་གཅིག་རིང་རྒྱ་ གར་གནད་ཡོད་ཀྱི་དཔོན་རིགས་དང། ཕྱི་རྒྱལ་གཞུང་ཚབ་ཁག་གི་དཔོན་རིགས་དང་མཇལ་འཕྲད་ཀྱིས་བོད་ནང་ཛ་དྲག་གི་གནས་ སྟངས་ངོ་སྤྲོད་དང། འདི་ལོ་ཆུ་འབྲུག་ལོའི་ལོ་གསར་ཚེས་གཅིག་གི་ཉིན་སྤྱི་འཐུས་རྒྱུན་ལས་གཙོས་རྡ་ ས་བཞུགས་སྒར་ཁུལ་གྱི་སྤྱི་འཐུས་རྣམ་པས་གདུང་སེམས་མཉམ་བསྐྱེད་མཚོན་ཆེད་མང་ ཚོགས་ཀྱི་སྣེ་འཁྲིད་དེ་ཟས་བཅད་ངོ་རྒོལ་གྱི་ཞི་བའི་ལས་འགུལ་སྤེལ་བ། དེ་བཞིན་སྐབས་ ༡༥ པའི་གྲོས་ཚོགས་ཚོགས་དུས་ ༣ པར་རྒྱལ་སྤྱིའི་ཁྱོན་ནས་བདེན་རྒྱབ་དཔུང་རོགས་ཡོང་བའི་འབོད་སྐུལ་ཞུ་རྒྱུ་སོགས་གཞུང་འབྲེལ་གདུང་སེམས་མཉམ་བསྐྱེད་ཀྱི་གྲོས་ཆོད་དོན་ཚན་བརྒྱད་ཅན་ཞིག་དང་། བོད་བསྟན་སྲིད་མི་རིགས་རིག་གཞུང་དང་བཅས་པའི་རང་དབང་རྩོད་ལེན་ཆེད་ལུས་སྲོག་ ལོངས་སྤྱོད་ཡོངས་སུ་བློས་བཏང་གནང་མཁན་རྒྱལ་གཅེས་དཔའ་བོ་དཔའ་མོ་རྣམ་པར་རྗེས་ དྲན་གྱིས་གདུང་སེམས་མཉམ་བསྐྱེད་ཞུ་རྒྱུར་གཞུང་འབྲེལ་གདུང་སེམས་མཉམ་བསྐྱེད་ ཀྱི་ཟུར་སྣོན་གྲོས་ཆོད་དོན་ཚན་བརྒྱད་ཅན་བཅས་བཞག་ཡོད།
གཞན་ཡང་རྒྱལ་སྤྱིའི་གྲོས་ཚོགས་འཐུས་མིའི་བོད་དོན་རྒྱབ་སྐྱོར་ཚོགས་ཆེན་ ཐེངས་དྲུག་པའི་ཐོག་ཕྱི་ལོ་ ༢༠༠༩ ལོ་ཚུན་གྱི་རྒྱལ་སྤྱིའི་གྲོས་ཚོགས་འཐུས་མིའི་བོད་དོན་རྒྱབ་སྐྱོར་ཚོགས་ཆེན་སོགས་ཀྱི་ལས་དོན་ཆེ་ཁག་ལ་བསྐྱར་ཞིབ་དང་འབྲེལ་བའི་མཇུག་གནོན་གནང་ཕྱོགས་སོགས་ ཀྱི་བརྗོད་གཞི་མི་འདྲ་བ་ཁག་དྲུག་ཙམ་ལ་བགྲོ་གླེང་གནང་བ་མ་ཟད། བོད་དོན་དང་འབྲེལ་བའི་གནད་དོན་མང་པོ་ཞིག་ལ་མོས་མཐུན་དང་ཐག་གཅོད་གནང་ཡོད་ལ། འཐུས་མི་མང་པོ་ལས་གྲུབ་པའི་ཚོགས་ཆེན་དེས་ཨོ་ཊ་ཝའི་བསྒྲགས་གཏམ་ཞེས་པ་ཞིག་ ཀྱང་སྤེལ་ཐུབ་པ་བྱུང་ཡོད། དེ་བཞིན་འཛམ་གླིང་ཡུལ་གྲུ་ཁག་གི་གྲོས་ཚོགས་འཐུས་མིར་འབྲེལ་མོལ་དང་འབོད་ སྐུལ་གྱིས་བོད་དོན་རྒྱབ་སྐྱོར་གྱི་གྲོས་ཆོད་ཀྱང་འཇོག་ཐུབ་པ་བཅས་ཛ་དྲག་གི་ ལས་འགུལ་སྣ་མང་སྤེལ་དང་སྤེལ་འཆར་ཡོད།
ལྷག་པར་དུ་དེ་རིང་གི་དུས་ཚེས་ཁྱད་པར་ཅན་འདི་ནས་བཟུང་སྟེ། བོད་མི་མང་སྤྱི་འཐུས་ལྷན་ཚོགས་ཀྱིས་བདེན་པའི་མེ་ལྕེ་སྐོར་བསྐྱོད་ཀྱི་ལས་ འགུལ་གཞི་རྒྱ་ཆེ་བ་ཞིག་གོ་སྒྲིག་ཞུ་རྒྱུ་དང། དེ་ཡང་རྒྱ་གར་ནང་སྐོར་བསྐྱོད་ཁག་གསུམ་སྟེ་ལ་དྭགས་སླེ་དང། ཤིས་ལོངས། ཀོ་ཅི་བཅས་སོ་སོ་ནས་འགོ་འཛུགས་ཀྱིས་རིམ་བཞིན་ལྡི་ལི་བར་དང། དེ་དང་ཕྱོགས་མཚུངས་བྱང་ཨ་རི་དང། ཡུ་རོབ། དེ་བཞིན་བོད་མིའི་སྒྲིག་འཛུགས་ཀྱི་སྐུ་ཚབ་དོན་གཅོད་ཡོད་སའི་ས་ཁུལ་ཁག་ཏུའང་ བདེན་པའི་མེ་ལྕེ་སྐོར་བསྐྱོད་ཀྱི་ལས་འགུལ་འདི་ལོའི་ཕྱི་ཟླ་ ༩ པའི་ཚེས་ ༢ ནས་འགོ་འཛུགས་ཀྱིས་སྤེལ་རྒྱུ་མ་ཟད། བདེན་པའི་མེ་ལྕེ་སྐོར་བསྐྱོད་སྐབས་ས་ཁུལ་སོ་སོར་མང་ཚོགས་འདུ་འཛོམས་ཐོག་གཏམ་ བཤད་དང་། གསར་འགོད་ལྷན་ཚོགས་ཞུ་སྙན་འབུལ་རྒྱུ། མཉམ་འབྲེལ་རྒྱལ་ཚོགས་ཀྱི་དྲུང་ཆེ་མཆོག་ལ་འབུལ་རྒྱུའི་བོད་དོན་ཞུ་སྙན་སྟེང་ས་རྟགས་བསྡུ་རུབ་བྱ་རྒྱུ་སོགས་བྱས་ཏེ། ཕྱི་ཟླ་ ༡༢ ཚེས་ ༡༠ རྒྱལ་སྤྱིའི་འགྲོ་བ་མིའི་ཐོབ་ཐང་གི་ཉིན་མོར་ཨ་རིའི་གྲོང་ཁྱེར་ནིའུ་ཡོག་ཏུ་རྟེན་གཞི་བྱས་པའི་རྒྱལ་ཚོགས་ཀྱི་དྲུང་ཆེའི་ལས་ཁུངས་དང། སུད་སི་གྲོང་ཁྱེར་ཇི་ནི་ཝར་རྟེན་གཞི་བྱས་པའི་རྒྱལ་ཚོགས་ཀྱི་འགྲོ་བ་མིའི་ ཐོབ་ཐང་ལྷན་ཚོགས་ཀྱི་ལས་ཁུངས། དེ་བཞིན་རྒྱ་གར་རྒྱལ་ས་ལྡི་ལིར་རྟེན་གཞི་བྱས་པའི་རྒྱལ་ཚོགས་ཀྱི་ཡན་ལག་ལས་ ཁུངས་བཅས་སོ་སོར་བདེན་པའི་མེ་ལྕེ་རེ་རེ་དང། བསྡུ་རུབ་ཟིན་པའི་ས་རྟགས་ཕྱོགས་སྒྲིག་ཞུས་པ་ཁག་རེ་རེ་འབུལ་ལམ་ཞུས་ཏེ་ལས་ འགུལ་མཇུག་བསྒྲིལ་ཞུ་རྒྱུ་ཡིན་པས་ས་ཁུལ་སོ་སོར་ལས་འགུལ་སྐབས་བོད་མི་དང་བོད་དོན་རྒྱབ་སྐྱོར་བ་ཚང་མས་མཉམ་རུབ་ ཀྱིས་རྒྱབ་སྐྱོར་ལྷོད་མེད་ངེས་གནང་ཡོང་བའི་འབོད་སྐུལ་ཞུ་རྒྱུ་ཡིན། ལས་འགུལ་གྱི་དགོས་འདུན་ཁག་ནི།
ཕྱི་ལོ་ ༡༩༥༩། ༡༩༦༡། ༡༩༦༥ སོ་སོར་འཛམ་གླིང་མཉམ་འབྲེལ་རྒྱལ་ཚོགས་ཀྱིས་བོད་དོན་ཐོག་བཞག་པའི་གྲོས་ཆོད་ ཁག་སླར་ཡང་རྒྱལ་ཚོགས་ནས་གླེང་སློང་དང་ལག་བསྟར་མཇུག་གནོན་དགོས་པ་དང།
བོད་ནང་ད་ལྟའི་ཛ་དྲག་གི་གནས་སྟངས་རྟོག་ཞིབ་སླད་རང་དབང་ཅན་གྱི་རྒྱལ་སྤྱིའི་སྐུ་ཚབ་ཁག་ཅིག་འཕྲལ་གཏོང་དགོས་པ།
བོད་ནང་གི་བོད་མིའི་མངོན་འདོད་བསྒྲུབ་རྒྱུར་མཉམ་འབྲེལ་རྒྱལ་ཚོགས་ཀྱིས་དམིགས་བསལ་འགན་འཁུར་བཞེས་དགོས་པ་བཅས་ཡིན།
བོོད་རྒྱ་གཉིས་ཀྱི་དཀའ་རྙོག་སེལ་རྒྱུར་ང་ཚོའི་ངོས་ནས་གཉིས་སྨན་དབུ་མའི་ ལམ་གྱི་སྲིད་བྱུས་ལ་འགྱུར་བ་མེད་པའི་ངང་ཐབས་ཤེས་ཡོད་རྒུ་རྩལ་སྤྲུགས་གནང་ཡང་ རྒྱ་ནག་གཞུང་གི་བོད་ཐོག་འཛིན་པའི་ལངས་ཕྱོགས་སྲིད་བྱུས་ཇེ་ཞན་ཇེ་སྡུག་ཏུ་ གྱུར་པ་མ་ཟད། རྒྱ་ནག་གཞུང་གིས་བོད་མིའི་མངོན་འདོད་དང་ལུགས་མཐུན་རེ་འབོད་ལ་ཡ་ལན་སྤུ་ཙམ་ མེད་པར། དེ་ལས་ལྡོག་སྟེ་རང་ལུས་མེར་བསྲེགས་བཏང་བའི་ལས་འགུལ་དེ་བཞིན་༸གོང་ས་༸སྐྱབས་ མགོན་ཆེན་པོ་མཆོག་དང་བོད་མིའི་སྒྲིག་འཛུགས་ཀྱིས་བརྒྱུད་བསྐུལ་བྱས་ལུགས་ལ་ བསྙད་དེ། བོད་ས་ཡོངས་ལ་དམག་མི་ཕོན་ཆེ་འགྲེམས་འཇོག་གིས་ཉམ་ཆུང་བོད་མིར་དམག་གྲ་སྒྲིག་ པའི་འཇིགས་བསྐུལ་དྲག་གནོན་འོག དོན་དམ་བོད་དུ་དམག་ཁྲིམས་བསྡམས་པ་ལྟ་བུའི་ཆེས་ཛ་དྲག་ཡ་ངའི་གནས་སྟངས་ཆགས་ཏེ། བོད་ཀྱི་གྲོང་སྡེ་ཡོངས་ལ་རྒྱ་མིའི་ལས་བྱེད་ཁྲི་ཚོ་མང་པོ་བཏང་ནས་གསང་མྱུལ་ སོ་ལྟའི་དབང་བསྒྱུར་ལག་བསྟར་བྱེད་བཞིན་པ་དང་། བོད་ཀྱི་དགོན་སྡེ་ཁག་ཏུ‘‘ཡོད་དགོས་པ་དགུ་དང་། གཅིག་བྱས་པ་དྲུག་བསྐྲུན་དགོས”ཞེས་པའི་མིང་འོག་རྒྱ་དམར་ཆོས་མེད་སྨྲ་བའི་འགོ་ གཙོ་རྣམས་ཀྱི་པར་རིས་དགོན་པ་ཁག་ཏུ་བཙན་བཀལ་བྱེད་དུ་བཅུག་པ། དགོན་པའི་ནང་དུ་ཏང་གི་སྒྲིག་འཛུགས་བཙུགས་ཏེ་དགོན་པའི་འཛིན་སྐྱོང་དང་ཆོས་ བྱེད་ཀྱི་དབང་ཆ་ཐད་ཀར་ཏང་ཡོན་མི་སྣས་འཛིན་པ། ལྷག་པར་དགོན་སྡེ་ཁག་ཏུ་འཆམ་མཐུན་དཔེ་བཟང་དགོན་པ་ཞེས་དང་། སྔོན་ཐོན་གྲྭ་བཙུན་འདེམས་སྒྲུག་ཅེས་པའི་ལས་འགུལ་སྤེལ་ཏེ། དོན་དམ་རིག་གསར་སྐབས་གྲལ་རིམ་དབྱེ་འབྱེད་འཐབ་རྩོད་ཀྱི་ལས་འགུལ་བསྐྱར་དུ་ བོད་ས་སྟོད་སྨད་བར་གསུམ་དུ་སྤེལ་བ་མ་ཟད། བོད་ཀྱི་རྒྱལ་ས་ལྷ་སར་ལྷ་ས་བ་མིན་པའི་བོད་མི་རྣམས་ཕྱིར་འབུད་དང་། བོད་མི་ལྷ་སར་འགྲོ་རྒྱུར་ལག་འཁྱེར་ཁག་དྲུག་ཙམ་མིག་སྟོན་བྱ་དགོས་ཀྱང། རྒྱ་མི་རྣམས་གནམ་ས་བརྒྱུད་ལམ་གང་གི་ཐོག་ནས་བོད་དུ་ཤར་བསྐྱོད་ཐུབ་པ། བོད་མི་མཐོ་སློབ་ཐོན་པ་རྣམས་རྒྱ་ནག་ནང་སར་ལས་གནས་གོ་སྒྲིག་དང་། རྒྱ་མི་མཐོ་སློབ་ཐོན་པ་རྣམས་རོགས་སྐྱོར་གྱི་མིང་ཐོག་བོད་དུ་བཏང་བ་སོགས། མདོ་དོན་བོད་དུ་ད་ལྟ་རྒྱ་གཞུང་གིས་མི་རིགས་མཐོང་ཆུང་དང་། མི་རིགས་དབྱེ་འབྱེད། མི་རིགས་རྩ་མེད་གཏོང་བའི་སྲིད་བྱུས་མངོན་སུམ་འཛེམས་མེད་ཀྱིས་སྤེལ་བཞིན་པ་ དང་། ཉེ་ལམ་བོད་རིག་པ་མཁས་ཅན་སྐུ་ཚབ་ཚོགས་པ་ཟེར་བ་ཨ་རི་དང་ཁེ་ན་ཌ་སོགས་རྒྱལ་ སྤྱིའི་ཐོག་སྐོར་བསྐྱོད་ཀྱིས་༸གོང་ས་མཆོག་གི་ཡང་སྲིད་སྐོར་ཀྲུང་དབྱང་གིས་བསྐོ་གཞག་དགོས་པའི་རྩ་དོན་བཞི་ཞེས་པ་དང་། བོད་ནང་རང་ལུས་མེར་བསྲེགས་ཀྱི་རྒྱབ་ལྗོངས་རྒྱལ་ཁབ་ཕྱི་ལོགས་ཀྱི་ཆབ་སྲིད་དང་ ཆོས་ལུགས་ལས་རིགས་ཁག་ནས་ངན་བསྐུལ་བྱས་པ་སོགས་མ་རུང་ཁོག་བཅངས་ཀྱི་རྒྱུ་མཚན་ བཞི་ལོག་པའི་དྲིལ་བསྒྲགས་སྣ་ཚོགས་འཆར་གཞི་དང་གོ་རིམ་ཡོད་པའི་ཐོག་བྱས་དང་བྱེད་བཞིན་པ་དང་། རྒྱ་ནག་འཐབ་ཕྱོགས་གཅིག་གྱུར་ཁང་གི་འབྲེལ་ཡོད་དཔོན་རིགས་ནས་ཀྱང་རྒྱ་ནག་གི་ རྩ་ཁྲིམས་སུ་གསལ་བའི་གྲངས་ཉུང་མི་རིགས་ཀྱི་གནས་བབ་ཕྱིར་བསྡུ་བྱེད་དགོས་ཀྱི་བསམ་ཚུལ་ཡན་སྤེལ་ནས་ཁྲིམས་གསལ་རང་སྐྱོང་གི་གཞི་རྩ་མེད་པ་བཟོ་རྒྱུའི་ལྐོག་གཡོ་བཤམས་པ་བཅས་ལ་བརྟེན། བོད་མིའི་ཕྱོགས་ཀྱི་འབྲེལ་མོལ་གནང་མཁན་དམིགས་བསལ་སྐུ་ཚབ་དང་། སྐུ་ཚབ་རྣམ་གཉིས་དགོངས་ཞུ་གནང་དགོས་བྱུང་བར་བཀའ་ཤག་ནས་བློ་ཕམ་དང་བཅས་དགོངས་འཁྲོལ་གནང་དགོས་བྱུང་ཡོད།
ད་ལྟའི་སྐབས་སུ་རྒྱ་ནག་ནང་ཤེས་ཡོན་ཅན་མང་པོ་ཞིག་གིས་རྒྱ་གཞུང་གི་སྲིད་ བྱུས་འཛིན་ཕྱོགས་ལ་ངོ་རྒོལ་དང་། ཉེ་ཆར་བྷོ་ཤི་ལའི་དང་ཝང་སླིད་ཅུན་གྱི་དོན་རྐྱེན་གྱིས་རྒྱ་ནག་དཔོན་རིགས་ནང་ ཁུལ་དབང་ཆ་འཐབ་རྩོོད་ཀྱིས་འཆམ་མཐུན་མེད་པ་དངོས་གསལ་ཡིན། སྲིད་བློན་ཝུན་ཅཱ་པའོ་ཡིས་ས་ཕྱོགས་མང་པོ་ཞིག་ཏུ་ཆབ་སྲིད་ལམ་ལུགས་ཐོག་ བསྒྱུར་བཅོས་བྱེད་དགོས་སྐོར་གླེང་སློང་ཐེངས་མང་བྱས་མྱོང་ལ་སྤྱིར་རྒྱ་ནག་མི་མང་ཁྲོད་དུ་མང་གཙོ་ཅན་དུ་བསྒྱུར་རྒྱུར་རེ་བའི་མངོན་འདོད་ དང་དོ་སྣང་ཆེ་རུ་འགྲོ་བཞིན་ཡོད། མ་འོངས་པའི་རྒྱ་ནག་གི་ངོས་ནས་གླེང་ན། འདི་ནི་གོ་སྐབས་བཟང་པོ་ཞིག་ཡིན་པས་རྒྱ་ནག་གཞུང་གི་ཆབ་སྲིད་དབང་འཛིན་པ་ཚོའི་ དབང་ཆར་འཕོ་འགྱུར་འགྲོ་ལ་ཉེ་བའི་མཚམས་འདིར་བློ་ཁ་ནང་དུ་ཕྱོགས་ཏེ་བོད་ཀྱི་ ཐོག་འཛིན་པའི་རྒྱ་ནག་གཞུང་གི་ནོར་འཁྲུལ་ཅན་གྱི་སྲིད་བྱུས་ལ་བསྐྱར་ཞིབ་ཀྱིས་ འཛམ་གླིང་འཕེལ་འགྲོས་དང་བསྟུན་ནས་བཟང་ཕྱོགས་ཀྱི་འགྱུར་བ་གཏོང་དགོས་རྒྱུ་ནི་ དུས་ཀྱི་ཆོས་ཉིད་དུ་མཐོང་།
ད་བར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་༸སྐུའི་གསང་བ་གསུམ་ལ་ ཚུལ་བསྟན་སྐུ་གེགས་ཀྱི་མཚན་མ་ཆ་ཕྲ་མོས་ཀྱང་མ་རེག་པར་༸ཞབས་པད་མི་འགྱུར་རྡོ་ རྗེ་རྟག་བརྟན་གྱི་ངོ་བོར་འཚོ་ཞིང་གཞེས་པ་ནི་གཙོ་བོ་མགོན་པོ་གང་ཉིད་ཀྱི་ ཐུགས་བསྐྱེད་སྨོན་ལམ་གྱི་བྱིན་མཐུ་དང། བོད་མིའི་སྤྱི་མཐུན་གྱི་བསོད་ནམས། བོད་སྐྱོང་ལྷ་སྲུང་དམ་ཅན་རྒྱ་མཚོའི་འཕྲིན་ལས་བཅས་དང། དེའི་ཐོག་གཙོ་བོ་གནས་ཡུལ་རྒྱ་གར་དབུས་སའི་གཞུང་དང། དེ་མཚུངས་མགོན་པོ་གང་ཉིད་ཆིབས་སྒྱུར་བསྐྱང་སའི་ཕྱིའི་ཡུགལ་ཆེ་ཞིང། ལྷག་པར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་སྐུ་ཕྱྭ་ནི། གཙོ་བོ་ཁོང་གི་ཅི་གསུང་བཀའ་སྒྲུབ་ཞུ་རྒྱུ་དང། ཆོལ་གསུམ་བོད་མི་ཡོངས་རྫོགས་དམ་ཚིག་གཟོང་ཁ་གཅིག་སྒྲིལ་ཐོག་སྤྱི་མཐུན་གྱི་བསོད་ནམས་ལ་རག་ལུས་ཡོད་པ་བླ་ལྷ་ཡོངས་ཀྱིས་གསུང་གཅིག་གྲགས་ལ་བརྟེན། དེ་དོན་བོད་མི་ཡོངས་ཀྱིས་ཉམས་ལེན་མ་འཕྱུག་པ་གནང་དགོས་པ་ནི་དོན་གྱི་སྙིང་པོ་ཡིན་པ་བཞིན་དེ་རིང་སླར་ཡང་དྲན་སྐུལ་དང་འབྲེལ་བའི་འབོད་སྐུལ་ནན་ཏན་ཞུ་རྒྱུ་ཡིན།
རྒྱ་གར་ནི་བཙན་བྱོལ་བོད་མིའི་ཕ་ཡུལ་གཉིས་པ་ལྟ་བུ་ཆགས་ཤིང་། ད་ཕན་མི་ལོ་ ༥༣ ལྷག་རིང་རྒྱ་གར་གཞུང་དང་། མངའ་སྡེ་ཁག་གི་གཞུང་། ས་གནས་འཛིན་སྐྱོང་སྡེ་ཚན་ཁག་བཅས་ནས་བོད་མིའི་ཐོག་བསམ་ཡུལ་ལས་འདས་པའི་རོགས་མགོན་ཕན་གྲོགས་རྒྱ་ཆེ་གནང་བའི་བཀའ་དྲིན་གྱི་བདག་ཉིད་ཅན་ཞིག་ཡིན་པས་ད་རེས་ ཀྱི་གོ་སྐབས་བཟང་པོ་འདི་བཟུང་སྟེ་རྒྱ་གར་གཞུང་མང་ཡོངས་ལ་ཐུགས་རྗེ་བཀའ་དྲིན་བླ་ན་མེད་པར་ཆེ་ཞེས་ཞུ་རྒྱུ་བཅས།
མཐའ་དོན་སྤྱི་ནོར་༸གོང་ས་༸སྐྱབས་མགོན་༸རྒྱལ་བའི་དབང་པོ་མཆོག་སྐུ་ཚེ་༸ ཞབས་པད་བསྐལ་བརྒྱར་བརྟན་ཅིང་། ཐུགས་ཀྱི་བཞེད་དགོངས་མཐའ་དག་ལྷུན་གྱིས་འགྲུབ་པ་དང་། བོད་དོན་བདེན་མཐའ་མྱུར་དུ་གསལ་བའི་སྨོན་འདུན་ཞུ་རྒྱུ་བཅས། བོད་མི་མང་སྤྱི་འཐུས་ལྷན་ཚོགས་ཀྱིས་ཕྱི་ལོ་ ༢༠༡༢ ཟླ་ ༧ ཚེས་ ༦ ལ།། ལ་གྲུ་གཞན་ཁག་གི་དབུས་སའི་གཞུང་བཅས་ཀྱི་མཐུན་འགྱུར་དང་། བོད་མིའི་སྒྲིག་འཛུགས་ཀྱི་བདེ་སྲུང་ལས་ཁུངས་ཀྱིས་ཞབས་ཞུ་ཧུར་བསྐྱེད་གནང་བ་ སོགས་ཀྱིས་ཡིན། དེང་མགོན་པོ་གང་གི་རླབས་ཆེན་མཛད་བཟང་གི་ཉི་འོད་ལྡོག་པར་དཀའ་ནའང་རྒྱ་ནག་ སྲིད་དབང་སྒེར་འཛིན་པ་དག་གིས་བསམ་སྤྱོད་ལས་འདས་པའི་མཚན་སྨད་ཞུས་དང་ཞུ་བཞིན་ ཐོག་༸སྐུ་ཕྱྭར་བསྡོ་བའང་མི་སྲིད་པ་མིན་སྟབས། གོང་གསལ་སྐུ་ཕྱྭའི་སྲུང་འདོམས་ཀྱི་ཆ་རྐྱེན་རྣམས་ཀྱི་ཐོག་བོད་མི་མཆོག་དམན་ཀུན་གྱིས་དུས་རྟག་ཏུ་སྤྱང་གྲུང་དང་རྫི་སངས་རྣོན་པོ་བྱ་རྒྱུ་ཤིན་ཏུ་གལ་ཆེ་ ཞིང། ལྷག་པར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་སྐུ་ཕྱྭ་ནི། གཙོ་བོ་ཁོང་གི་ཅི་གསུང་བཀའ་སྒྲུབ་ཞུ་རྒྱུ་དང། ཆོལ་གསུམ་བོད་མི་ཡོངས་རྫོགས་དམ་ཚིག་གཟོང་ཁ་གཅིག་སྒྲིལ་ཐོག་སྤྱི་མཐུན་གྱི་བསོད་ནམས་ལ་རག་ལུས་ཡོད་པ་བླ་ལྷ་ཡོངས་ཀྱིས་གསུང་གཅིག་གྲགས་ལ་བརྟེན། དེ་དོན་བོད་མི་ཡོངས་ཀྱིས་ཉམས་ལེན་མ་འཕྱུག་པ་གནང་དགོས་པ་ནི་དོན་གྱི་སྙིང་པོ་ཡིན་པ་བཞིན་དེ་རིང་སླར་ཡང་དྲན་སྐུལ་དང་འབྲེལ་བའི་འབོད་སྐུལ་ནན་ཏན་ཞུ་རྒྱུ་ ཡིན།
རྒྱ་གར་ནི་བཙན་བྱོལ་བོད་མིའི་ཕ་ཡུལ་གཉིས་པ་ལྟ་བུ་ཆགས་ཤིང་། ད་ཕན་མི་ལོ་ ༥༣ ལྷག་རིང་རྒྱ་གར་གཞུང་དང་། མངའ་སྡེ་ཁག་གི་གཞུང་། ས་གནས་འཛིན་སྐྱོང་སྡེ་ཚན་ཁག་བཅས་ནས་བོད་མིའི་ཐོག་བསམ་ཡུལ་ལས་འདས་པའི་རོགས་མགོན་ཕན་གྲོགས་རྒྱ་ཆེ་གནང་བའི་བཀའ་དྲིན་གྱི་བདག་ཉིད་ཅན་ཞིག་ཡིན་པས་ད་རེས་ ཀྱི་གོ་སྐབས་བཟང་པོ་འདི་བཟུང་སྟེ་རྒྱ་གར་གཞུང་མང་ཡོངས་ལ་ཐུགས་རྗེ་བཀའ་དྲིན་ བླ་ན་མེད་པར་ཆེ་ཞེས་ཞུ་རྒྱུ་བཅས།
མཐའ་དོན་སྤྱི་ནོར་༸གོང་ས་༸སྐྱབས་མགོན་༸རྒྱལ་བའི་དབང་པོ་མཆོག་སྐུ་ཚེ་༸ ཞབས་པད་བསྐལ་བརྒྱར་བརྟན་ཅིང་། ཐུགས་ཀྱི་བཞེད་དགོངས་མཐའ་དག་ལྷུན་གྱིས་འགྲུབ་པ་དང་། བོད་དོན་བདེན་མཐའ་མྱུར་དུ་གསལ་བའི་སྨོན་འདུན་ཞུ་རྒྱུ་བཅས། བོད་མི་མང་སྤྱི་འཐུས་ལྷན་ཚོགས་ཀྱིས་ཕྱི་ལོ་ ༢༠༡༢ ཟླ་ ༧ ཚེས་ ༦ ལ།།


c: text/html

text:
studybuddhism.com ཞེས་པའི་དྲྭ་ལྗོངས་འདི་ནི། ཚད་ལྡན་ནང་པ་སངས་རྒྱས་པའི་ཆོས་རྣམས་ཁ་ཡོད་ལག་ཡོད་དུ་ བསྟན་པའི་གཞི་རྒྱ་ཆེ་བའི་འབྱུང་ཁུངས་ཞིག་རེད། ང་ཚོའི་དམིགས་ཡུལ་ནི། རིན་པ་མེད་པ་དང་ཚོང་གི་གསལ་བསྒྲགས་སོགས་མེད་པའི་ཐོག་བོད་ཀྱི་ཤེས་རབ་དེ་ང་ཚོའི་དེང་དུས་འཛམ་གླིང་ནང་མཁོ་སྤྲོད་བྱ་རྒྱུ་དེ་ཡིན།
དྲྭ་ལྗོངས་འདི་ནི་བྷར་ཛིན་བཤད་མཛོད་རྒྱུན་སྐྱོང་བའི་ཐོན་རབས་གཉིས་པ་དེ་ཡིན་ཞིང་། ད་ེཡང་ཐོག་མར་འབུམ་རམས་པ་ཨེ་ལེག་ཛན་ཌར་བྷར་ཛིན་གྱིས་ཕྱི་ལོ་ ༢༠༠༡ ལ་གསར་འཛུགས་གནང་བ་ཞིག་ཡིན། ཁོང་ནི་ནང་ཆོས་དགེ་རྒན་ཆེན་མོ་ཞིག་དང་། ལོ་ཙཱ་བ་ཞིག་ཡིན་པ་མ་ཟད། མི་ལོ་ ༥༠ ལས་ལྷག་གི་ཉམས་མྱོང་ཡོད་མཁན་གྱི་ནང་ཆོས་ཉམས་ལེན་པ་ཞིག་ཀྱང་ཡིན། ནང་ཆོས་སྦྱོངས་ studybuddhism.com ཞེས་པའི་དྲྭ་ལྗོངས་འདི་ད་ལྟའི་ཆར་ཚོགས་མི་ ༡༠༠ ལས་མང་བའི་རྒྱལ་སྤྱིའི་ཚོགས་པ་ཞིག་ཡིན་པ་མ་ཟད། མུ་མཐུད་ནས་རྒྱ་སྐྱེད་དུ་འགྲོ་བཞིན་ཡོད་དང་། ང་ཚོས་དྲྭ་ལྗོངས་ཐོག་ནང་ཆོས་ཀྱི་སྐོར་རྩོམ་ཡིག་གསར་པ་དང་། གཟུགས་མཐོང་བརྙན་པར། སྒྲ་འཇུག་བྱས་པ་སོགས་རྒྱུན་གཏན་དུ་སྤེལ་གྱིན་ཡོད།

robotstxt: allowed

filter: keep


text:
བདེ་སྐྱིད་ཀྱིས་བསྒྱུར། 2018-04-16
སྤྱི་ཟླ4པའི་ཚེས10ཉིན། 2018ལོའི་ཁུལ་ཡོངས་ཀྱི་དམངས་སྲིད་ལས་དོན་ཚོགས་འདུ་དར་མདོར་འཚོགས་པ་རེད། ཚོགས་འདུའི་དམིགས་ཡུལ་ནི་ཏང་གི་ཚོགས་ཆེན་བཅུ་དགུ་པའི་དགོངས་དོན་དང་རྒྱལ་ཡོངས་ཚོགས་ཆེན་གཉིས་ཀྱི་དགོངས་དོན། སྤྱི་ཁྱབ་ཧྲུའུ་ཅི་ཞི་ཅིན་ཕིང་སི་ཁྲོན་དུ་གཟིགས་ཞིབ་ཕེབས་སྐབས་གནང་བའི་གསུང་བཤད་གལ་ཆེན་གྱི་དགོངས་དོན། ཞིང་ཆེན་ཏང་ཨུའི་སྐབས་བཅུ་གཅིག་པའི་ཚང་འཛོམས་གྲོས་ཚོགས་ཐེངས་གཉིས་པ། ཁུལ་ཨུའི་སྐབས་བཅུ་གཅིག་པའི་ཚང་འཛོམས་གྲོས་ཚོགས་ཐེངས་བཞི་པའི་དགོངས་དོན། 2018ལོའི་རྒྱལ་ཡོངས་དང་ཞིང་ཆེན་ཡོངས་ཀྱི་དམངས་སྲིད་ལས་དོན་ཚོགས་འདུའི་སྙིང་དོན་བཅས་སློབ་སྦྱོང་ལག་བསྟར་གཏོང་བ་དང་། 2017ལོའི་ཁུལ་ཡོངས་ཀྱི་དམངས་སྲིད་ལས་དོན་ཕྱོགས་བསྡོམས་དང་ད་ལོའི་གཙོ་གནད་ལས་དོན་བཀོད་སྒྲིག་བྱས་པ་རེད། ཁུལ་ཨུའི་རྒྱུན་ཨུ། ཞིང་ལས་ལས་དོན་ཨུ་ཡོན་ལྷན་ཁང་གི་ཀྲུའུ་རེན་ཧྲུའུ་ཏ་ཁྲུན་གྱིས་ཚོགས་འདུ་གཙོ་འགན་བཞེས་པ་དང་། ཁུལ་སྲིད་གཞུང་གི་ཁུལ་དཔོན་གཞོན་པ་ཧོ་ཁང་ལིན་ཚོགས་འདུར་ཞུགས་པར་མ་ཟད་གསུང་བཤད་གནང་བ་རེད།
ཚོགས་འདུའི་ཐོག་བསྟན་དོན། དུས་གནས་རྟོགས་དཔྱོད་བྱས་ནས་དམངས་སྲིད་ལས་དོན་གྱི་འདུ་ཤེས་གསར་པ་བརྟན་པོ་བཅང་དགོས། དམངས་སྲིད་ལས་དོན་ཐད་གྲུབ་འབྲས་ཡག་པོ་ཐོབ་ཡོད་མོད། འོན་ཀྱང་ད་དུང་ཛ་དྲག་ཆེ་བའི་གནད་དོན་ཡོད་པ་སྟེ། གཅིག་ནི་དམངས་སྲིད་ཁོངས་གཏོགས་ཀྱིས་བཅོས་བསྒྱུར་གསར་གཏོད་ཀྱི་ལས་འགན་ལྕི་བ་དང་། དཀའ་ཚེགས་ཆེ་བ། ལམ་ལུགས་ཅན་དང་ཚད་ལྡན་ཅན། ཆ་འཕྲིན་ཅན་གྱི་ཆུ་ཚད་མཐོན་པོ་མེད་པ་དང་། གཉིས་ནི་དམངས་སྲིད་ལས་དོན་གྱི་འཕེལ་རྒྱས་དོ་སྙོམས་མིན་པ་དང་རྫོང་ཁག་ཁ་ཤས་ཀྱི་ཁྱོན་ཡོངས་འཆར་འགོད་དང་ལས་ཀར་སྐུལ་འདེད་གཏོང་བའི་འདུ་ཤེས་ཞན་པ་རེད། གསུམ་ནི་དམངས་སྲིད་བྱ་གཞག་འཕེལ་རྒྱས་ཀྱི་སྤུས་ཚད་མི་མཐོ་ཞིང་། དམངས་སྲིད་ཀྱི་དོ་དམ་དང་ཞབས་ཞུའི་སྤྱིའི་ཆུ་ཚད་དང་དམངས་སྲིད་ཞབས་ཞུ་བྱ་ཡུལ་དང་སྤྱི་ཚོགས་ཀྱི་རེ་འདུན་དང་མི་འཕྲོད་པ་རེད། བཞི་ནི་གཞི་རིམ་དམངས་སྲིད་ལས་ཀའི་སྟོབས་ཤུགས་ཞན་པ་དང་། དཔུང་ཁག་གི་བསམ་བློ་དང་འདུ་ཤེས། འགན་སྒྲུབ་ནུས་པ། ལས་ཀའི་བྱེད་ཐབས་བཅས་དུས་རབས་གསར་པའི་དམངས་སྲིད་སྡེ་ཁག་གིས་སྤྲད་པའི་ལས་འགན་གསར་པ་དང་མི་འཕྲོད་པ་རེད།
ཚོགས་ཐོག་སེམས་ནུས་གཅིག་སྒྲིལ་དང་དམངས་ལ་ཞབས་འདེགས་ཞུ་བའི་བྱས་རྗེས་གསར་པ་ཧུར་ཐག་གཏོད་དགོས་པ་དང་། དབུལ་ཐར་འགག་སྒྲོལ་གཙོ་བོར་བཟུང་ནས་དམངས་འཚོ་འགན་སྲུང་གི་ཆུ་ཚད་མཐོར་འདེགས་གང་ཐུབ་གཏང་དགོས། རྒན་རྒོན་གྱི་བྱ་གཞག་འགག་གནད་སྒྲོལ་སར་བྱས་ནས་རྒན་གསོའི་ཞབས་ཞུའི་ཆུ་ཚད་མཐོར་འདེགས་གང་ཐུབ་གཏང་དགོས། འཆམ་མཐུན་བརྟན་ལྷིང་དམིགས་ཡུལ་བྱས་ཏེ་སྤྱི་ཚོགས་དོ་དམ་གྱི་ཆུ་ཚད་མཐོར་འདེགས་གང་ཐུབ་གཏང་དགོས་པ་དང་། མང་ཚོགས་ཀྱི་འདོད་བློ་དེ་འགན་འཁྲིར་བརྩིས་ནས་སྤྱི་པའི་ཞབས་ཞུའི་ཆུ་ཚད་མཐོར་འདེགས་གང་ཐུབ་གཏང་དགོས། དམངས་འཚོ་དམངས་སྲིད་དང་གསར་གཏོད་དམངས་སྲིད། བློ་རིག་དམངས་སྲིད། ཁྲིམས་སྐྱོང་དམངས་སྲིད། རིག་གནས་དམངས་སྲིད་བཅས་འཛུགས་སྐྱོང་བྱ་རྒྱུ་གཞི་འཛིན་སར་བྱས་ཏེ་དམངས་སྲིད་ཕྱོགས་བསྡུས་ཆུ་ཚད་མཐོར་འདེགས་གང་ཐུབ་གཏང་དགོས། རྨང་གཞི་བརྟན་དུ་བཏང་ནས་དམངས་སྲིད་བྱ་གཞག་ལ་མཆོང་སྐྱོད་གསར་པ་རྒྱུན་མི་ཆད་པར་འཐོབ་དགོས་པ་དང་། འགོ་ཁྲིད་ཀྱི་ནུས་ཤུགས་ཆེ་རུ་བཏང་ནས་དམངས་སྲིད་ལས་ཀའི་མཉམ་ཤུགས་ཆགས་པར་བྱ་དགོས། རང་ངོས་འཛུགས་སྐྱོང་བྱ་རྒྱུར་ཤུགས་བརྒྱབ་ནས་དཔུང་ཁག་སྟོབས་ལྡན་འཛུགས་དགོས་པ་དང་། ཏང་སྲོལ་སྲིད་གཙང་འཛུགས་སྐྱོང་ཟབ་སྤེལ་ཧུར་ཐག་བྱ་དགོས་ཞེས་བླང་བྱ་བཏོན་པ་རེད།།
དོ་སྣང་ཆེ་བའི་རྩོམ།
རྩོམ་གསར། 10


text:
བསམ་བློའི་ངོས་འཛིན་གཅིག་སྒྲིལ་དང་བསམ་བློའི་ཁྲིད་སྟོན་ལ་ཤུགས་སྣོན་བརྒྱབ་སྟེ་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་འགྲུབ་ཕྱིར་འབད་འཐབ་ལྷོད་མེད་བྱེད་དགོས།
ཏིང་ཡེ་ཤན་གྱིས་གཏམ་བཤད་གནང་བ།
ཉིན་ཤས་རིང་བོད་ཀྱི་འཐུས་མི་ཚོགས་པས་ཚོགས་ཆེན་བཅུ་དགུ་པའི་སྙན་ཞུ་དང་། ཀྲུང་དབྱང་སྒྲིག་ཁྲིམས་ཞིབ་བཤེར་ཨུ་ལྷན་གྱི་ལས་དོན་སྙན་ཞུ། ཏང་གི་སྒྲིག་ཡིག་བཟོ་བཅོས་འཆར་ཟིན་བཅས་ལ་གྲོས་བསྡུར་གནང་ཞིང་། ཚང་མས་ཚོགས་ཆེན་བཅུ་དགུ་པའི་སྙན་ཞུ་ནང་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་དུས་རབས་གསར་པར་སླེབས་པའི་ཡོངས་བསྒྲགས་བྱས་པ་དང་། དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་བཏོན་པ། ཕྱོགས་ཡོངས་ནས་སྤྱི་ཚོགས་རིང་ལུགས་ཀྱི་དེང་རབས་ཅན་གྱི་རྒྱལ་ཁབ་སྐྲུན་པའི་རྒྱང་སྐྱོད་ཀྱི་ལམ་བུ་གསར་པ་བཏོད་ཡོད། དུས་རབས་གསར་པས་འགན་འཁྲི་གསར་པ་འབོད་སྐུལ་བྱེད་པས་རྒྱང་སྐྱོད་ཀྱི་ལམ་བུ་གསར་པར་བྱས་རྗེས་གསར་པ་འཇོག་དགོས། མིག་སྔ་དང་སླད་ཕྱིན་དུས་སྐབས་ཤིག་རིང་གི་ཆེས་གལ་འགངས་ཆེ་བའི་ཆབ་སྲིད་ཀྱི་ལས་འགན་ནི་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་སྤྱད་དེ་ཐུན་མོང་གི་བསམ་བློའི་ངོས་འཛིན་གཅིག་སྒྲིལ་དང་བསམ་བློའི་ཁྲིད་སྟོན་ལ་བྱེད་རྒྱུ་ཤུགས་སྣོན་བརྒྱབ་ནས་བོད་ཀྱི་སྒྱུར་འཕེལ་བརྟན་གསུམ་གྱི་ལས་དོན་ཁག་ལ་ནུས་ཤུགས་ཡོད་རྒུས་སྐུལ་འདེད་གཏོང་རྒྱུ་དེ་རེད་ཅེས་གཅིག་མཇུག་གཉིས་མཐུད་ངང་གསུངས།
འཐུས་མི་ཏིང་ཡེ་ཤན་གྱིས་ཀྲུང་དབྱང་སྒྲིག་ཁྲིམས་ཞིབ་བཤེར་ཨུ་ལྷན་གྱི་ལས་དོན་སྙན་སྒྲོན་ནང་ཏང་དང་རྒྱལ་ཁབ་ཀྱི་འཐབ་ཇུས་ཁྱོན་ཡོངས་ཀྱི་མཐོ་ཚད་ཐོག་ནས་ཏང་སྲོལ་སྲིད་གཙང་འཛུགས་སྐྱོང་དང་རུལ་རྒོལ་འཐབ་རྩོད་ཀྱི་བྱ་ཐབས་གསར་པ་དང་། ཕན་འབྲས་གསར་པ།
ཉམས་མྱོང་གསར་པ་བཅས་ལ་ཕྱོགས་ཡོངས་ནས་ཕྱོགས་སྡོམ་བྱས་པ་དང་། དུས་བབ་གསར་པ་དང་། གོ་སྐབས་གསར་པ། འགྲན་སློང་གསར་པ་བཅས་ལ་དབྱེ་ཞིབ་བྱས་པ། དམིགས་ཚད་གསར་པ་དང་། ལས་འགན་གསར་པ། བླང་བྱ་གསར་པ་བཅས་བཏོན་པ་ལས། ཏང་ཀྲུང་དབྱང་གིས་ཕྱོགས་ཡོངས་ནས་ཏང་ནན་པོས་སྐྱོང་བའི་འགྱུར་མེད་ཀྱི་ཆོད་སེམས་དང་བློ་སྟོབས་ཆེན་པོ་མཚོན་པ་དང་། བླ་ན་མེད་པའི་ཏང་གཤིས་ཀྱི་ཀུན་སྤྱོད་དང་འགན་འཁྲི་འཁུར་བའི་སྙིང་སྟོབས་མཚོན་པ། རྒྱ་ཆེའི་ཏང་ཡོན་ལས་བྱེད་པར་བླང་བྱ་ནན་པོ་དང་གཅེས་སྐྱོང་དང་ཐུགས་ཁུར་གནང་ལུགས་མཚོན་ཡོད། ཏང་གི་སྒྲིག་ཡིག་བཟོ་བཅོས་འཆར་ཟིན་གྱིས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་ཏང་གི་སྒྲིག་ཡིག་ནང་བཀོད་པ་ལས། མར་ཁེ་སི་རིང་ལུགས་སྲིད་ཏང་དུས་བསྟུན་འཕེལ་རྒྱས་ཕྱིན་པའི་རིགས་པའི་གཞུང་ལུགས་ཀྱི་ཆུ་ཚད་དང་ཏང་འཛུགས་སྐྱོང་གི་ལག་ལེན་ཐད་ཐོབ་པའི་གྲུབ་འབྲས་གལ་ཆེན་གང་ལེགས་མངོན་ཡོད། ཀྲུང་དབྱང་སྒྲིག་བཤེར་ཨུ་ལྷན་གྱི་ལས་དོན་སྙན་སྒྲོན་དང་ཏང་གི་སྒྲིག་ཡིག་བཟོ་བཅོས་འཆར་ཟིན་ལ་ང་རང་རྦད་དེ་མོས་མཐུན་ཡོད། ངེས་པར་དུ་སློབ་སྦྱོང་ནན་ཏན་དང་། གོ་བ་གཏིང་ཟབ་ལེན་པ། ཕྱོགས་ཡོངས་ནས་ལག་ལེན་བསྟར་བ་བཅས་བྱས་ཏེ་ཕྱོགས་ཡོངས་ནས་ཏང་ནན་པོས་སྐྱོང་བའི་བླང་བྱ་དོན་འཁྱོལ་ཡག་པོ་བྱས་ཏེ་གངས་ལྗོངས་ས་མཐོར་སྤྱོད་གཙང་གཞུང་དྲང་གི་ཆབ་སྲིད་ཀྱི་ཁོར་ཡུག་ཧུར་ཐག་གཏོད་རྒྱུ་ཡིན་ཞེས་གསུངས།
འཐུས་མི་ཀྲུའུ་ཀྲུང་ཁུའེ་ཡིས་ཚོགས་ཆེན་བཅུ་དགུ་པའི་སྙན་སྒྲོན་དང་ཀྲུང་དབྱང་སྒྲིག་བཤེར་ཨུ་ལྷན་གྱི་ལས་དོན་སྙན་སྒྲོན། ཏང་གི་སྒྲིག་ཡིག་བཟོ་བཅོས་འཆར་ཟིན་བཅས་ལ་བརྩི་བཀུར་མཐའ་གཅིག་ཏུ་ཞུ་རྒྱུ་ཡིན་ལ་རྦད་དེ་མོས་མཐུན་ཡོད། ལྷག་དོན་དུ་སྤྱི་ཁྱབ་ཧྲུའུ་ཅིའི་སྙན་ཞུ་ཉན་རྗེས་དཔྱིད་རླུང་ལྡང་བ་བཞིན་མི་རྣམས་སེམས་འགུལ་ཐེབས་པ་ཞིག་འདུག སྙན་ཞུ་འདི་ནི་རང་རེའི་ཏང་གིས་དུས་རབས་གསར་པར་རླབས་ཆེན་གྱི་འཐབ་རྩོད་བྱེད་པ་དང་། རླབས་ཆེན་གྱི་འདུ་འགོད་འཛུགས་སྐྲུན་བྱེད་པ། རླབས་ཆེན་གྱི་བྱ་གཞག་ལ་སྐུལ་འདེད་གཏོང་བ་བཅས་བྱས་ཏེ་རླབས་ཆེའི་ཕུགས་འདུན་འགྲུབ་པའི་ཆབ་སྲིད་ཀྱི་བསྒྲགས་གཏམ་དང་བྱ་སྤྱོད་ཀྱི་རྩ་འཛིན་ཞིག་རེད། སྤྱི་ཁྱབ་ཧྲུའུ་ཅི་དང་ཏང་ཀྲུང་དབྱང་གི་འགྱུར་མེད་སྟོབས་ལྡན་གྱི་འགོ་ཁྲིད་འོག་མངའ་རིས་ཀྱི་དཔལ་འབྱོར་གོང་འཕེལ་མྱུར་པོ་ཕྱིན་པ་དང་། སྤྱི་ཚོགས་ཞི་མཐུན་བརྟན་ལྷིང་བྱུང་བ། སྣོད་བཅུད་རྒྱུན་ཆད་མེད་པར་ལེགས་སུ་ཕྱིན་པ། མི་དམངས་བདེ་སྡོད་ལས་བརྩོན་བཅས་བྱུང་ཡོད་པ་ལས་སྤྱི་ཁྱབ་ཧྲུའུ་ཅི་དང་ཏང་ཀྲུང་དབྱང་གི་ཐབས་ཇུས་བཀོད་སྒྲིག་གལ་ཆེན་ཁག་ཤིན་ཏུ་མཁས་མཛངས་ལྡན་པ་གང་ལེགས་མཚོན་ཡོད་ལ། ཏང་དང་རྒྱལ་ཁབ་ཀྱི་བྱ་གཞག་འཕེལ་རྒྱས་ཤུགས་ཆེན་ཕྱིན་པའང་ར་འཕྲོད་ཐུབ་ཡོད། སྤྱི་ཁྱབ་ཧྲུའུ་ཅི་དང་ཏང་ཀྲུང་དབྱང་གི་རྒྱ་མཚོ་ལྟར་ཟབ་པའི་བཀའ་དྲིན་མངའ་རིས་མི་དམངས་ཀྱིས་དུས་ནམ་ཡང་བརྗེད་མི་སྲིད། ངེས་པར་དུ་ཐོབ་པར་དཀའ་བའི་གོ་སྐབས་དམ་འཛིན་གྱིས་འཕེལ་རྒྱས་མགྱོགས་སུ་བཏང་སྟེ་བོད་ནུབ་ཀྱི་དཔལ་འབྱོར་སྟོབས་ཆེའི་ཁུལ་བཏོད་ནས་མཐའ་མཚམས་སྲ་བརྟན་དང་སྤྱི་ཚོགས་བརྟན་ལྷིང་གི་ཟངས་གྱང་ལྕགས་རྩིག་ཧུར་ཐག་བསྐྲུན་རྒྱུ་ཡིན་ཞེས་གསུངས།
འཐུས་མི་རེན་ཧོའུ་མིང་གིས་ཚོགས་ཆེན་བཅུ་དགུ་པའི་སྙན་ཞུ་དང་། ཀྲུང་དབྱང་སྒྲིག་བཤེར་ཨུ་ལྷན་གྱི་ལས་དོན་སྙན་ཞུ། ཏང་གི་སྒྲིག་ཡིག་བཟོ་བཅོས་འཆར་ཟིན་བཅས་ལ་ང་རང་རྦད་དེ་མོས་མཐུན་ཡོད་ལ་བརྩི་སྲུང་མཐའ་གཅིག་ཏུ་ཞུ་རྒྱུ་ཡིན། ཚོགས་ཆེན་བཅུ་དགུ་པའི་སྙན་ཞུ་ནང་དངོས་ཐོག་བདེན་འཚོལ་གྱི་ཚན་རིག་དང་མཐུན་པའི་རྣམ་འགྱུར་ཁྱབ་པ་དང་། དུས་རབས་གསར་པའི་ཀྲུང་གོ་གུང་ཁྲན་ཏང་གི་བླ་ན་མེད་པའི་ལོ་རྒྱུས་ཀྱི་འགན་འཁྲི་དཀྲིས་པ། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་གསལ་སྟོན་གནང་ཡོད། སྙན་ཞུའི་འགོ་ནས་མཇུག་བར་མི་དམངས་ཀྱི་ཁེ་ཕན་གོང་དུ་བཀུར་བའི་རིན་ཐང་གི་ཚད་གཞིས་ཁྱབ་ཡོད། ངས“འདུ་ཤེས་བཞི”ཟབ་ཏུ་བཏང་ནས་སྲོག་ཤིང་ལ་གོང་བཀུར་དང་། ཡིད་ཆེས། ལྷག་བསམ་རྣམ་དག སྲུང་སྐྱོང་བཅས་མཐའ་གཅིག་ཏུ་བྱས་ཏེ་ཚོགས་འདུའི་དགོངས་དོན་སློབ་སྦྱོང་ལག་བསྟར་དོན་འཁྱོལ་བྱེད་པ་དང་གོ་སྐབས་ལ་གཅེས་སྤྲས་དང་རང་འགུལ་ངང་ལས་དོན་ཧུར་ཐག་སྤེལ་ཏེ་སྤྱི་ཁྱབ་ཧྲུའུ་ཅི་དང་ཏང་ཀྲུང་དབྱང་ལ་རྦད་དེ་ལྷག་བསམ་རྣམ་དག་བྱེད་པའི་བྱ་སྤྱོད་ལ་བརྟེན་ནས་བྲག་གཡབ་རྫོང་གི་ལས་དོན་ཁག་ལ་དམ་འཛིན་ཡག་པོ་བྱས་ཏེ་བོད་ལྗོངས་འཕེལ་རྒྱས་མྱུར་པོ་དང་ཡུན་རིང་བདེ་འཁོད་ཡོང་ཆེད་ལེགས་སྐྱེས་ཧུར་ཐག་འབུལ་རྒྱུ་ཡིན་ཞེས་གསུངས།
འཐུས་མི་བྱམས་པ་སྒྲོལ་མས་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་སྙན་ཞུ་ནན་ཏན་ཉན་རྗེས་ང་ལ་སྐུལ་ལྕག་ཚད་མེད་ཐེབས་བྱུང་ལ་ངར་ཤུགས་ཀྱང་ཆེན་པོ་སྐྱེས་བྱུང་། སྙན་ཞུ་ནང་ང་ཚོར་སྤྱི་ཡོངས་གསལ་པོ་གླེང་བ་དང་། གནས་ལུགས་གསལ་པོ་བརྗོད་པ། དམིགས་ཚད་གསལ་པོ་སྟོན་པ་བཅས་གནང་འདུག་པས། ང་རང་རྦད་དེ་མོས་མཐུན་ཡོད་ལ་བརྩི་བཀུར་མཐའ་གཅིག་ཏུ་ཞུ་རྒྱུ་ཡིན། མེས་རྒྱལ་མཛེས་སྡུག་ལྡན་མིན་མཐའ་མཚམས་ལ་ལྟ་དགོས། ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན་བོད་ལྗོངས་ཞི་མཐུན་བརྟན་ལྷིང་དང་དར་རྒྱས་མཛེས་སྡུག་དེ་བས་ལྡན་པ་བྱུང་ནས་མི་དམངས་ཀྱི་འཚོ་བ་ལེགས་སུ་ཤུགས་ཆེན་ཕྱིན་ཡོད། ཏང་གི་འགོ་ཁྲིད་ནི་བོད་ལྗོངས་འཕེལ་རྒྱས་མྱུར་པོ་དང་ཡུན་རིང་བདེ་འཁོད་ཀྱི་རྩ་བའི་འགན་ལེན་ཞིག་ཡིན་ལ། བོད་ཀྱི་མི་རིགས་ཁག་གི་མི་དམངས་ཀྱི་བདེ་སྐྱིད་ལྡན་པའི་འཚོ་བའི་འབྱུང་གནས་ཤིག་ཀྱང་རེད། ངས“འདུ་ཤེས་བཞི”སྔར་བས་ཟབ་ཏུ་བཏང་ནས་ནམ་ཡང་ཏང་གི་བཀའ་དྲིན་དྲན་པ་དང་། ཏང་གི་བཀའ་ལ་ཉན་པ། ཏང་གི་རྗེས་སུ་འབྲང་བ་བཅས་བྱས་ཏེ་འཐུས་མིའི་འགན་འཁྲི་ལེགས་པར་བསྒྲུབས་ཏེ་སྲོག་ཤིང་ལ་རྦད་དེ་ལྷག་བསམ་རྣམ་དག་བྱེད་པའི་བྱ་སྤྱོད་ལ་བརྟེན་ནས་མི་དམངས་ཉེན་རྟོག་པའི་ཁས་ལེན་དམ་བཅའ་བརྟན་པོ་ལག་ལེན་དུ་འཁྱོལ་བར་བྱ་རྒྱུ་ཡིན་ཞེས་གསུངས།
འཐུས་མི་ཡའོ་ཁྲེས་ལོ་རབས་90པའི་ནང་དུ་སྐྱེས་པའི་གཞི་རིམ་གྱི་མི་དམངས་ཉེན་རྟོག་པ་ཞིག་གི་ངོས་ནས་ས་གནས་ས་ཐོག་ཏུ་སྤྱི་ཁྱབ་ཧྲུའུ་ཅིའི་སྙན་ཞུ་ཉན་རྒྱུ་བྱུང་བར་ང་རང་སེམས་འགུལ་ཆེན་པོ་ཐེབས་བྱུང་ལ། སྤོབས་པ་ཚད་མེད་སྐྱེས་བྱུང་། ཚོགས་ཆེན་བཅུ་དགུ་པའི་སྙན་ཞུ་ནང་སྤྱི་ཁྱབ་ཧྲུའུ་ཅི་དང་ཏང་ཀྲུང་དབྱང་གི་ཚད་མཐོའི་ཆབ་སྲིད་ཀྱི་འགན་འཁྲི་འཁུར་སེམས་དང་དམངས་ཆེད་ཀྱི་བརྩེ་སེམས་ཤུགས་ཆེན་མངོན་ཡོད། དེ་ནི་དམ་པ་དོན་གཉེར་དང་། ཡར་རྒྱས་བརྩོན་ལེན། མི་སེམས་གཅིག་སྒྲིལ། མདུན་སྐྱོད་ལ་སྐུལ་ལྕག་བཅས་ཀྱི་སྙན་ཞུ་བཟང་པོ་ཞིག་རེད། ལོ་ལྔའི་རིང་ང་རང་ལ་མྱོང་ཚོར་ཟབ་ཤོས་ནི་གཞི་རིམ་གྱི་མི་དམངས་ཉེན་རྟོག་པའི་ལས་ཀ་དང་འཚོ་བའི་ཆ་རྐྱེན་ཇེ་ལེགས་སུ་ཕྱིན་པ་དང་མི་རིགས་ཁག་གི་མི་དམངས་ཀྱི“བརྟན་ལྷིང་རང་འགུལ་དུ་འགྱུར་བའི”འདུ་ཤེས་ཇེ་ཟབ་ཏུ་ཕྱིན་པ་དེ་རེད། ངས་གཞན་གྱི་སྣེ་ཁྲིད་དེ་ཚོགས་ཆེན་བཅུ་དགུ་པའི་སྙན་ཞུའི་དགོངས་དོན་སློབ་སྦྱོང་ཡག་པོ་དང་། དྲིལ་བསྒྲགས་ཡག་པོ། གོ་བ་ཡག་པོ་ལེན་པ་བཅས་བྱས་ཏེ་ཏང་ལ་ལྷག་བསམ་རྣམ་དག་དང་། ཁྲིམས་བཞིན་འགན་སྒྲུབ། ཡ་རབས་ལས་སྒྲུབ་བཅས་ཀྱིས་བོད་ལྗོངས་འཕེལ་རྒྱས་མྱུར་པོ་དང་ཡུན་རིང་བདེ་འཁོད་ཡོང་ཆེད་གཞོགས་འདེགས་ཧུར་ཐག་བྱེད་རྒྱུ་ཡིན་ཞེས་གསུངས།


text:
སྤྱི་ལོའི་དུས་རབས་བརྒྱད་པའི་གོང་དུ་བོད་བྱང་རྒྱུད་ས་ཁུལ་དུ། བཙན་ཕྱུག་འཕན་གསུམ་འཛོམས་པའི་རྒྱལ་ཕྲན་ཞིག་ཆགས་ཡོད་པའི་མིང་ལ་ཞང་ཞུང་ཞེས་འབོད། ཁོ་ཚོས་བྱང་ཐང་ལས་ཁྱོན་ཡོངས་པའི་བློ་སྟོབས་དང་། སྙིང་རུས་ལ་བརྟེན་ནས་ངོ་མཚར་ལྡན་པའི་ཤེས་རིགས་སྣ་ཚོགས་གསར་གཏོད་བྱས་ཡོད་ལ། རྒྱུད་གྱོང་བའི་རི་དྭགས་སྣ་ཚོགས་གཡུང་དུ་ཕབ་ནས་བཀོལ་སྤྱོད་བྱས་ཏེ། ཕྱོགས་ཀྱི་སྐྱེ་བོ་གཞན་དག་ཚོས་མྱ་ངམ་ཐང་དུ་འབོད་པའི་ས་ཆ་དེར་གཡུ་སྦྲ་མཐིང་གཤོག་གོང་དགུ་སྟེང་ནས་ཕུབ་པ་དང་། ལྕི་བའི་མེ་སྒོང་དྲོ་མོ་དཀྱིལ་དུ་སྦར་ཏེ་མི་རབས་དང་མི་རབས་བརྒྱུད་ནས་བབ་ཆགས་ལྡན་པའི་འཚོ་བར་རོལ་སྟབས། “བྱང་རེ་སྒོ་ཅན་”ཞེས་ཡོངས་སུ་གྲགས་པའི་ཕ་ས་དྲོ་མོ་དེ་ཉིད་གསར་བསྐྲུན་བྱས་ཡོད།
ད་ལྟའི་ཆར་ཞང་ཞུང་རྒྱལ་པོ་ཞེས་པ་དེ་སྐྱེ་བོ་ཕལ་ཆེ་བའི་ཡིད་ངོར་ལྷ་སྒྲུང་ལྟ་བུའི་རབ་རིབ་ཅིག་ལས་མེད་རུང་། ས་ཆ་དེ་དག་ལ་དངོས་སུ་བསྐྱོད་ཚེ་གནའ་ཤུལ་དང་། རྗེས་ཤུལ། ཤོད་སྲོལ་མི་ཉུང་བ་ཞིག་གིས་ཞང་ཞུང་རྒྱལ་པོའི་ཕོ་བྲང་དུ་ལན་གཅིག་སླེབས་པ་ལྟར་གྱི་ཚོར་སྣང་གསར་པ་ཞིག་དང་། བདེན་སྣང་གསར་བ་ཞིག་སྦྱིན་རྒྱུར་ཐེ་ཚོམ་མེད་ལ། སྐུ་ཉིད་ཞང་ཞུང་བོན་གྱི་གནའ་རབས་ལོ་རྒྱུས་དང་། ཤེས་རིགས་བཅས་ལ་རྒྱུས་ལོན་བྱེད་འདོད་ཀྱི་འདུན་པ་ཞིག་ཀྱང་ངང་ཤུགས་སུ་སྐྱེས་ངེས་ཡིན།
དེང་སྐབས་ནག་ཆུའི་ཉི་མ་རྫོང་ཁོངས་སུ་གནས་པའི་སྟོད་ཀྱི་སྟར་སྒོ་དཀར་པོ་ཞེས་པའི་གངས་རྩེ་ནམ་མཁའི་དབྱིངས་སུ་ཟུག་པའི་ཁོར་ཡུག་དེ་ནི། ཡ་ཐོག་ཞང་ཞུང་རྒྱལ་པོའི་ས་ཆ་ཞང་ཞུང་སྒོ། ཕུག བར་གསུམ་གྱི་ནང་ནས་ཞང་ཞུང་སྒོ་བ་ཞེས་པ་དེ་ཡིན་པས། ཁུལ་དེར་ཡ་ཐོག་ཞང་ཞུང་བོན་གྱི་གནའ་ཤུལ་དང་ཤོད་སྲོལ་མང་ཤོས་ཀྱི་ས་ཆ་ཞིག་ཡིན་པ་མ་ཟད། ད་ལྟའང་གཡུང་དྲུང་བོན་གྱི་ཆོས་རྒྱུན་འཛིན་པའི་དགོན་པ་དང་། དད་ལྡན་པ་ཧ་ཅང་མང་པོ་ཡོད་སྟབས་ཡ་ཐོག་ཞང་ཞུང་བོན་གྱི་ཤེས་རིག་ལ་ཞིབ་འཇུག་བྱེད་ཡུལ་གལ་ཆེན་ཞིག་ཡིན་པ་བརྗོད་ཅི་དགོས།
ཁོད་ཡངས་པའི་རྩྭ་ཐང་སྟེང་དུ། ཆུ་ཤེལ་གྱི་རལ་གྲི་ནམ་མཁར་བསླངས་པ་ལྟར་རྩེ་མོ་ཤིན་ཏུ་རྣོ་བའི་གངས་རི་ཆེན་པོ་བདུན། འཇིག་རྟེན་མི་ཡིས་ཆེད་དུ་བཞེངས་པ་བཞིན་གྲལ་བསྟར་འགྲིག་པོས་བསྒྲིགས་ནས་གནས་པའི་འཁོར་དུ་ཁ་བའི་ཟུར་ཕུད་ཅན་གྱི་རི་ཕྲན་བརྒྱད་ཀྱིས་བསྐོར་ནས་གནས་པ་དང་། དེ་དག་གི་རྩེ་མོར་རྫ་བྲག་གི་དབལ་སོ་གནམ་ལ་རེག་པ་ལ་ལོགས་རྣམས་ནས། གཡའ་སུལ་གྱི་རི་མོ་མང་པོ་ཡིད་ཀྱི་སྣང་ངོ་ལྟར་རྣམ་པ་སྣ་ཚོགས་ཀྱི་གཟུགས་སུ་མངོན་པ། རི་གཤམ་དུ་སྤང་ལྗོངས་ཡིད་དུ་འོང་བ་ལ་མེ་ཏོག་དཀར་དམར་དུ་མས་མཛེས་པ་ནི་གོས་ཆེན་ལྗང་གུའི་སྟེང་། ཤིང་ལོ་མེ་ཏོག་གི་རི་མོས་བརྒྱན་པ་དང་འདྲ་བ། ཟུར་རྣམས་ནས་གཡའ་ཆུ་བསིལ་མ་འགའ་རེ་ལྷུང་ལྷུང་དལ་གྱིས་འབབ་པའི་གླུ་སྒྲ་སྙན་མོས་འཇོལ་མོའི་གྲེ་འགྱུར་དག་ཀྱང་དམན་སར་འགོད་སྙམ་བྱེད་པ། ཀླུ་ཐང་དག་ཏུ་ཆུ་ཤིང་འོམ་བུའི་ནགས་ཚལ་ཚོ་དང་ཚོ་བྱས་ནས་ཚོམ་བུར་སྐྱེས་པ་ནི། ནོར་གནག་ཁྱུ་ཚོགས་མང་པོས་སྤང་ཐང་ཡངས་པོར་གཟན་ལ་བཀྲམ་པ་དང་འདྲ་བ་སོགས་རང་བྱུང་རི་ཆུའི་བཀོད་པ་ངོ་མཚར་རྨད་དུ་བྱུང་བ་ཞིག་ཡིན། གངས་རི་དེ་དག་ནི། སྟར་སྒོ་ལྷ་བཙན་འབུམ་མེ་དང་། ངོ་དམར་ལྷ་བཙན་མཚལ་ཐིག སྒོད་ལྡན་ལྷ་བཙུན་དབྱུག་པ། གངས་ལུང་ལྷ་བཙུན་མཆོག་དཀར། ཁྲི་མུན་ལྷ་བཙུན་ཟུ་ར། དཔལ་བའི་ལྷ་བཙན་རྔ་ཁུར། མ་མོའི་ལྷ་བཙན་ཨུ་ལུ་བཅས་ཡིན་པ་དང་། རི་ཕྲན་དེ་དག་ནི་བཀའ་ཉན་རོལ་བ་མཆེད་བརྒྱད་ཅེས་བརྗོད་ཀྱི་ཡོད་པས། ཡོངས་གྲགས་སུ་སྟར་སྒོ་ཆེ་བདུན་རོལ་བརྒྱད་ཅེས་སུ་འབོད། མཐོ་བརྗིད་འགྲན་དུ་མེད་ཅིང་ངོ་མཚར་ལྷ་སྒྲུང་དུ་མས་ཕྱུག་པའི་གངས་རི་དེའི་བྱང་ངོས་སུ། གནམ་སྔོན་ཞུན་ཁུ་ས་ལ་འཁྱིལ་འདྲའི་མཚོ་ཆེན་ཞིག་སྔོ་ལྟེམ་མེར་འཁྱིལ་བ་ནི་ཡོངས་སུ་གྲགས་པའི་བོད་ཀྱི་གཡུ་མཚོ་ཆེན་མོ་བཞི་ཡི་ཡ་གྱལ་མ་ཅིག་དྭངས་ར་གཡུ་མཚོ་ཞེས་པ་དེ་ཡིན། མཚོ་དེའི་དབྱིབས་ནི་མཚོ་མགོ་ལྷོ་དང་མཚོ་མཇུག་བྱང་དུ་འཁྱིལ་བ་ཅུང་ཟད་ནར་མོར་གནས་པའི་རྐེད་པ་ཉག་ག་ཅན་ལྷ་རྫས་རྡོ་རྗེའི་དབྱིབས་དང་མཚུངས་པར་གྲགས་ཤིང་། གཡུང་དྲུང་བོན་གྱི་གསུང་རབ་དུ་མ་ནས་ལུང་བསྟན་པའི་གནས་མཆོག་ཅིག་ཡིན་པ་མ་ཟད། ཁུལ་དེའི་འབབ་ཆུ་བརྒྱ་དང་བརྒྱད་ཅུ་དང་མཚོ་མོ་བརྒྱ་དང་བརྒྱད་ཅུའི་གཙོ་མོ་ཡིན་ཞེས་ཡོངས་སུ་གྲགས།
རི་མཚོ་དེ་གཉིས་ནི་གངས་ཅན་ལྗོངས་འདིའི་ཆོས་ལུགས་ཀྱི་ཕྱི་མོ་དང་། ཤེས་རིག་གི་ཆུ་འགོ ལོ་རྒྱུས་ཀྱི་ཕུགས་མཛོད་དུ་གྲགས་པའི་ཞང་ཞུང་སྒོ་བའི་ཁུལ་དུ་གནས་པ་ཙམ་མ་ཟད། གཡུང་དྲུང་བོན་གྱི་འདུ་གནས་སོ་བདུན་དང་། སྒྲུབ་གནས་སོ་དྲུག་གི་གཙོ་བོ་དེ་ཡིན། མ་རྒྱུད་ཀྱི་གནས་ཆེན་སོ་ཉེར་བཞིའི་ཡ་གྱལ་དེའང་ཡིན་པར་གྲགས་པས་གནའ་བོའི་བོད་ཀྱི་མི་རིགས་ཀྱི་ལྷ་འདྲེའི་དད་མོས་གོམས་སྲོལ་དང་། གཡུང་དྲུང་བོན་གྱི་ཆོས་ལུགས་གཉིས་གཞི་གཅིག་ཏུ་འདྲེས་པའི་ཤོད་སྲོལ་དང་། ངོས་འཛིན་བྱེད་སྲོལ་གྱི་ཐོག་ནས་གནས་བཤད་དང་། རི་བཤད་ཀྱང་མང་དུ་ཡོད་པ་ནི་གནས་བཤད་གཅིག་ཏུ། གངས་དཀར་རྟ་སོ་སྒྲིག་པ་འདྲ།། ནགས་ཚལ་འབྲོང་ཁྱུ་འདྲོགས་པ་འདྲ།། གཡའ་མ་ཁྱུང་གཤོག་བསྣོལ་བ་འདྲ།། བྲག་དམར་མེ་ལྕེ་མཆེད་པ་འདྲ།། སྤང་ལྗོངས་མེ་ཏོག་ཞལ་ཕྱེ་འདྲ།། ཞེས་དམངས་ཁྲོད་རྩོམ་སྟངས་ཀྱི་སྟེང་ནས་ཆེ་བསྟོད་ཕུལ་འདུག་ལ། རྣམ་ཀུན་སྟོད་ཀྱི་གངས་དཀར་ཏི་སེ་དང་མ་ཕམ་གཡུ་མཚོ། བར་གྱི་སྟར་སྒོ་གངས་རི་དང་དྭངས་ར་གཡུ་མཚོ། སྨད་ཀྱི་གཉན་ཆེན་ཐང་ལྷ་དང་གནམ་མཚོ་ཕྱུག་མོ་ཞེས་བྱིན་རླབས་ཆེ་ཆུང་མེད་པར་བརྩི་སྲོལ་ཡོད་པ་དང་། སྟོད་ཀྱི་གངས་དཀར་ཏི་སེའི་འཁོར་ཆེན་རྟ་ལོར་ཡིན་པ་དང་། བར་གྱི་སྟར་སྒོ་གངས་རིའི་འཁོར་ཆེན་སྟག་ལོ་ཡིན་པ། སྨད་ཀྱི་གནམ་མཚོ་ཕྱུག་མོའི་འཁོར་ཆེན་ལུག་ལོར་ཡིན་པས་ལོ་དེར་གནས་རི་དང་གནས་མཚོ་གཞན་གྱི་གནས་བདག་ཐམས་ཅད་འདིར་འདུས་པའི་ངོས་འཛིན་བྱེད་སྲོལ་ཡོད།
གསང་བ་ལྐོག་གྱུར་གྱི་ལྷ་སྒྲུང་དུ་མས་ཕྱུག་པའི་སྟར་སྒོ་གངས་རི་ནི། ས་དབྱིབས་ཆགས་སྟངས་ཆེས་ཡ་མཚན་ཆེ་བ་ཞིག་ལ་གངས་རི་རང་ལས་མཆེད་པའི་རི་ཕྲན་རྣམས་འབབ་ཆུའི་རྒྱུག་སྟངས་ལྟར་ཐུར་དུ་ནར་མོར་ཆགས་པའི་རི་བོ་གཞན་དག་དང་མི་འདྲ་བར། རི་ཕྲན་ཕལ་མོ་ཆེ་རྒྱ་མཚོའི་རླབས་ཕྲེང་ལྟར་འཕྲེད་དུ་བང་རིམ་ལོག་གེར་ཆགས་ཡོད་པས། གངས་ཁྲོད་ནས་ལྷུང་ལྷུང་དུ་འབབ་པའི་གཡའ་ཆུ་བསིལ་མ་རྣམས་རི་ཕྲན་རེ་རེའི་གོང་དུ་སྔོ་ལྷེམ་མེར་འཁྱིལ་དགོས་པར་གྱུར་ཡོད་སྟབས། རི་ཚོགས་ཀྱི་བང་རིམ་རེ་རེའི་གོང་དུ་ཆེ་ཆུང་མི་འདྲ་བའི་མཚོའུ་ཡིད་དུ་འོང་བ་རེ་འཁྱིལ་ནས་ཡོད་ཅིང་། དེ་དག་གི་ཁྲོད་ནས་སྲིད་པའི་གངས་འཁྱགས་དང་ཐག་མི་རིང་བའི་སར། ནག་མེར་མཚེའུ་ཞེས་ཆེ་ཆུང་ཧ་ལམ་རྨིས་ངོས་སྙོམ་གྲུ་བཞི་མ་ཉིས་བརྒྱ་ཙམ་ལས་མེད་པའི་རང་བྱུང་གི་མཚེའུ་ཡིད་དུ་འོང་བ་ཞིག་ཡོད་ལ། མཚེའུ་དེ་ནི་མ་གཞི་གངས་རིའི་ཁོང་ནས་ཐུར་དུ་སིམ་པའི་ཆུ་རྒྱུན་ལས་མ་འདས་པ་ཞིག་ཡིན་ནའང་། སྐབས་འཕྲལ་མིག་གི་དབང་པོའི་སྤྱོད་ཡུལ་དུ་མངོན་པ་ནི་ཀོ་མོག་གོར་མོ་ཞིག་གི་དཀྱིལ་ནས་ཆུ་མིག་སྤྱི་དང་འདྲ་བར་ས་ཡི་གཏིང་རིམ་ནས་མེར་མེར་དུ་ཐོན་ཡོང་བ་ཞིག་ཡིན་པ་དང་། མཚེའུ་ཡི་སྟེང་དུ་རླུང་གིས་ལྷབ་ལྷབ་ཏུ་བསྐྱོད་པའི་ཆུ་འཛིན་གྱི་ཚོམ་བུ་རྣམས་ཁྲ་ལམ་མེར་མངོན་གྱི་ཡོད་སྟབས། ཤེལ་གྱི་མེ་ལོང་ཞིག་གི་ཚད་དུ་བཞག་ཀྱང་མི་ཆོག་པ་མེད་པར་སྣང་། མཚེའུ་དེ་ཡི་ཆུ་ནི་ཇི་སྐད་དུ། བསིལ་ཞིང་ཞིམ་དང་ཡང་བ་དང་།། འཇམ་དང་དྭངས་དང་དྲི་ང་མེད།། བཏུང་ན་མགྲིན་དང་ཕོ་བ་ལ། མི་གནོད་ཡན་ལག་བརྒྱད་ལྡན་ཆུ།། ཞེས་པའི་མཚན་ཉིད་དང་ཡོངས་སུ་མཐུན་པའི་ཆུ་བོ་ཞིག་ཡིན་པ་མ་ཟད། ཕྱི་ལྟར་ན་མ་ཅིག་དྭངས་ར་གཡུ་མཚོའི་སྤྱན་གཡས་པ་ཡིན་པ་དང་། ནང་ལྟར་ན་མཁའ་འགྲོ་སྐྱེ་མེད་འོད་མཚོའི་སྤྱན་མིག་འདྲ་བའི་བྱིན་རླབས་ལྡན་ཁར། བན་བོན་གཉིས་ཀྱི་བླ་མ་སྐྱེས་ཆེན་མང་པོས་བྱིན་རླབས་དང་རབ་གནས་ཕོག་སྟེ་དད་ལྡན་སྐྱེ་བོ་རྣམས་ལ་ནད་གདོན་སྡིག་གྲིབ་དག་བྱེད་འཛད་མེད་ཁྲུས་ཀྱི་རྫིང་བུ་ཞིག་ཏུ་ལུང་བསྟན་པར་གྲགས་པས། ཕྱོགས་མེད་ཡུལ་གྲུ་ཀུན་ནས་དད་ལྡན་པ་རྣམས་ཆུ་ཡི་གཉེར་མ་བཞིན་ཟམ་མི་ཆད་པར་ཡོང་གི་ཡོད།
ད་དུང་མཚེའུ་དེའི་ཉེ་འཁོར་དུ་བོན་གྱི་གྲུབ་ཆེན་མུ་ཤོ་ཊམ་ཞེས་པས་སྒྲུབ་ཁང་དུ་བརྩིགས་པའི་ཤོ་ཊམ་ཕུག་པ་ནི། ལྷ་བ་རྣམས་ལྷ་རིགས་བཟང་ངན་བརྡར་ཤ་གཅོད་ས་ཞིག་ཡིན་པའི་སྐོར་དམངས་ཁྲོད་དུ་སྐད་གྲགས་ཆེ་ལ། སྔར་དུས་ནས་བོད་ཀྱི་བྱང་རྒྱུད་གཙོ་བོར་བྱས་པའི་ལྷ་བ་ཡིན་པར་རློམས་པའི་སྐྱེ་བོ་རྣམས་ཕུག་པ་དེའི་ནང་དུ་ལྷ་ཞིག་འབེབས་ཆེད་ས་ཐག་རིང་ཐུང་ཇི་ཙམ་ལྡན་ཡང་ངལ་བ་དུ་མ་ཁྱད་དུ་བསད་ནས་ཡོང་སྲོལ་ཡོད་པ་དང་། ཤོད་རྒྱུན་དུ་ལྷ་བ་རྫུས་མ་དང་། ཡང་ན་འདྲེ་སྲིན་ཐེའུ་རང་གི་རིགས་ཁོག་ཏུ་ཞུགས་པའི་ལྷ་བ་རྣམས་དེར་ལྷ་འུར་མི་ཐུབ་པ་དང་། སྨྱོ་བ་སོགས་ཡོང་གི་ཡོད་ཅིང་ཕྱོགས་བཞིའི་དཔའ་རབ་ཏུ་གྲགས་པའི་ལྷ་བ་ཚད་ལྡན་རྣམས་ནས་གྲི་ལ་མདུད་པ་རྒྱག་པ་ད་ང། རང་ལུས་ལ་མེ་མདའི་མཚོན་ལས་བྱེད་ཀྱི་ཡོད་པའི་ཤོད་རྒྱུན་མཆིས། ཡ་མཚན་ཅན་གྱི་ཤོད་སྲོལ་སྣ་ཚོགས་འབྱུང་སའི་ཕུག་པ་དེར་ཁ་རྒྱུན་དུ་ཤོ་ཊམ་ཕུག་པ་ནི་གྲུབ་ཆེན་མུ་ཤོ་ཊམ་པས་རྡོ་བ་ཆེན་པོ་འགའ་རེར་བརྩེགས་པའི་སྟེང་དུ་ཕ་བོང་ཆེན་པོ་ཞིག་གིས་ཐོག་ཕུབ་ནས་ཡོད་པས་ངོ་མཚར་ཤིན་ཏུ་ཆེ་ཚུལ་བརྗོད་སྲོལ་འདུག་རུང་། དོན་དུ་ནི་ཕ་བོང་ཆེན་པོ་ཞིག་གི་འོག་ནས་ས་རྣམས་འདྲུས་ཏེ་ཁུང་བུ་གཏོད་རྗེས་སླར་ཡང་ཐོག་མི་རྡིབ་པའི་ཆེད་དུ། ནང་ལོགས་ནས་རྡོ་བ་ཆེ་ཆུང་སྣ་ཚོགས་ཤིག་རྩིག་པའི་ལྷུ་སྒྲིག་མེད་པར་རང་རོང་དུ་བརྩིགས་འདུག་པས་ཁོ་བོ་ལྟ་བུའི་གང་ཟག་སོ་སྐྱེ་ཕལ་བ་རྣམས་ལ་ངོ་མཚར་གྱི་རྣམ་པ་གང་ཡང་མངོན་པར་མ་གྱུར།
ལྷུན་སྟུག་སྲིད་པའི་གངས་རི་ཆེན་པོ་དེའི་འགྲམ་དུ་གོམ་པའི་འདེགས་འཇོག་བསྒྱུར་རྗེས། ཡིད་ཀྱི་མེ་ལོང་ངོས་སུ་སྐྱོ་སྣང་དང་། སེམས་ཁྲལ་གྱི་གཟུགས་བརྙན་ཞིག་ཀྱང་འགོག་མེད་ལམ་མེར་ཤར་བ་ནི་ཉེ་བའི་ལོ་འགའི་ནང་ས་གཞི་རིལ་མོའི་དྲོད་ཚད་ཇེ་མཐོ་ནས་ཇེ་མཐོར་སོང་སྟབས། གངས་རི་ར་བས་བསྐོར་བ་ཞེས་པའི་མཚན་སྙན་ཅན་གྱི་གངས་ཅན་ལྗོངས་འདིའི་གངས་རི་མང་པོ་ཞིག་གི་འཁྱགས་རོམ་བཞུ་ནས་སྐུ་ལུས་གཅེར་བུར་བུད་བཞིན་ཡོད་ལ། སྟར་སྒོ་གངས་རི་འདི་ཡང་གངས་འཁྱགས་བཞུ་ཤུལ་གྱི་གཡའ་རི་མང་པོ་གངས་གཤམ་དག་ནས་ནག་ཉིལ་ལེར་མངོན་གྱི་འདུག་ལ། བརྗིད་ཆགས་ལྟ་ན་སྡུག་པའི་སྲིད་པའི་གངས་འཁྱགས་ཀྱི་འཁྲིས་སུ་སླེབས་སྐབས་བཞུར་ཡོང་བའི་གངས་ཆུ་དང་། དུམ་བུར་ཆད་ནས་ལྷུང་ལ་ཁད་ཀྱི་འཁྱགས་རོམ། ཁ་བའི་ན་བཟའ་ཕུད་པའི་བྲག་རྡོ་སོགས་ནི་ཡིད་དུ་འོང་བའི་ཐོག་བརྩེགས་ཁང་བཟང་གཏོར་བའི་ཤུལ་ལྟར་ཟང་ཟིང་དུ་འགྱུར་ནས་འདུག་ལ། གངས་རི་ཆེན་པོ་སྟར་སྒོ་ནས་ཁྱོད་ཅག་མིའི་རིགས་ཀྱིས་ཁོར་ཡུག་ལ་སྲུང་སྐྱོབ་ཡག་པོ་མ་བྱས་ཚེ་འབྱུང་བ་ཆ་མ་སྙོམ་པའི་ཤུགས་རྐྱེན་འོག་དྲོད་ཚད་ཇེ་མཐོར་འགྲོ་བཞིན་འདུག་པས། ནམ་ཞིག་ཁོ་བོ་ཁ་བའི་ན་བཟའ་ཕུད་ནས་རྫ་རི་སྐམ་པོ་ཞིག་གི་གཟུགས་བརྙན་འཆང་སྐབས། ཁྱེད་ཅག་འགྲོ་བ་མིའི་རིགས་རྣམས་འཚོ་གནས་ཀྱི་ཆ་རྐྱེན་གང་འདྲ་ཞིག་ཡིན་པ་ངས་ལྟད་མོ་བལྟ་ཞེས་བརྗོད་དམ་སྙམ་པའི་འཇིགས་སྣང་ཞིག་ཀྱང་ཞོར་ལ་འཆར་བྱུང་།
གནས་རི་སྟར་སྒོ་དང་གནས་མཚོ་དྭངས་ར་གཉིས་ཆགས་སའི་ཁུལ་འདི་ནི། ཞང་ཞུང་བོན་གྱི་ལྟེ་གནས་གལ་ཆེན་ཞིག་ཡིན་སྟབས། གནའ་དུས་ཡུལ་འདིར་ཞང་ཞུང་བོན་གྱི་མཁས་པ་དང་། གྲུབ་ཐོབ་གྲགས་ཆེན་རིག་འཛིན་སད་ནེའུ་གའུ་དང་། ཨ་ནུ་ཕྲག་ཐག ད་མི་ཐད་གེ སྟག་ཝེར་ལེ་ཝེར་སོགས་ཀྱི་འཁྲུངས་ཡུལ་ཡིན་པ་མ་ཟད། མཁས་ཤིང་གྲུབ་པའི་དབང་ཕྱུག་དེ་དག་ནས་གཡུང་དྲུང་བོན་གྱི་ཆོས་ལུགས་ཁྱབ་སྤེལ་གྱིས་འགྲོ་དོན་རྒྱ་ཆེན་གནང་ཡུལ་ཡང་ཡིན་པར་གྲགས།
གཞན་ཡང་གནའ་བོའི་ཞང་ཞུང་རྒྱལ་པོའི་ཕོ་བྲང་སྟག་སེང་ཁྱུང་འབྲུག་བཞི་ཡི་ཡ་གྱལ་དྭངས་ར་ཁྱུང་རྫོང་གི་མཁར་ཤུལ་དང་། ཆེས་གནའ་བོའི་བོན་དགོན་ཡིན་པ་ལ་འཛུགས་སྐྲུན་གྱི་ཁྱད་ཆོས་དམིགས་བསལ་ལྡན་པ་དང་། རིག་འཛིན་སད་ནེའུ་གའུ་ཡིས་རྫུ་འཕྲུལ་སྣ་ཚོགས་བསྟན་པའི་རྗེས་ཤུལ་ཅན་གྱི་དྭངས་ར་གཡུ་བུན་དགོན་པ། བོད་བཙན་པོའི་སྐབས་ཀྱི་ལོ་རྒྱུས་ནང་གྲགས་ཆེ་བའི་བོད་མོ་སད་མ་ཀར་གྱིས་བོད་རྗེ་སྲོང་བཙན་སྒམ་པོར་ཞང་ཞུང་ཡུལ་དུ་དམག་འདྲེན་རྒྱུའི་དམག་བརྡ་བརྒྱབ་པའི་བརྡ་ཡིག་ནང་གི་ས་དམིགས་གལ་ཆེན་དུང་ཕུག་མཚོ་མོ་སོགས་ཀྱིས་མི་རིང་པའི་སར་ཡོད་སྐད་འདུག་པས། འགྲོ་འདོད་ཀྱི་འདུན་པ་ཆེན་པོ་བྱུང་རུང་སྐད་ཅིག་མི་སྡོད་ཡུད་ལ་འགྲོ་བའི་དུས་ཚོད་ཀྱི་ཚད་བཀག་དང་། ས་ཆ་དེ་དག་ལ་ཆེད་དམིགས་སུ་བསྐྱོད་མཁན་གྱི་འཕྲུལ་འཁོར་དཀོན་སྟབས་རེ་ཞིག་གོམ་པའི་འདེགས་འཇོག་དེ་རང་ཡུལ་ཕྱོགས་སུ་མི་བསྒྱུར་ཀ་མེད་ཀྱིས་ཕྱི་ཡིག་ཡང་ཡང་འཇོག་བཞིན་ལོག་པའོ།།
འཕྲིན་སྟེགས། weikangba


text:
རྩོམ་པ་པོ། རྡོ་སྦིས་ཚེ་རིང་རྒྱལ།
ཁྲལ་བསྡུ་བ་དང་ཁྲིམས་གནོན་པ་ནི་ཡུལ་དུས་ཀྱི་བཀག་རྒྱ་མེད་པར་གཞུང་ག་འདྲ་ཞིག་ཡིན་ན་དེའི་བྱེད་ལས་གཙོ་བོ་གཉིས་སུ་ཆགས་ཡོད་དེ་། རང་རེའི་བོད་ལ་ཆ་མཚོན་ན། དུས་རབས་བདུན་པའི་དུས་འགོར་བཙན་པོ་སྲོང་བཙན་སྒམ་པོས་གཅིག་གྱུར་གྱི་གཞུང་རང་མཚན་དང་ལྡན་པ་ཐོག་
མར་བཙུགས་ཤིང་། བཙན་པོས་ལྷ་ཆོས་དགེ་བ་བཅུ་དང་མི་ཆོས་གཙང་མ་བཅུ་དྲུག་གི་བཀའ་ཁྲིམས་མཛད་ཅིང་། རྒྱལ་ཁྲིམས་ཆེན་པོའི་རྨང་བཏིང་། རྗེས་སོར་བཙན་པོ་རིམ་བྱོན་སྐབས་ཀྱི་ཆབ་སྲིད་ལམ་ལུགས་ཀྱི་འཕེལ་རིམ་ཁྲོད་དུ་སྲིད་འཛིན་གྱི་སྒྲིག་གཞི་ཚགས་ཇེ་དམ་དུ་ཕྱིན་པ་དང་བསྟུན་ནས། ཁྲིམས་ལུགས་ཀྱི་བགྱི་བ་ལྷུར་ལེན་བགྱིས་ཐོག ཁྲིམས་འདོམས་ཀྱི་ལུགས་སྲོལ་རྒྱ་ཆེར་དར་ཞིང་། གཞུང་གི་སྒྲིག་གཞི་དང་ཕྱི་ནང་གི་ལས་ཚན་ཁག་ཚགས་ཚུད་པར་ཕྱིན་ཏེ་འགན་འཁྲིའི་བགྱི་བ་ངེས་གཏན་ཆགས་པའི་དུས་མཚུངས་སུ། གཞུང་གིས་བཀའ་ཡི་ཁྲིམས་ཡིག་ཆེན་པོ་དྲུག་ལ་སོགས་པ་གཏན་འབེབས་བྱས་ཏེ་ལག་ལེན་གྱི་ཁྲོད་དུ་བདེ་སྤྱོད་ཐུབ་པ་བྱུང་བ་མ་ཟད། དངོས་སུ་ཡིག་ངོར་ཕབ་སྟེ་རྡོ་རིང་དང་། རྡོ་བརྐོས། བྲག་བརྐོས། ཤོག་དྲིལ་བཅས་ཀྱི་སྟེང་དུ་གསལ་པོར་གཏན་ཕབ་མཛད་དེ་ཕྱི་ནང་ཀུན་ལ་བསྒྲགས། བཙན་པོའི་རྒྱལ་རབས་སྐབས་ཀྱི་གཞུང་ཡིག་གལ་ཆེན་དུ་གྱུར་ཡོད་པ་དེ་དག་ལས་གྲངས་འབོར་ངེས་ཅན་ཞིག་གི་མ་ཕྱི་ངོ་མ་དུས་དེང་སང་གི་བར་དུ་མཇལ་ཐུབ་ལ། ང་ཚོས་བཙན་པའི་རྒྱལ་རབས་སྐབས་ཀྱི་སྲིད་འཛིན་སྒྲིག་གཞི་དང་། ཆབ་སྲིད་དབང་ཐང་། མངའ་མཛད་དོ་དམ། ལྷག་པར་དུ་དེའི་སྐབས་ཀྱི་སྲིད་ཁྲིམས་ལ་ཤེས་རྟོགས་དང་ཉམས་ཞིབ་བྱེད་པར་མེད་དུ་མི་རུང་བའི་ལོ་རྒྱུས་ཡིག་ཆ་ཁུངས་བཙུན་ཤོས་སུ་ཆགས་ཡོད།
ད་ལྟའི་ཆར་ཡོད་པའི་བཙན་པོའི་རྒྱལ་རབས་སྐབས་ཀྱི་ཁྲིམས་སྲོལ་ཡིག་ཚགས་གཙོ་བོ་ནི་རིགས་གསུམ་སྟེ། རིགས་དང་པོ་ནི་བཙན་པོ་ཁྲི་སྲོང་ལྡེ་བཙན་དང་ཁྲི་ལྡེ་སྲོང་བཙན་སྐུ་རིང་ལ་བཙུགས་པའི་རྡོ་རིང་ཁག་ཅིག་དང་། རྡོ་བརྐོས། བྲག་བརྐོས་ཡི་གེ་ལས་ཐོན་པའི་ཁྲིམས་སྲོལ་ཏེ། བཙན་པོས་དམ་པའི་ཆོས་མི་བསྣུབས་པ། ཡུན་དུ་གནས་པ། བརྟན་པར་གནས་པར་བརྣན་པའི་དཀའ་གཙིགས་དང་། བཙན་པོས་བློན་སྟག་སྒྲ་ཀླུ་ཁོང་དང་། བན་དེ་མྱང་ཏིང་ངེ་འཛིན། རྐོང་ཀར་པོ་མང་པོ་རྗེ། ལྡེའུ་ཅུང་སོགས་བྱས་ཅན་གཟེངས་སུ་བསྟོད་པ་དང་ཞལ་གྱིས་བཞེས་པའི་གཙིགས་ཀྱི་ཡི་གེ་སོགས་འདུས། དེ་དག་ནི་ད་ལྟའི་ལྷ་ས་དང་། སྣེའུ་རྭ་མ་སྒང་། དབུ་སྟོད། དེ་མོ་གཡུང་དྲུང་འཛིན། ལྷོ་བྲག་ལྡེའུ་ཅུང། ལྷོག་བྲག་སྨན་ཐང་སོགས་ས་ཆའི་རྡོ་རིང་དང་རྡོ་བྲག་ཏུ་གསལ་པོར་བཀོད་པ་དང་། དུས་རབས་བརྒྱད་པའི་མཇུག་ནས་དགུ་པའི་སྟོད་ཆར་ཆེད་དུ་རྡོ་རིང་དང་། རྡོ། བྲག་ལ་བརྐོས་པ་ཤ་སྟག་ཡིན། རིགས་གཉིས་པ་ནི་ཏུན་ཧོང་གཏེར་ཡིག་ལས་ཐོན་པའི་འབྲེལ་ཡོད་ཁྲིམས་སྲོལ་ཤོག་དྲིལ་ཏེ། རི་དྭགས་ལ་མདས་རྒྱག་པའི་ཁྲིམས་ཡིག﹙ཡིག་ཨང་P.T.1071﹚ཁྱི་རྦོད་ནས་མི་བསད་པའི་ཁྲིམས་ཡིག﹙ཡིག་ཨང་P.T.1073﹚རྐུན་པོས་བརྐུས་པའི་རྐུན་ཆད་ཀྱི་ཁྲིམས་ཡིག ﹙ཡིག་ཨང་ P.T.1075﹚འབྲུག་ལོར་ཕོ་བྲང་ལྡན་ཀར་ནས་ཤ་ཅུའི་རྩེ་རྗེ་ལ་བསྩལ་པའི་མཆིད།﹙ཡིག་ཨང་p.T.1085﹚ཕག་ལོར་བློན་ཆེན་པོས་འདུན་ཙ་ལོང་ཅུ་ནས་རྒྱ་སྡེ་གཉིས་ཀྱི་དཔོན་སྣས་གསོལ་བར་ཕྱག་རྒྱ་འཆང་དུ་བསྩལ་བ།﹙ཡིག་ཨང་P.T.1083﹚སྟོང་སར་གྱི་ཤོག་མཁན་གྱིས་བློན་རྒྱལ་གཟིགས་ལ་ཤོག་ཁྲལ་ཆད་པའི་དཔང་ཡིག﹙ཡིག་ཨང་P.T1078﹚བྲན་མོའི་གྱོད་དོན་གྱི་གཏུག་ཡིག ﹙ཡིག་ཨང་P.T.1297﹚སྟོང་སར་གྱི་སྡེའི་ཚལ་ཞིང་ལ་རྩོད་པ་བྱུང་བར་ཕྱིན་ཆད་ཞིང་ཡིག་བཞིན་རྩོད་མེད་ཡོང་བར་བྲོ་བསྐྱལ་བའི་ཆོད་ཡིག﹙ཡིག་ཨང་P.T.1078bis﹚བྱི་བའི་ལོར་ཞང་ཤེས་ཀྱིས་ཁྲོམ་ཆེན་པོའི་འདུན་ས་ནས་བྲན་བུ་ལི་གཡང་དཔལ་གྱི་རྩོད་རྙོག་སྐོར་ལ་ཕོག་པའི་བཀའ་རྟགས་ཀྱི་ཕྱག་རྒྱ།﹙ཡིག་ཨང་P.T.1081﹚ཕུ་བོས་ནུ་བོར་བཏམས་ཤིང་བསྟན་པའི་མདོ་﹙ཡིག་ཨང་P.T.1283﹚བྱི་བ་ལོའི་དགུན་ཟླ་འབྲིང་བར་ལྷོ་མྱི་ལ་གླང་མཇལ་བའི་དཔང་རྒྱ﹙ཡིག་ཨང་P.T.1094﹚ལ་སོགས་པའི་གཡར་ལེན་གྱི་གན་རྒྱ་དང་། ཉོ་ཚོང་གི་གན་རྒྱ་སོགས་ཡིན་ཏེ། དུས་རབས་བརྒྱད་པ་དང་དགུ་བའི་སྐབས་སུ་ཏུན་ཧོང་ནས་ཐོན་པའི་ཤོག་བུའི་སྟེང་དུ་བྲིས་པའི་ཤོག་དྲིལ་ཤ་དག་ཡིན། རིགས་གསུམ་པ་ནི་བཙན་པོའི་གཞུང་ངམ་ཁྲོམ་ཆེན་པོ་ནས་གཏན་འབེབས་གནང་བའི་དམག་ཁྲིམས་སྐོར་གྱི་གཞུང་ཡིག་སྟེ། 2015ལོ་ནས་དངོས་སུ་ཕྱིར་བཀྲམས་པའི་འདུལ་བ་ལུང་སྡེ་བཞིའི་གཞུང་རྒྱ་ནག་གི་ཡི་གེར་བྲིས་པའི་ཤོག་དྲིལ་ཞིག་གི་རྒྱབ་ངོས་སུ་བྲིས་པའི་བོད་ཡིག་གི་དམག་ཁྲིམས་བཤུས་མ་སྟེ། ཁྱོན་ཡིག་ཕྲེང་507དང་དུམ་བུ་69ཅན་ཤོག་དྲིལ་ཤ་སྟག་ཏུ་གྲུབ་པའི་བཙན་པོའི་རྒྱལ་རབས་སྐབས་ཀྱི་དུས་རབས་བཅུ་གཅིག་པའི་སྐབས་སུ། བཙན་པོ་ལྷ་བླ་མ་ཡེ་ཤེས་འོད་ཀྱི་བཀའ་གཙིགས་ཀྱི་ཡི་གེ་ཁག་སྟེ། དཔེར་ན་ཡབ་སྲས་གསུམ་གྱི་མཛད་ཚུལ་གྱི་དྲིལ་དང་། ཆོས་འཁོར་བསྟན་པར་བཟུང་བའི་ཁྲིམས། ཡེ་ཤེས་འོད་ཀྱི་འབངས་ཁྱིམ་པ་དང་ངན་སྐྱའི་ཚོགས་ལ་བྲོ་འཚལ་བའི་མདོ་ལྟ་བུའོ།། བཙན་པོའི་རྒྱལ་རབས་སྐབས་ཀྱི་ཁྲིམས་སྲོལ་སྐོར་གྱི་ལོ་རྒྱུས་ཡིག་ཚགས་དེ་དག་ནི་གཞུང་ཡིག་གི་རིགས་ཀྱི་ཆ་ནས་བཤད་ན། གཙོ་བོ་གཞུང་གིས་གཏན་ལ་ཕབ་པའི་ཁྲིམས་དང་། བཙན་པོའི་ཕོ་བྲང་དང་ཁྲོམ་ཆེན་པོ་ནས་བསྩལ་ཞིང་ཕྱག་རྒྱར་བཏབ་པའི་མཆིད། དཔང་རྒྱ།གཏུག་ཡིག ཆོད་ཡིག གན་རྒྱ། བསླབ་བྱའི་ཚུལ་དུ་བཀོད་པའི་ཆོས་ཁྲིམས། བཀའ་གཙིགས་ཀྱི་ཡི་གེ དམག་ཁྲིམས་སོགས་རེད། གོང་དུ་བཀོད་པའི་ཏུན་ཧོང་གཏེར་ཡིག་ཁྲོད་ཀྱི་ཁྲིམས་སྲོལ་ཡིག་ཆ་དག་ནི་ད་ལྟ་ཧྥ་རན་སིའི་རྒྱལ་ཁབ་ཀྱི་དཔེ་མཛོད་ཁང་དང་དབྱིན་ཇིའི་རྒྱལ་ཁྱབ་ཀྱི་དཔེ་མཛོད་ཁང་དུ་ཉར་ཚགས་བྱས་ཡོད་ལ། དབྱིན་ཇིའི་ཏུན་ཧོང་གཏེར་ཡིག་གི་ཆེད་མཁས་པ་སྦི་རན་ཏུན་རྡོ་ཐི་སུན་སོགས་ཀྱིས་གཉེར་བའི་རྒྱལ་སྦྱིའི་ཏུན་ཧོང་ལས་གཞིའི་དྲྭ་ཚིགས་ངོས་ནས་མ་ཕྱིའི་གློག་པར་གསལ་པོ་བལྟ་ཐུབ་པ་ལ། ནུབ་བྱང་མི་རིགས་སློབ་གྲྭ་ཆེན་མོའི་རྒྱལ་ཕྱིའི་མི་རིགས་ཡིག་ཚགས་ཞིབ་འཇུག་ཁང་གིས་རྩོམ་སྒྲིག་བྱས་ཏེ། ཧྲང་ཧེའི་དཔེ་རྙིང་དཔེ་སྐྲུན་ཁང་གིས་རིམ་པར་པར་དུ་བཏང་ཡོད། ལོ་རྒྱུས་ཀྱི་རྡོ་རིང་གི་ཡི་གེ་དག་ནི་སྐར་ཆུང་གཙུག་ལག་ཁང་གི་རྡོ་རིང་ལ་སོགས་པའི་ཆག་གྲུམ་དུ་ཤོར་བ་ཁག་ཅིག་ཕུད། དེ་མིན་གྱི་རྡོ་རིང་མང་པོ་ཞིག་ནི་ད་ལྟ་དངོས་སུ་མཇལ་རྒྱུ་ཡོད། གཞན་ད་ལྟ་ཉར་ཚགས་བྱས་ཡོད་པའི་སྤྱི་ཁྱབ་བཀའ་ཤག་སྡེ་ཁག་གི་གཞུང་ཡིག་གི་ཁྲོད་དུ་ཇོ་བོ་དབུ་སྐྲུའི་རྡོ་རིང་དང་། ཞོལ་རྡོ་རིང་ཕྱི་མ། ཞོལ་ཁང་སེར་ཤར་གྱི་རྡོ་རིང་། ཞོལ་ཁང་སེར་ནུབ་ཀྱི་རྡོ་རིང་། ལྷ་འབྲུམ་གྱི་རྡོ་རིང་ལ་སོགས་པའི་ཞལ་བཤུས་ཡོད་པ་དང་། ཞལ་བཤུས་ཀྱི་ལོ་ཚིགས་མི་གསལ་དེ་མིན་ཀ་ཐོག་རིག་འཛིན་ཚེ་དབང་ནོར་བུའི﹙1698ནས་1755བར་འཚོ་བཞུགས་མཛད﹚ཕྱག་དཔེའི་ཁྲོད་དུ1422ལོར་ཐོག་མར་ཞལ་བཤུས་མཛད་པའི་བཤུས་མ་ཁག་ཅིག་བཞུགས། དུས་རབས་གོང་མའི་དཀྱིལ་ཙམ་དུ་དབྱིན་ཇི་བ་རོས་ཅར་སུན་གྱིས་སྐར་ཆུང་གཙུག་ལག་ཁང་གི་རྡོ་རིང་། ཞྭའི་ལྷ་ཁང་གི་རྡོ་རིང་སོགས་རྡོ་རིང་དགུ་ཙམ་ངོ་བསྐྱོད་ཀྱིས་ཞལ་བཤུས་བགྱིས་ཤིང་། དབྱིན་ཇིའི་ཡི་གེར་བསྒྱུར་ཏེ་ཞིབ་འཇུག་གང་འཚམ་གནང་ཡོད། 2014ལོར་བོད་ལྗོངས་རིག་དངོས་ཅུས་ཀྱི་གནའ་དཔྱད་དང་རིག་དངོས་ཞིབ་འཇུག་པ་ཤར་རྒན་དབང་འདུས་ལགས་ཀྱིས་དབུས་གཙང་ཀོང་གསུམ་དུ་གནས་པའི་བཙན་པོའི་སྐབས་ཀྱི་རྡོ་རིང་ངོ་གྲངས་22བཀབ་བཤུས་བྱས་པ་སོགས་ནི་ཐུགས་གཞིགས་ཡོད་པ་ཀུན་ལ་ཕན་དུ་གདའ། དེ་དག་ཏུ་ཁྲིམས་སྲོལ་དང་འབྲེལ་བ་ཡོད་མེད་གཉིས་ཀ་ཡོད་པའང་ཀུན་ལ་གསལ་བཤད་དང་བཅས་ཞར་དུ་གླེང་བ་ཤེས་པར་གྱིས། དམག་ཁྲིམས་སྐོར་གྱི་ཤོག་དྲིལ་དེ་ནི་བོད་ལྗོངས་དཔལ་བརྩེགས་དཔེ་རྙིང་ཞིབ་འཇུག་ཁང་གི་ཀརྨ་བདེ་ལེགས་བརྒྱུད་རྒན་པ་ཚབ་པ་སངས་དབང་འདུས་དང་སྐ་བ་ཤེས་རབ་བཟང་པོ་ལགས་གཉིས་ཀྱིས་སྔ་གཞུག་ཏུ་རྒྱ་ཡིག་གི་ཀྲུང་གོའི་བོད་རིག་པའི་དུས་དེབ་2014ལོའི་འདོན་ཐེངས་གསུམ་པ། 2015ལོའི་འདོན་ཐེངས་འཕར་མ་SOརྟགས་ཅན། བོད་ལྗོངས་སློབ་གྲྭ་ཆེན་མོའི་བོད་ཡིག་གི་རིག་གཞུང་དུས་དེབ2015ལོའི་འདོན་ཐེངས་4པར་བཀོད་པའི་ཤོག་དྲིལ་གྱི་མ་ཕྱིའི་གློག་པར་ལ་གཞི་བཅོལ་ཏེ་ཞལ་བཤུས་བྱས་པ་ཡིན། དེ་མིན་གྱི་ཡིག་ཆ་དག་ནི་ཆོས་འབྱུང་དང་འབྲས་སྤུངས་གནས་བཅུ་ལྷ་ཁང་གི་ཕྱི་ར་106བཀོད་པའི་ལྷ་བླ་མ་ཡེས་འོད་ཀྱི་རྣཾས་ཐར་རྒྱས་པ་བཞུགསྷོ་ཞེས་པ་སོགས་འབྲེལ་ཡོད་ཀྱི་དེབ་ཐེར་དང་རྣམ་ཐར་དུ་དྲངས་ཡོད་པའོ། །
དུས་རབས་བཅུ་གསུམ་པར་ས་སྐྱ་པའི་སྲིད་དབང་བྱུང་པ་ནས་བཟུང་སོག་པོའི་རྒྱལ་པོའི་བཀའ་ཤོག་དང་། ཏི་ཤྲིའི་བཀའ་ཤོག སྣེ་གདོང་གོང་མའི་བཀའ་ཤོག་མན་ཇིའི་གོང་མའི་བཀའ་ཤོག གཞུང་ས་དགའ་ལྡན་ཕོ་བྲང་གི་དུས་འགོ་ནས་དུས་མཇུག་ཏུ་བྱུང་བའི་བཀའ་གཏན། རྩ་འཛིན་གྱི་དོན་ཚན། དཔྱད་མཚམས་ཁྲ་མ། རྒྱལ་དབང་སྐུ་ཕྲེང་རིམ་བྱོན་དང་རྒྱལ་ཚབ། སྲིད་སྐྱོང་གིས་བསྩལ་བའི་རྩ་ཚིག་ཁག ལུགས་གཉིས་ཀྱི་གོང་མ་ཁྲིམས་བདག་རིན་པོ་ཆེའི་ཞབས་དྲུང་དུ་ཞེས་ཡི་གེའི་མགོར་གསལ་པའི་གན་རྒྱ་ལ་སོགས་པ་ནི་ཁྲིམས་སྲོལ་གྱི་ལོ་རྒྱུས་ཡིག་ཚགས་སུ་གྲུབ་པའི་གཞུང་ཡིག་ཤ་སྟག་ཡིན། དེ་དག་ནི་གོས་ཆེན་དང་སྐྱེམས་ཤོག སྙེ་ཤོག་ལ་སོགས་པའི་བོད་ཤོག་སྤུས་དག་སྟེང་འབྲུ་ཚ་དང་། ཚུགས་མ་འཁྱུག འཁྱུག་བྲིས་སོགས་གཞུང་བྲིས་འཁྲུལ་མེད་དུ་བྲིས་ཡོད། བཀའ་ཤོག་ནི་བོད་ཀྱི་ལོ་རྒྱུས་སྟེང་དུ་རྒྱལ་པོ་དང་། གོང་མས་ཆེད་དུ་བསྩལ་བའི་གཞུང་ཡིག་གི་རིགས་ཤིག་ཡིན་ལ། དུས་རབས་རིམ་བྱུང་གི་སྐབས་སུ་གཙོ་ཆེར་ཧོར་ཡིག་གསར་མ་དང་། བོད་ཡིག མན་སོག་བོད་ཡིག་ཤན་སྦྱར་དུ་བཀོད་ཡོད་པའི་རིགས་སོགས་འདུས་ལ། ལྷག་པར་དུ་མན་ཆིང་སྲིད་གཞུང་གི་སྐབས་སུ་སེར་ཤོག་ཆེན་པོའི་སྟེང་དུ་གསེར་ཡིག་ཏུ་བྲིས་ཡོད། བཀའ་གཏན་ནི་དུས་ཐོག་རིམ་པར་གཞུང་གང་ཞིག་གི་སྲིད་འཛིན་འགོ་འདོམས་ཀྱིས་བཤད་སྒྲུབ་བསྟན་པའི་རྒྱལ་མཚན་ཆེས་ཆེར་བསྒྲེངས་མཁན་གྱི་བླ་མ་དང་། མཁན་པོ། གཞུང་དོན་དུ་ཐོད་པ་འབོགས་ནུས་པའི་སྒེར་པ་མི་དྲག་སོགས་བྱས་ཅན་མི་སྣ། ཆོས་སྡེ་འགངས་ཅན་གྱི་འཛིན་དབང་བདག་ཐོབ་དང་སྒྲུབ་ཆག་འཇགས་གསུམ་གྱི་སྐོར་ལ་ཆེད་དུ་བསྩལ་བའི་གཞུང་ཡིག་གལ་ཆེན་རིགས་ཤིག་ཡིན། དེ་ནི་གཙོ་བོ་གོས་ཆེན་དང་བོད་ཤོག་སྤུས་དག ཡང་ན་བོད་ཤོག་སྤུས་དག་སྨན་ཙེའམ་འགོ་རས་རྒྱབ་ལྡན་གྱི་སྟེང་དུ་གཞུང་བྲིས་འཁྲུལ་མེད་དུ་བཀོད་ཡོད། བཀའ་ཤོག་དང་བཀའ་གཏན་ཞེས་པར་བྱེ་བྲག་གི་ཁྱད་པར་ཆེན་པོ་མེད་པ་མ་ཟད། དོན་གཅིག་མིང་གི་རྣམ་གྲངས་སུ་བཀའ་ཤོག བཀའ་གཏན། གཏན་ཚིག ཤེ་བམ་སོགས་ཡོད། དཔྱད་མཚམས་ཁྲ་མ་ནི་ཁྲིམས་སར་བཀོད་ཁྱབ་ཀྱིས་འཁྲུན་ཆོད་དུ་སོང་བའི་གཞུང་ཡིག་རིགས་ཤིན་ཡིན། དེ་བཞིན་དུ་རྩ་ཚིག་ཅེས་པ་ནི་གཞུང་གང་ཞིག་གི་སྲིད་འཛིན་འགོ་འདོམས་ཀྱིས་གཞུང་གི་བབས་འབྲེལ་ལས་དོན་གྱི་བྱེད་སྒོ་སོགས་ལ་གཏན་འཁེལ་གནང་བའི་གཞུང་ཡིག་གལ་ཆེན་རིགས་ཤིག་ཡིན་པ་དང་། དེ་ལ་སྦྱིར་བཏང་དང་དམིགས་བསལ་གྱི་རྩ་ཚིག་སོགས་ཡོད་ལ། ཡིག་ཚང་གིས་རི་རྒྱ་ཀླུང་རྒྱ་བསྡམས་པར་སྩལ་བའི་རི་ཀླུང་རྩ་ཚིག རྫོང་སྡོད་སོགས་ཀྱི་ལག་འཁྱེར་རྩ་ཚིག་ལྟ་བུ་ཡོད། ཡིན་ནའང་ཁྲིམས་སྲོལ་དང་འབྲེལ་བའི་གཞུང་ཡིག་གི་རིགས་ཁག་མཐའ་གཅིག་ཏུ་དེ་འདྲ་ཡིན་དགོས་པའི་ངེས་པ་མེད་པ་ཀུན་ལ་གོ་ཤེས་སུ་གསལ་འདེབས་དང་། དེ་མིན་ཁྲིམས་སྲོལ་དང་འབྲེལ་བའི་གཞུང་ཡིག་ནི་བཅའ་ཡིག་དང་། གན་རྒྱ་ལ་སོགས་པ་མང་།
ལྷག་པར་དུ། ཕག་མོ་གྲུ་པའི་སྡེ་སྲིད་མི་རབས་དང་པོ་ཏའི་སི་ཏུ་བྱང་ཆུབ་རྒྱལ་མཚན་གྱི་དུས་སྐབས﹙1349ལོ་ནས1364ལོའི་བར་དུ་སྲིད་དབང་བཟུང﹚སུ་གཏན་འབེབས་གནང་བའི་ཞལ་ལྕེ་བཅོ་ལྔ་དང་། གཙང་པ་སྡེ་སྲིད་ཀརྨ་བསྟན་སྐྱོང་དབང་པོའི་དུས་སྐབས﹙1620ལོ་ནས1642ལོའི་བར་དུ་སྡེ་སྲིད་མཛད﹚སུ་གཏན་འབེབས་གནང་བའི་ཞལ་ལྕེ་བཅུ་དྲུག ཏཱ་ལའི་བླ་མ་སྐུ་ཕྲེང་ལྔ་པའི་དུས་སྐབས་སུ﹙ཞལ་ལྕེ་འདི་ནི་ཕལ་ཆེར1653ལོ་ནས1655ལོའི་ནང་དུ་མཛད﹚གཏན་འབེབས་གནང་པའི་ཞལ་ལྕེ་བཅུ་གསུམ། དགའ་ལྡན་ཕོ་བྲང་པ་ཆེན་པོའི་ཞབས་འབྲིང་པ་ཀུན་གྱི་མཐོང་རྒྱུད་ཕྱག་བཞེས་མེད་དུ་མི་རུང་བའི་ཁྲིམས་ཡིག་སྟེ། སྡེ་སྲིད་སངས་རྒྱས་རྒྱ་མཚོས་རབ་བྱུང་བཅུ་གཅིག་པའི་ལྕགས་མོ་བྱའི་ལོར﹙1681﹚ལྷ་སའི་གཙུག་ལག་ཁང་དུ་གནས་པའི་ཁྲིམས་ཁང་དུ་བརྩམས་གྲུབ་མཛད་པའི་གསུང་བླང་དོར་གསལ་བར་སྟོན་པའི་དྲང་ཐིག་དྭངས་ཤེལ་མེ་ལོང་ཉེར་གཅིག་པ་བཅས་ནི་དུས་སྐབས་སོ་སོར་གཞུང་རང་གིས་དངོས་སུ་གཏན་འབེབས་མཛད་པའི་ཁྲིམས་སྲོལ་གྱི་གཞུང་ཡིག་གལ་ཆེན་ཤ་སྟག་ཡིན། ད་དུང་འབྲས་ལྗོངས་བསྟན་སྲུང་རྣམ་རྒྱལ་གྱིས་སྡེ་སྲིད་སངས་རྒྱས་རྒྱ་མཚོར་ཁྲིམས་སྐོར་དོགས་སེལ་ཞུས་པའི་དྲི་བ་དྲིས་ལན། དེ་མིན་ཁྲིམས་བསྡམས་པའི་དཔེར་བརྗོད་ཁག་ཅིག་དང་གའུ་ལེར་ཕན་རིགས་སྣ་ཚོགས་ཕན་སླད་དུ་བཀོད་དེ་ཕྱོགས་སྒྲག་གིས་གཞུང་ཡིག་ཏུ་གྲུབ་པ་ཁག་ནི་ཞལ་ལྕེ་ཁག་གོ་བ་ལོན་པར་གོ་གསེད་དང་དངོས་སུ་ལག་ལེན་ཐོག་ཁྲིམས་ཇི་ལྟར་བསྡམས་པའི་ནག་པོ་འགྲོ་ཤེས་ཀྱི་དཔེར་མཚོན་ཡིན། ཞལ་ལྕེ་ལ་སོགས་པའི་ཁྲིམས་སྲོལ་སྐོར་གྱི་ལོ་རྒྱུས་ཡིག་ཚགས་འདི་དག་ལ་བྲིས་མ་དང་ཤིང་པར་ཅི་རིགས་མཆིས་ཏེ། གཞུང་ཡིག་དེ་དག་ཕན་ཚུན་བསྡུར་དཔྱོད་སྒོས། ཡིག་ཆའི་ཁུངས་དང་། བརྗོད་དོན། ཚིག་སྦྱོར་གྱི་བབ། བརྡ་དག་གི་འགྲོས་སོགས་ལ་ཉམས་ཞིབ་བྱས་ཚེ། ཡིག་ཆའི་ཁུངས་བཙུན་མིན་དང་དུས་སྐབས་སོ་སོའི་བརྡ་སྤྲོད་ལུགས་ལ་མཐུན་མིན། ཐ་སྙད་ཀྱི་བེད་སྤྱོད་སྟངས་སོགས་མི་འདྲ་བ་ཅི་རིགས་ཐོན་ཡོད། དཔེར་ན། དྭངས་ཤེལ་མེ་ལོང་ཉེར་གཅིག་ཅེས་པར་སྔ་དུས་ཀྱི་པར་རྙིང་ཞིག་ཡོད་པ་དང་། སྲིད་སྐྱོང་སྟག་བྲག་པཎྜི་ཏ་ངག་དབང་གསུང་རབ་མཐུ་སྟོབས་བསྟན་པའི་རྒྱལ་མཚན་མཆོག﹙1941ལོ་ནས་1950ལོའི་བར་སྲིད་སྐྱིང་གནང﹚གི་བཀའ་དགོངས་བཞིན་གཞུང་ས་མཆོག་ནས་པར་གཞི་གསར་བསྐྲུན་བགྱིས་ཏེ་ཞོལ་པར་ཁང་གངས་ཅན་ཕན་བདེ་གཏེར་མཛོད་གླིང་དུ་བཞུགས་པའི་པར་གསར་གཞིས་ཡོད། ཕན་ཚུན་གོ་བསྡུར་བགྱིས་ཏེ་ཤེས་གསལ་ལྟར་ན། དེ་སྔའི་པར་རྙིང་དེ་ཚིག་སྦྱོར་གྱི་བབ་དང་བརྡ་དག་གི་འགྲོས་གཉིས་ཐད་ནས། དུས་རབས་བཅུ་བདུན་པའི་གཞུང་ཡིག་གི་ཤན་ཤེད་ཆེ་བར་སྣང་། གཞན་ཡང་ད་ལྟ་བོད་རང་སྐྱོང་ལྗོངས་ཡིག་ཚགས་ཁང་དུ་ཉར་ཚགས་བྱས་ཡོད་པའི་ལྕགས་མོ་བྱ་ལོར་﹙1621﹚བཀོད་པའི་དེབ་ཐེར་རྫོགས་ལྡན་གསར་པའི་ཉི་གཞོན་བླང་དོར་གསལ་བྱེད་ཅེས་ཞལ་ལྕེ་བཅུ་དྲུག་དང་བཅས་པ། ལྕགས་མོ་ལུག་གི་ལོར﹙1631ལོ﹚བཀོད་པའི་ཁྲིམས་ཡིག་བསྡུས་པ། ཞལ་ལྕེ་བཅུ་གསུམ། ཆུ་ལུག﹙1643ལོ﹚ཧོར་ཟླ་བཅུ་པའི་ཡར་ཚེས་ལ་རྒྱལ་དབང་ལྔ་པ་ཆེན་པོས་རྒྱ་ཁྱབ་རྫོང་གཞིས་ཁག་ལ་སྩལ་བའི་ཁྲིམས་སུ་བཅའ་བའི་རྩ་ཚིག་རགས་རིམ། ཞལ་ལྕེའི་དཔེར་བརྗོད་དང་གའུ་ལེར་ཕན་རིགས་སྣ་ཚོགས་ཕྱོགས་སྡེབ་ཏུ་བཀོད་པ་བཅས་ཕྱོགས་སྒྲིག་ཏུ་བཀོད་པའི་དེབ་བྲིས་མ་དེ་བྲིས་མ་གཞན་དང་པར་གཞི་གཞན་དག་དང་ཐོད་གཏུགས་ཚེ་ནང་དོན་ཕན་ཚུན་འདྲ་ཤས་ཆེ་ནའང་། ཡིག་གེའི་འགྲོས་དང་། བརྡ་སྤྲོད་ཀྱི་ལྷུ། ཐ་སྙད་ཀྱི་བབས་སོགས་མི་འདྲ་བ་གང་འཚམ་འདུག་གཞུང་ཡིག་དེ་དག་ནི་མ་ཕྱི་ནི་ད་ལྟ་བོད་རང་སྐྱོང་ལྗོངས་ཡིག་ཚགས་ཁང་གཙོ་བྱེད་ཀྱི་ལྗོངས་ཕྱི་ནང་གི་འབྲེལ་ཡོད་རིམ་པ་ཁག་གི་ཡིག་ཚགས་ལས་ཁུངས་སུ་གཅིག་གྱུར་དུ་ཉར་ཚགས་བྱས་ཡོད་པ་མ་ཟད། གཞུང་འབྲེལ་གྱི་རྟེན་རྫས་བཤམས་མཛོད་ཁང་དང་། ཆོས་སྡེ་ཁག ཐ་ན་མི་སྒེར་དང་ཕྱི་རྒྱལ་གྱི་ཡུལ་གྲུ་ཁག་ཏུ་ཁ་འཐོར་དུ་ཉར་ཚགས་བྱེད་ཡོད།
བོད་ཀྱི་ཁྲིམས་སྲོལ་སྐོར་གྱི་ལོ་རྒྱུས་ཡིག་ཚགས་བམ་བཤད་ཙམ་དུ་སོང་བ་འདི་ནི། 2016ལོར་བོད་ལྗོངས་མི་དམངས་དཔེ་སྐྲུན་ཁང་གི་བོད་ཡིག་དཔེ་སྐྲུན་གྱི་ལས་གཞིའི་རྒྱབ་སྐྱོར་འོག་ཏུ་གུས་ཆུང་བདག་དང་ནུ་བོ་རྡོ་སྦིས་ཚེ་རིང་རྡོ་རྗེ་གཉིས་ཀྱིས་བོད་ཀྱི་ཁྲིམས་སྲོལ་སྐོར་གྱི་ལོ་རྒྱུས་ཡིག་ཚགས་ཕྱོགས་སྒྲིག་ཅེས་པའི་བཙན་པོའི་རྒྱལ་རབས་སྐབས་ཀྱི་ཁྲིམས་སྲོལ་ཡིག་ཚགས་དང་། ཞལ་ལྕེ་ཕྱོགས་སྒྲིག གཞུང་ཡིག་ཕྱོགས་སྒྲིག་ཅེས་པའི་དེབ་གསུམ་པོ་རྩོམ་སྒྲིག་བྱེད་པའི་དགོས་པར་དམིགས་ཏེ་བྲིས་པ་ཞིག་ཡིན་ལ། ཕྱོགས་སྒྲིག་ཏུ་བཀོད་པའི་གཞུང་ཡིག་ཁག་ཅིག་ལ་བདག་གིས་ཉམས་ཞིབ་གང་ལ་གང་འཚམ་རེ་བྱས་ཡོད་པ་དུས་དེབ་གཞན་དུ་བཏོན་ཡོད་། རྗེས་སོར་མུ་མཐུད་དུ་གཞུང་ཡིག་གཞན་དག་ཁག་ཅིག་ལ་རྒྱུས་ལོན་དང་ཉམས་ཞིབ་བྱེད་ཐུབ་པའི་རེ་སྨོན་དང་འཆར་གཞི་ཡོད་ཅེས་རང་ཉིད་ལ་གསལ་འདེབས་དང་བཅས་སྦྱར་བ་དགེའོ། །


text:
ཉེ་ཆར། གངས་རྒྱལ་ཏི་སེ་ནས་འབྱོར་བའི་གསར་འཕྲིན་ལྟར་ན། མི་འགྱངས་པར་བོད་མདོ་དབུས་ཁམས་གསུམ་གྱི་གཞི་བདག་དག་གིས"རི་ཀླུང་མཁའ་ཁྱབ་ཚོགས་ཆེན"མཚོ་མ་པང་འགྲམ་དུ་བསྡུ་རྒྱུ་ཡིན་སྐོར་གྱི་གནས་ཚུལ་སླེབས་འདུག
དེ་ཡང་ད་རེས་ཀྱི་ཚོགས་ཆེན་འདི་ནི་ཡར་ལྷ་ཤམ་པོས་གྲོས་མགོ་བཏོན་ནས་འཚོག་རྩིས་བྱས་པ་ཡིན་འདུག་ལ། འཚོག་བརྡར་གཞིགས་ན། ཚོགས་ཆེན་མདོ་འཛིན་ཡར་ལྷ་ཤམ་པོ་ཡིན་ཅིང་། འཚོག་ཡུལ་མཚོ་མ་པང་འགྲམ་དུ་གཏན་འཁེལ་འདུག བརྡ་ཐོར་བྲིས་པའི་ཚོགས་ཆེན་དུ་ངེས་པར་ཞུགས་དགོས་པའི་འཐུས་མི་དག་ནི། དབུས་གཙང་དུ་ཡར་ལྷ་ཤམ་པོ་དང་གཉན་ཆེན་ཐང་ལྷ། མདོ་སྨད་དུ་རྨ་ཆེན་པོམ་ར། མདོ་སྟོད་དུ་སྒྱོགས་ཆེན་ལྡོང་ར་དང་ཇོ་བོ་གཡུལ་རྒྱལ། རོང་ཡུལ་དུ། ཁ་བ་དཀར་པོ་བཅས་ཡིན་འདུག
གཤམ་ནི་ཡི་གེར་ཕབས་པའི་ཚོགས་ཆེན་བསྡུ་བའི་བརྡ་ཐོའོ།།
རི་ཀླུང་མཁའ་ཁྱབ་ཚོགས་ཆེན་བསྡུ་བའི་བརྡ།
རང་ཅག་གི་ཡུལ་ནི། གངས་ཀྱི་ར་བ། ཡུལ་གྱི་སྙིང་བོ། བྱིན་གྱིས་བརླབས་པའི་གནས། སྨོན་ལམ་ཐེབས་པའི་གྲོང་། ས་མཐོ་རི་གཙང་ལ་འབྱུང་བཞི་རབ་ཏུ་ཤིས་པའི་ཞིང་ཁམས་ཁོ་ན་ཡིན་ཀྱང་། ད་ནི་སྙིགས་མ་ལྔ་བདོ་ཡི་མཐའ་ལ་ཐུག་ནས། བོད་ཀྱི་སྐྱེ་འགྲོ་ཀུན་གྱི་ཤེས་རྒྱུད་ལ་བགེགས་ཀྱིས་བརླམས། ནག་ཕྱོགས་ཀྱི་མི་དང་འདྲེ་གདོན་གྱི་དཔུང་ཁག་དར། གནའ་མིའི་སྲོལ་བཟང་བོ་ནི་ནུབ། མ་རུངས་པ་ཐམས་ཅད་དར། གཉན་པོ་རི་ལ་མཚོན་ཀྱིས་བསྣུན་ཏེ། ས་ཡི་གཏེར་བླངས། གད་སྙིགས་རྫོངས། ལྕགས་ཀྱི་རྟས་ལྷ་རིའི་དབུ་རྩེ་གནོན། བསང་ལ་རྫས་ཀྱིས་བསླད། ཆབ་ལ་བཙོག་པས་བསླད། མཚོ་དང་མཚེའུ། ཆུ་མིག་དང་གཙང་པོར་མི་གཙང་བ་འབའ་ཞིག་གཏོར་བས། ཡུལ་ལྷ་དང་ཡུལ་བདག་ལ་གྲིབ་ཕོག ས་ཡི་བཅུད་ཉམས། སྐྱེ་འགྲོའི་གཡང་ཆག ཡུལ་ལྷ་གནས་ལས་ཕུད། རྗེ་བོ་གཉའ་ཁྲི་ནས་བརྒྱུད་པའི་སྐད་མི་སྨྲ། ཨ་གསར་གྱིས་སྦྲགས་སྐད་ལ་སློབ། རང་གི་ཤེས་རིག་གི་ཁུངས་མི་ཤེས། གཏིང་མི་ལོན་པའི་དུས་ངན་པ་ཁོ་ན་ཤར་བས་ན། སྔར་བླ་མ་དམ་པ་དང་བཙན་པོ་ཐུགས་རྗེ་ཅན་རྣམས་ལ་བོར་བའི་གཙིགས་ཀྱི་དམ་བཅའ་མི་འདོར་བ་དང་འདྲེ་རྒོད་བདུད་ངན་མི་ངན་ལས་ངན་བར་དུ་གཅོད་པ་དག་འདུལ་བའི་ཕྱིར་དུ། ངེས་པར་ཞུགས་དགོས་པའི་རྒྱུན་ཞུགས་འཐུས་མི་དག་མ་གཏོགས། ད་རེབ་བོད་ཁམས་སུ་བཞུགས་པའི་ཡུལ་ལྷ་གཞི་བདག་མཐའ་དག་ཀྱང་མཚོ་མ་པང་འགྲམ་དུ་གདན་གཅིག་ལ་འཛོམས་ནས་གྲོས་བྱེད་དགོས་པའི་བརྡ་འདི་བཏང་བ་ཐུགས་ལ་གཅག་པར་ཞུ་ཞུ་ཞུ། །
ཡར་ལྷ་ཤམ་པོས་ཕོ་བྲང་ཤེལ་ཕུག་ཏུ་ཟླ་ཚེས་བཟང་པོར་སྦྱར།
རྫོགས་སོ། །


text:
ཚེས་6ཉིན་རྒྱལ་སྲིད་སྤྱི་ཁྱབ་ཁང་གསར་འགྱུར་གཞུང་དོན་ཁང་གིས་འགྲེམས་སྤེལ་བྱས་པའི《མི་རིགས་ས་ཁོངས་རང་སྐྱོང་ལམ་ལུགས་བོད་དུ་གྲུབ་འབྲས་ཐོབ་པའི་ལག་ལེན》ཞེས་པའི་རྒྱབ་ཤ་དཀར་པོའི་དེབ་ནང་། མི་རིགས་ས་ཁོངས་རང་སྐྱོང་ལམ་ལུགས་ལག་ལེན་བསྟར་ནས་བོད་ཀྱི་མི་རིགས་ཁག་གི་མི་དམངས་རྣམས་རང་ཁྱིམ་རང་བདག་བྱུང་སྟེ་རྒྱལ་ཁབ་དང་སྤྱི་ཚོགས་ཀྱི་བདག་པོར་དངོས་འབྲེལ་འགྱུར་བ་དང་ལམ་ལུགས་རང་བཞིན་གྱི་འགན་ལེན་མཁོ་འདོན་བྱས་ཡོད། བོད་རང་སྐྱོང་ལྗོངས་དབུ་བརྙེས་ནས་ལོ་50ཡི་རིང་བོད་ཀྱི་མི་རིགས་ཁག་གི་མི་དམངས་ལ་རང་མི་རིགས་དང་རང་ས་ཁུལ་གྱི་བྱ་བར་རང་བདག་དོ་དམ་བྱེད་དབང་གང་ལེགས་ལྡན་ཡོད་ཅེས་བསྟན་ཡོད།
རྒྱབ་ཤ་དཀར་པོའི་དེབ་ནང་བོད་ཀྱི་མི་རིགས་ཁག་གི་མི་དམངས་ལ་འདེམས་བྱེད་དབང་ཆ་དང་གདམ་བྱའི་དབང་ཆ་གང་ལེགས་ལྡན་ཡོད། བོད་རང་སྐྱོང་ལྗོངས་སུ་རིམ་ཁག་མི་དམངས་འཐུས་ཚོགས་ཀྱི་འཐུས་མི་34264ཡོད། དེའི་ནང་རྒྱལ་ཡོངས་མི་དམངས་འཐུས་ཚོགས་ཀྱི་འཐུས་མིའི་ཁྲོད་བོད་རིགས་དང་གྲངས་ཉུང་མི་རིགས་གཞན་དག་གི་འཐུས་མིས་66.7%བཟུང་བ་དང་། བོད་རང་སྐྱོང་ལྗོངས་མི་དམངས་འཐུས་ཚོགས་ཁྲོད་བོད་རིགས་དང་གྲངས་ཉུང་མི་རིགས་གཞན་དག་གི་འཐུས་མིས་70.2%བཟུང་གི་ཡོད། བོད་རང་སྐྱོང་ལྗོངས་དབུ་བརྙེས་ནས་ད་བར་སྐབས་རིམ་བྱུང་གི་རང་སྐྱོང་ལྗོངས་མི་དམངས་འཐུས་ཚོགས་རྒྱུན་ལས་ཨུ་ལྷན་གྱི་ཀྲུའུ་རེན་དང་རང་སྐྱོང་ལྗོངས་མི་དམངས་སྲིད་གཞུང་གི་ཀྲུའུ་ཞིའི་འགན་བཞེས་མཁན་ཚང་མ་བོད་རིགས་སྤྱི་དམངས་རེད་ཅེས་བསྟན་ཡོད།
རྒྱབ་ཤ་དཀར་པོའི་དེབ་ནང་རང་སྐྱོང་ལྗོངས་དབུ་བརྙེས་ཚུན་རང་སྐྱོང་ལྗོངས་མི་དམངས་འཐུས་མི་ཚོགས་ཆེན་དེ་ཉིད་རང་སྐྱོང་ལྗོངས་ཀྱི་ཆེས་མཐོའི་དབང་འཛིན་སྒྲིག་གཞི་ཞིག་ཡིན་པའི་ངོས་ནས་བོད་མི་དམངས་ཀྱི་ཚབ་བྱས་ནས་ཁྲིམས་ལྟར་རང་མི་རིགས་དང་རང་ས་ཁུལ་གྱི་བྱ་བར་རང་བདག་དོ་དམ་བྱེད་པའི་དབང་ཆ་སྤྱད་དེ་བོད་རང་སྐྱོང་ལྗོངས་མི་དམངས་སྲིད་གཞུང་གི་ལས་དོན་སྙན་སྒྲོན་དང་། རང་སྐྱོང་ལྗོངས་མི་དམངས་འཐུས་ཚོགས་རྒྱུན་ལས་ཨུ་ལྷན་དང་། མཐོ་རིམ་མི་དམངས་ཁྲིམས་ཁང་། མཐོ་རིམ་མི་དམངས་ཞིབ་དཔྱོད་ཁང་བཅས་ཀྱི་ལས་དོན་སྙན་ཞུ་བཅས་ཉན་པ་དང་གྲོས་ཞིབ་བྱས་ཐོག་གོང་གསལ་རྒྱལ་ཁབ་ལས་ཁུངས་ཀྱི་ལས་དོན་ལ་ལྟ་སྐུལ་བྱེད་པ་དང་། ས་གནས་རང་བཞིན་གྱི་ཁྲིམས་སྲོལ་གལ་ཆེ་རིགས་བཟོས་ནས་རང་སྐྱོང་ལྗོངས་ཀྱི་དཔལ་འབྱོར་དང་སྤྱི་ཚོགས་འཕེལ་རྒྱས་ཁྲོད་འཕྲད་པའི་གལ་ཆེའི་བྱ་བར་གྲོས་ཆོད་དང་གཏན་འབེབས་བྱེད་པ། རང་སྐྱོང་ལྗོངས་ཀྱི་རྒྱལ་དམངས་དཔལ་འབྱོར་དང་སྤྱི་ཚོགས་འཕེལ་རྒྱས་ཀྱི་འཆར་གཞི་དང་ནོར་སྲིད་ཀྱི་སྔོན་རྩིས་དང་མཇུག་རྩིས་ལ་ཞིབ་དཔྱད་དང་ཆོག་མཆན་སྤྲོད་པ། བོད་རང་སྐྱོང་ལྗོངས་མི་དམངས་འཐུས་ཚོགས་རྒྱུན་ལས་ཨུ་ཡོན་ལྷན་ཁང་གི་གྲུབ་ཆའི་མི་སྣ་དང་། རང་སྐྱོང་ལྗོངས་ཀྱི་ཀྲུའུ་ཞི་དང་ཀྲུའུ་ཞི་གཞོན་པ། རང་སྐྱོང་ལྗོངས་མཐོ་རིམ་མི་དམངས་ཁྲིམས་ཁང་གི་ཡོན་ཀྲང་། མཐོ་རིམ་མི་དམངས་ཞིབ་དཔྱོད་ཁང་གི་ཅན་ཁྲ་ཀྲང་སོགས་འདེམས་བསྐོ་བྱས་ནས་ཐོན་ཀྱི་ཡོད་ཅེས་འཁོད་ཡོད།
རྒྱབ་ཤ་དཀར་པོའི་དེབ་གཞིར་བཟུང་། 2015ལོའི་ཟླ་བདུན་པའི་བར་བོད་རང་སྐྱོང་ལྗོངས་མི་དམངས་འཐུས་ཚོགས་དང་དེའི་རྒྱུན་ལས་ཨུ་ལྷན་གྱིས་ས་གནས་རང་བཞིན་གྱི་ཁྲིམས་སྲོལ་དང་ཁྲིམས་སྲོལ་གྱི་ངོ་བོ་ལྡན་པའི་གྲོས་ཆོད་དང་གཏན་འབེབས་ཁྱོན་ཁག་300གཏན་འབེབས་དང་ཆོག་མཆན་སྤྲད་ཡོད། དེའི་ནང་ད་ལྟ་ལག་ལེན་བསྟར་བཞིན་ཡོད་ལ་གོ་ཆོད་པའི་ས་གནས་རང་བཞིན་གྱི་ཁྲིམས་སྲོལ་ཁག་123ཡོད་པ་དང་། ཁྲིམས་སྲོལ་རང་བཞིན་ལྡན་པའི་གྲོས་ཆོད་དང་གཏན་འབེབས་ཁག་148ཡོད་པ། གྲོས་ཆོད་དང་གཏན་འབེབས་ཁག་29མཚམས་འཇོག་བྱས་པ་དེ་དག་སྲིད་དབང་འཛུགས་སྐྱོང་དང་། དཔལ་འབྱོར་འཕེལ་རྒྱས། སྤྱི་ཚོགས་བརྟན་ལྷིང་། རིག་གནས་སློབ་གསོ། སྐད་དང་ཡི་གེ། རིག་དངོས་སྲུང་སྐྱོབ། སྣོད་བཅུད་ཁོར་ཡུག་སྲུང་སྐྱོང་སོགས་ནང་དོན་ཕྱོགས་མང་པོ་དང་འབྲེལ་བ་ཡོད།
སྲིད་གྲོས་བོད་རང་སྐྱོང་ལྗོངས་ཨུ་ཡོན་ལྷན་ཁང་གིས་ལོ་ལྟར་རང་སྐྱོང་ལྗོངས་མི་དམངས་སྲིད་གཞུང་གི《སྲིད་གཞུང་གི་ལས་དོན་སྙན་སྒྲོན》དང་། 《རྒྱལ་དམངས་དཔལ་འབྱོར་དང་སྤྱི་ཚོགས་འཕེལ་རྒྱས་གཏོང་ཕྱོགས་སྐོར་གྱི་སྙན་སྒྲོན》《ནོར་སྲིད་སྔོན་རྩིས་སྙན་སྒྲོན》རང་སྐྱོང་ལྗོངས་ཀྱི“ཁང་གཉིས”ཀྱི་ལས་དོན་སྙན་སྒྲོན་བཅས་ལ་གྲོས་མོལ་གྲོས་བསྡུར་བྱེད་པ་དང་སྔ་རྗེས་སུ་ཨུ་ཡོན་སྒྲིག་འཛུགས་བྱས་ནས་བོད་ཀྱི་ས་གནས་རང་བཞིན་གྱི་ཁྲིམས་སྲོལ(འཆར་ཟིན)ལ་གྲོས་མོལ་གྲོས་བསྡུར་བྱེད་པའི་ནང་ཞུགས་སུ་བཅུག་ནས་ཨུ་ཡོན་ཚང་འཛོམས་ཚོགས་འདུ་དང་། རྒྱུན་ལས་ཨུ་ཡོན་ཚོགས་འདུ། ཀྲུའུ་ཞིའི་ཚོགས་འདུ། དམངས་གཙོའི་གྲོས་མོལ་ཚོགས་འདུ། ཆེད་དོན་བཞུགས་མོལ་ཚོགས་འདུ། ཨུ་ཡོན་གྱིས་གཟིགས་ཞིབ་དང་བརྟག་ཞིབ། གྲོས་གཞི་འདོན་པ་དང“དཔལ་འབྱོར་འཕེལ་རྒྱས་གླེང་སྟེགས”གཉེར་བ་སོགས་ཀྱི་རྣམ་པའི་ཐོག་ནས་བོད་རང་སྐྱོང་ལྗོངས་ཀྱི“ལོ་ལྔ་ཚན་བརྒྱད་པ”དང་། “ལོ་ལྔ་ཚན་དགུ་པ”“ལོ་ལྔ་ཚན་བཅུ་པ”“ལོ་ལྔ་ཚན་བཅུ་གཅིག་པ”“ལོ་ལྔ་ཚན་བཅུ་གཉིས་པ”བཅས་ཀྱི་འཆར་གཞི་དང་འཆར་འགོད་བཟོ་བ་དང་ལག་བསྟར་བྱེད་པའི་ཐད་བསམ་འཆར་དང་གྲོས་འགོ་བཏོན་ནས་བོད་ཀྱི་ལས་རིགས་ཁག་གི་ཚབ་ཞུས་ཏེ་སྲིད་ཞུགས་སྲིད་གྲོས་ཀྱི་འགན་ནུས་ཧུར་ཐག་སྒྲུབ་ཀྱི་ཡོད།


text:
ཟླ་5ཚེས་17ཉིན་ལྗོངས་ཏང་ཨུད་འཐབ་ཕྱོགས་གཅིག་གྱུར་པུའི་ལས་ཁུངས་ཀྱིས་ཏང་འཛུགས་སྐྱོང་དང་ཏང་སྲོལ་སྤྱོད་གཙང་འཛུགས་སྐྱོང་ལས་ཀའི་ཚོགས་འདུ་འཚོགས་ཏེ“སློབ་སྦྱོང་གཉིས་དང་ཚད་ལོན་གཅིག”གི་སློབ་སྦྱོང་སློབ་གསོ་རྒྱུན་རྣམ་ཅན་དང་ལམ་ལུགས་ཅན་ལ་སྐུལ་འདེད་གཏོང་བའི་ཐད་ཀྱི་སྤྱི་ཁྱབ་ཧྲུའུ་ཅིའི་མཛུབ་སྟོན་གལ་ཆེན་སློབ་སྦྱོང་ལག་བསྟར་དང་། ཧྲུའུ་ཅི་ཝུའུ་དབྱིང་ཅེའི་འབྲེལ་ཡོད་གསུང་བཤད་གལ་ཆེན་གྱི་དགོངས་དོན་སློབ་སྦྱོང་ལག་བསྟར། 2017ལོའི་ཏང་འཛུགས་སྐྱོང་དང་ཏང་སྲོལ་སྤྱོད་གཙང་འཛུགས་སྐྱོང་ལས་ཀ་བཀོད་སྒྲིག་བཅས་བྱས་པ་རེད།
ལྗོངས་ཏང་ཨུད་ཀྱི་རྒྱུན་ཨུ་དང་། ལྗོངས་སྲིད་གྲོས་ཏང་ཙུའི་ཧྲུའུ་ཅི་གཞོན་པ། ཀྲུའུ་ཞི་གཞོན་པ། ལྗོངས་ཏང་ཨུད་འཐབ་ཕྱོགས་གཅིག་གྱུར་པུའི་པུའུ་ཀྲང་བཅས་ཡིན་པའི་བསྟན་ཁོས་ཚོགས་འདུ་གཙོ་སྐྱོང་གནང་བ་དང་འབྲེལ་གསུང་བཤད་ཀྱང་གནང་བ་དང་། རང་སྐྱོང་ལྗོངས་སྲིད་གཞུང་ཏང་ཙུའི་ཧྲུའུ་ཅི་གཞོན་པ་སྲིད་གཞུང་གི་བློ་འདྲི་བ་དང་། ལྗོངས་ཏང་ཨུད་འཐབ་ཕྱོགས་གཅིག་གྱུར་པུའི་རྒྱུན་ལས་པུའུ་ཀྲང་གཞོན་པ། ལྗོངས་མི་རིགས་ཆོས་ལུགས་ལས་དོན་ཨུ་ལྷན་ཏང་ཙུའི་ཧྲུའུ་ཅི་བཅས་ཡིན་པའི་སྐལ་བཟང་ཚེ་རིང་ཚོགས་འདུར་ཕེབས་ཡོད་པ་རེད།
བསྟན་ཁོས་ལྗོངས་ཡོངས་ཀྱི་འཐབ་ཕྱོགས་གཅིག་གྱུར་དང་། མི་རིགས། ཆོས་ལུགས་བཅས་ཁྱབ་ཁོངས་ཀྱི་ཏང་ཡོན་ལས་བྱེད་པས“སློབ་སྦྱོང་གཉིས་དང་ཚད་ལོན་གཅིག”གི་སློབ་སྦྱོང་སློབ་གསོ་གོ་སྐབས་སུ་འཛིན་ནས་ཕུགས་བསམ་དང་དད་སེམས་བརྟན་དུ་གཏོང་བ་དང་། ལས་དོན་ཏན་ཏིག་སྒྲུབ་པ། ཕན་པ་དངོས་དོན་གཉེར་བྱེད་པ་བཅས་ཀྱི་སྒོ་ནས་སློབ་སྦྱོང་གི་གྲུབ་འབྲས་འཐབ་ཕྱོགས་གཅིག་གྱུར་གྱི་ལས་ཀ་ཡག་པོ་སྒྲུབ་པའི་འཛད་མེད་ཀྱི་སྒུལ་ཤུགས་ལ་ཏན་ཏིག་འགྱུར་བར་བྱེད་དགོས་པའི་ནན་བཤད་གནང་བ་དང་། ཁོང་གིས་ཡང་དག་པའི་ཆབ་སྲིད་ཀྱི་ཁ་ཕྱོགས་ཁོང་དུ་བརྟན་པོར་ཆུད་པ་དང་། སློབ་སྦྱོང་གི་སྤྲོ་སེམས་འཕེལ་བ། ལག་ལེན་ཁྲོད་བསམ་བློ་གཏོང་མཁས་པ། གསར་གཏོད་ཀྱི་འདུ་ཤེས་ཟབ་ཏུ་གཏོང་བ། བསམ་བློ་འཛུགས་སྐྱོང་སྤྱི་འདོམས་སུ་བྱས་ནས་ངོ་བོ་ཉིད་ཀྱི་བྱང་ཚད་ལ་ཕྱོགས་ཡོངས་ནས་ཤུགས་སྣོན་རྒྱག་པ་བཅས་བྱེད་དགོས། བརྟག་ཞིབ་ལ་སྣང་ཆེན་དང་། སློབ་སྦྱོང་ལ་ཧུར་བརྩོན། དོན་འཁྱོལ་ལ་ཤུགས་སྣོན། ནུས་པ་འཛུགས་སྐྱོང་འདེགས་སྐྱོར་དུ་བྱས་ནས་ལས་ཀའི་ཆུ་ཚད་མཐོ་རུ་ཧུར་ཐག་གཏོང་དགོས། སྤྱོད་གཙང་གཞུང་དྲང་དར་སྤེལ་གཏོང་བ་དང་། འགན་འཁྲི་འཁུར་ཕོད་པའི་བློ་སྟོབས་སྐྱེད་སྲིང་། མཐུན་སྒྲིལ་གྱི་དར་སྲོལ་གཏོད་པ། སྤྱོད་ཚུལ་འཛུགས་སྐྱོང་འགན་ལེན་དུ་བྱས་ནས་འཐབ་ཕྱོགས་གཅིག་གྱུར་གྱི་བྱ་གཞག་སྐྱོན་བྲལ་ངང་འཕེལ་རྒྱས་གཏོང་བར་སྐུལ་འདེད་ནུས་ལྡན་གཏོང་དགོས་པ་བཅས་ཀྱི་བླང་བྱ་བཏོན་གནང་བ་རེད།
ཚོགས་འདུའི་ཐོག་བསྟན་ཁོ་དང་ལྗོངས་ཏང་ཨུད་འཐབ་ཕྱོགས་གཅིག་གྱུར་པུའི་འབྲེལ་ཡོད་འགན་འཁུར་བས་ཏང་འཛུགས་སྐྱོང་གི་དམིགས་ཚད་འགན་འཁྲིའི་ཡི་གེ་དང་ཏང་སྲོལ་སྤྱོད་གཙང་འཛུགས་སྐྱོང་གི་དམིགས་ཚད་འགན་འཁྲིའི་ཡི་གེར་མིང་རྟགས་བཀོད་པ་རེད།


text:
༄༅། །གསར་འགོད་པའི་ས་མིག་གསལ་བསྒྲགས། ༄༅། ནོར་ཝེ་བོད་ཀྱི་རླུང་འཕྲིན་ཁང་གི་བོད་སྐད་སྡེ་ཚན་ཁོངས་གསར་འགོད་པ་གཅིག་གསར་བསྡུ་ཞུ་རྒྱུ་ཡིན་པ་ལགས་ན། ཡིག་རྒྱུགས་ནང་ཞུགས་བློ་ཡོད་རིགས་ནས་རླུང་འཕྲིན་ཁང་གི་སྤྱི་ཁྱབ་རྩོམ་སྒྲིག་པའི་མཚན་ཐོག་ ([email protected]
) ཕྱི་ལོ་ ༢༠༡༨ ཕྱི་ཟླ་ ༡ ཚེས་ ༡༢ ནང་ཚུད་སྙན་ཞུ་ཕུལ་འབྱོར་ཐུབ་པ་དགོས། ངེས་པར་དུ་ཚང་དགོས་པའི་ཆ་རྐྱེན་ཁག ༡༽ བོད་མིའི་དང་བླངས་དཔྱ་ཁྲལ་ལག་དེབ་དང༌། སྐྱབས་བཅོལ་ལག་ཁྱེར་ RC ཡང་ན། རྒྱ་གར་ནང་གནས་སྡོད་ཆོག་པའི་ལག་ཁྱེར་གང་རུང༌དགོས། ༢༽ དབྱིན་བོད་ཤེས་ཚད་རང་སྐྱ་འཕེར་་་
ཕྱི་ལོ་ ༢༠༡༧ ཟླ་བ་ ༡༢ ཚེས་ ༡༠ ཉིན། སྤྱི་ནོར་༸གོང་ས་སྐྱབས་མགོན་ཆེན་པོ་མཆོག་ལ་ནོ་སྦེལ་ཞི་བདེའི་གཟེངས་རྟགས་འབུལ་བཞེས་མཛད་དེ་མི་ལོ་ ༢༨ འཁོར་བའི་དགའ་སྟོན་གྱི་ཉིན་མོར་དགའ་ལྡན་ཤར་རྩེ་གྲྭ་ཚང་གི་གོ་སྒྲིག་འོག་གཞུང་འབྲེལ་མཛད་སྒོ་ཟབ་རྒྱས་ཞུས་པ། ༄༅། །དེ་ཡང་ལྷར་བཅས་སྲིད་ཞིའི་གཙུག་རྒྱན། སྐྱེ་འགྲོ་ཡོངས་ཀྱི་མ་འདྲིས་པའི་མཛའ་བཤེས། ས་སྟེང་རྒྱལ་བསྟན་ཡོངས་རྫོགས་ཀྱི་མངའ་བདག འཛམ་གླིང་ཞི་བདེའི་དེད་དཔོན་ཆེན་པོ། འཕགས་མཆོག་འཇིག་རྟེན་དབང་ཕྱུག་སྡོམ་བརྩོན་ངུར་སྨྲིག་གར་གྱི་རྣམ་པར་རོལ་པ། ༸གོང་ས་ལྷ་མིའི་་་


text:
2006ལོར་རོགས་སྐྱོར་ཐོབ་པའི་འབྲིང་རིམ་སློབ་མ།
2006ལོའི་མཐོ་འབྲིང་སློབ་མ། མིང་། རིག་འཛིན་སྒྲོལ་མ། སྐྱེས་ལོ། 1990.6.1 ཕ་ཡུལ། ཞོ་འཕོང་དཔྱིས། མཐར་ཕྱིན་སློབ་གྲྭ དགེ་འདུན་ཆོས་འཕེལ་སློབ་འབྲིང་། ཁྱིམ་གྱི་གནས་ཚུལ། ཕ། ཤ་བོ་རྒྱལ། མ། བཀྲ་ཤིས་འཚོ། བཟའ་ཚང་། བཟའ་ཚང་༥ཡོད་དེ། ཕ་མ། ཕའི་མ། ནུ་བོ་བཅས་སོ། ཁང་པ་སོགས་ནང་གི་ཆ་རྐྱེན། ཧ་ཅང་ཞན། དཔལ་འབྱོར་གྱི་ཡོང་ཁུངས། ༡ ཞིང་ལས། ༢ ཞོར་ལས། ༣ དབྱར་རྩ། ལོ་རེའི་ཡོང་སྒོ། མི་རེའི་ཡོང་སྒོ་ཆ་སྙོམས་སྒོར། ༡༦༠༠ ཙམ། སློབ་སྦྱོང་གི་སྐར་འབྲས། 115.5/200 འབྲེལ་གཏུགས་བྱེད་ས། ཁ་པར། 13309730781 ཡིག་བྱང་། མཚོ་སྔོན་ཞིང་ཆེན་རེབ་གོང་རྫོང་ཞོ་འཕོང་དཔྱིས་སེང་ཁ་ལ་ཁ། མིང་། ལྕགས་མོ་རྒྱལ། སྐྱེས་ལོ། 1990. ཕ་ཡུལ། ཞོ་འཕོང་ཁོ་ཚེ། མཐར་ཕྱིན་སློབ་གྲྭ དགེ་འདུན་ཆོས་འཕེལ་སློབ་འབྲིང་། ཁྱིམ་གྱི་གནས་ཚུལ། ཕ། བན་དེ་མཁར། མ། (1999ལོར་ཚེ་ལས་འདས) བཟའ་ཚང་། བཟའ་ཚང་༨ཡོད་དེ། ཕ། མའི་མ། ཨ་ཁུ། སྲུ་མོ། བྱིས་པ་༢། ཨ་ཅེ།བཅས་སོ། དཔལ་འབྱོར་གྱི་ཡོང་ཁུངས། ༡ ཞིང་ལས། ༢ ཞོར་ལས། ༣ དབྱར་རྩ། ལོ་རེའི་ཡོང་སྒོ། མི་རེའི་ཡོང་སྒོ་ཆ་སྙོམས་སྒོར། ༡༥༠༠ ཙམ། སློབ་སྦྱོང་གི་སྐར་འབྲས། 82/200 འབྲེལ་གཏུགས་བྱེད་ས། ཁ་པར། 13997439344 ཡིག་བྱང་། མཚོ་སྔོན་ཞིང་ཆེན་རེབ་གོང་རྫོང་ཞོ་འཕོང་ཁོ་ཚེ། མིང་། སྒོམ་པ་སྐྱིད། སྐྱེས་ལོ། 1989.6.17 ཕ་ཡུལ། སྒོ་དམར། མཐར་ཕྱིན་སློབ་གྲྭ དབྱི་ཧྥུ་སློབ་འབྲིང་། ཁྱིམ་གྱི་གནས་ཚུལ། ཕ། 2002ལོར་ཚེ་ལས་འདས། མ། རྣམ་མཚོ། བཟའ་ཚང་། བཟའ་ཚང་༧ཡོད་དེ། མ། ཨ་ཁུ། སྲུ་མོ། བྱིས་པ་གཅིག ཨ་ཅེ་། ནུ་མོ། བཅས་སོ། ཁང་པ་སོགས་ནང་གི་ཆ་རྐྱེན། ཧ་ཅང་ཞན། དཔལ་འབྱོར་གྱི་ཡོང་ཁུངས། ༡ ཞིང་ལས། ༢ ཞོར་ལས། ལོ་རེའི་ཡོང་སྒོ། མི་རེའི་ཡོང་སྒོ་ཆ་སྙོམས་སྒོར། ༡༣༠༠ ཙམ། སློབ་སྦྱོང་གི་སྐར་འབྲས། 84/200 འབྲེལ་གཏུགས་བྱེད་ས། ཁ་པར། 0973-8797105 ཡིག་བྱང་། མཚོ་སྔོན་ཞིང་ཆེན་རེབ་གོང་རྫོང་སྒོ་དམར། མིང་། ཀླུ་མོ། སྐྱེས་ལོ། 1990.3.1 ཕ་ཡུལ། ཧོར་ནག་རི་ཞོལ་མ། མཐར་ཕྱིན་སློབ་གྲྭ རྫོང་སློབ་འབྲིང་། ཁྱིམ་གྱི་གནས་ཚུལ། ཕ། འབྲུག་བྱམས་རྒྱལ། མ། སྒྲོལ་མ་འཚོ། བཟའ་ཚང་། བཟའ་ཚང་༦ཡོད་དེ། ཕ་མ། ཨ་ཅེ། ཨ་ཁུ་གཉིས། བཅས་སོ། ཁང་པ་སོགས་ནང་གི་ཆ་རྐྱེན། ཆ་རྐྱེན་མི་བཟང་། བུ་ཆེ་བ་ལྷ་སའི་གསོ་རིག་སློབ་གླིང་ན་ཡོད། སློབ་རིམ་དང་པོ་ཡིན། དཔལ་འབྱོར་གྱི་ཡོང་ཁུངས། ༡ ཞིང་ལས། ༣ ཞོར་ལས། ལོ་རེའི་ཡོང་སྒོ། མི་རེའི་ཡོང་སྒོ་ཆ་སྙོམས་སྒོར། ༡༢༠༠ ཙམ། འགྲོ་སྒོ སློབ་ཡོན་ལོ་རེར་སྒོར་༡༠༠༠༠སྤྲོད་དགོས། སློབ་སྦྱོང་གི་སྐར་འབྲས། 140.5/200 འབྲེལ་གཏུགས་བྱེད་ས། ཁ་པར། 13897033911 ཡིག་བྱང་། མཚོ་སྔོན་ཞིང་ཆེན་རེབ་གོང་རྫོང་ཧོར་ནག་རི་ཞོལ་མ། མིང་། རྡོ་རྗེ་སྐྱིད། སྐྱེས་ལོ། 1990.1.3 ཕ་ཡུལ། རྐ་སར། མཐར་ཕྱིན་སློབ་གྲྭ དབྱི་ཧྥུ་སློབ་འབྲིང་། ཁྱིམ་གྱི་གནས་ཚུལ། མ། སྒྲོལ་མ་བྱམས། ཕ། 2000ལོར་ཚེ་ལས་འདས། བཟའ་ཚང་། བཟའ་ཚང་༤ཡོད་དེ། མ། མའི་མ། ཨ་ཁུ་བཅས་སོ། ཁང་པ་སོགས་ནང་གི་ཆ་རྐྱེན། བཟང་། དཔལ་འབྱོར་གྱི་ཡོང་ཁུངས། ༡ ཞིང་ལས། ༢ ཚལ་ཚོང་བ། ལོ་རེའི་ཡོང་སྒོ། མི་རེའི་ཡོང་སྒོ་ཆ་སྙོམས་སྒོར། ༡༥༠༠ ཙམ། སློབ་སྦྱོང་གི་སྐར་འབྲས། 77/200 འབྲེལ་གཏུགས་བྱེད་ས། ཁ་པར། 0973-8796110 (ཁྱིམ་མཚེས) ཡིག་བྱང་། མཚོ་སྔོན་ཞིང་ཆེན་རེབ་གོང་རྫོང་རྐ་སར། མིང་། བསོད་ནམས་མཚོ། སྐྱེས་ལོ། 1990.4.13 ཕ་ཡུལ། ཚོ་བཞི། མཐར་ཕྱིན་སློབ་གྲྭ རྫོང་སློབ་འབྲིང་། ཁྱིམ་གྱི་གནས་ཚུལ། མ། ཤ་བོ་མཚོ། བཟའ་ཚང་། བཟའ་ཚང་༦ཡོད་དེ། མ། མའི་ཕ་མ། ནུ་མོ་གཉིས། བཅས་སོ། དཔལ་འབྱོར་གྱི་ཡོང་ཁུངས། ༡ ཞིང་ལས། ལོ་རེའི་ཡོང་སྒོ། མི་རེའི་ཡོང་སྒོ་ཆ་སྙོམས་སྒོར། ༩༠༠ ཙམ། སློབ་སྦྱོང་གི་སྐར་འབྲས། 69.4/200 འབྲེལ་གཏུགས་བྱེད་ས། ཁ་པར། 13897134615 ཡིག་བྱང་། མཚོ་སྔོན་ཞིང་ཆེན་རེབ་གོང་རྫོང་ཚོ་བཞི། མིང་། སྙིང་མོ་རྒྱལ། སྐྱེས་ལོ། 1989.7.27 ཕ་ཡུལ། རྒྱ་བོ་ས་སྐོར། མཐར་ཕྱིན་སློབ་གྲྭ རྫོང་སློབ་འབྲིང་། ཁྱིམ་གྱི་གནས་ཚུལ། ཕ། ཤ་བོ་ཀླུ་པ། མ།སྙིང་མོ་ཡག བཟའ་ཚང་། བཟའ་ཚང་༤ཡོད་དེ། ཕ་མ། ཕུ་བོ། བཅས་སོ། དཔལ་འབྱོར་གྱི་ཡོང་ཁུངས། ༡ ཞིང་ལས། ༢ ཞོར་ལས། ༣ དབྱར་རྩ། ལོ་རེའི་ཡོང་སྒོ། མི་རེའི་ཡོང་སྒོ་ཆ་སྙོམས་སྒོར། ༢༣༠༠ ཙམ། སློབ་སྦྱོང་གི་སྐར་འབྲས། 137/200 འབྲེལ་གཏུགས་བྱེད་ས། ཁ་པར། 13897030020(ཁྱིམ་མཚེས) ཡིག་བྱང་། མཚོ་སྔོན་ཞིང་ཆེན་རེབ་གོང་རྫོང་རྒྱ་བོ་ས་སྐོར། མིང་། མགུར་མོ་མཚོ། སྐྱེས་ལོ། 1990.8.10 ཕ་ཡུལ། རྒྱ་བོ་ཕྱེ་དྲི། མཐར་ཕྱིན་སློབ་གྲྭ རྫོང་སློབ་འབྲིང་། ཁྱིམ་གྱི་གནས་ཚུལ། ཕ། ལྷ་ལུང་སྐྱབས། མ།(2001ལོར་ཨ་མ་ཚེ་ལས་འདས) བཟའ་ཚང་། བཟའ་ཚང་༧ཡོད་དེ། ཕ། ཨ་ཅེ་། མག་པ། བྱིས་པ་གསུམ། བཅས་སོ། བུ་མོ་འདིའི་རྐང་པ་མི་བདེ། དཔལ་འབྱོར་གྱི་ཡོང་ཁུངས། ༡ ཞིང་ལས། ༢ ཞོར་ལས། ༣ དབྱར་རྩ། ལོ་རེའི་ཡོང་སྒོ། མི་རེའི་ཡོང་སྒོ་ཆ་སྙོམས་སྒོར། ༡༡༠༠ ཙམ། སློབ་སྦྱོང་གི་སྐར་འབྲས། 127.5/200 འབྲེལ་གཏུགས་བྱེད་ས། ཁ་པར། 13997435076 ཡིག་བྱང་། མཚོ་སྔོན་ཞིང་ཆེན་རེབ་གོང་རྫོང་རྒྱ་བོ་ཕྱེ་དྲི། མིང་། བཀྲ་ཤིས་སྐྱིད། (དྭ་ཕྲུག) སྐྱེས་ལོ། 1991.5.1 ཕ་ཡུལ། ཉ་ལུང་་། མཐར་ཕྱིན་སློབ་གྲྭ རྫོང་སློབ་འབྲིང་། ཁྱིམ་གྱི་གནས་ཚུལ། མ། (ན་ནིང་ཚེ་ལས་འདས) བཟའ་ཚང་། བཟའ་ཚང་༤ཡོད་དེ། མའི་ཕ། ཨ་ཅེ། ནུ་བོ། བཅས་སོ། དཔལ་འབྱོར་གྱི་ཡོང་ཁུངས། ༡ ཞིང་ལས། ལོ་རེའི་ཡོང་སྒོ། མི་རེའི་ཡོང་སྒོ་ཆ་སྙོམས་སྒོར། ༩༠༠ ཙམ། སློབ་སྦྱོང་གི་སྐར་འབྲས། 62/200 འབྲེལ་གཏུགས་བྱེད་ས། ཁ་པར། 13997430933 ཡིག་བྱང་། མཚོ་སྔོན་ཞིང་ཆེན་རེབ་གོང་རྫོང་ཉ་ལུང་། མིང་། ཁོན་ཐར་འཚོ། སྐྱེས་ལོ། 1989.8.29 ཕ་ཡུལ། རོང་བོ། མཐར་ཕྱིན་སློབ་གྲྭ རྫོང་སློབ་འབྲིང་། ཁྱིམ་གྱི་གནས་ཚུལ། ཕ། བན་དེ་དོན་གྲུབ། མ།དེས་ཆོག བཟའ་ཚང་། བཟའ་ཚང་༥ཡོད་དེ། ཕ་མ། ནུ་བོ། སྲིང་མོ། བཅས་སོ། ཁྱིམ་གྱི་གནས་ཚུལ། ཁང་པ་སོགས་ཆ་རྐྱེན། འབྲིང་ཙམ་། དཔལ་འབྱོར་གྱི་ཡོང་ཁུངས། ༡ ཞིང་ལས། ༢ དབྱར་རྩ། ༣ཞོར་ལས། ལོ་རེའི་ཡོང་སྒོ། མི་རེའི་ཡོང་སྒོ་ཆ་སྙོམས་སྒོར། ༡༣༠༠ ཙམ། སློབ་སྦྱོང་གི་སྐར་འབྲས། 84/200 འབྲེལ་གཏུགས་བྱེད་ས། ཁ་པར། 0973-8723656 ཡིག་བྱང་། མཚོ་སྔོན་ཞིང་ཆེན་རེབ་གོང་རྫོང་རོང་བོ། མིང་། སྒྲོལ་མ་འཚོ། སྐྱེས་ལོ། 1989.6.27 ཕ་ཡུལ། བློན་ཆེ། མཐར་ཕྱིན་སློབ་གྲྭ རྫོང་སློབ་འབྲིང་། ཁྱིམ་གྱི་གནས་ཚུལ། ཕ། ཀླུ་འབུམ་རྒྱལ། མ།ཀླུ་མོ་བྱམས་རྒྱལ། བཟའ་ཚང་། བཟའ་ཚང་༦ཡོད་དེ། ཕ་མ། ཨ་ཁུ་གཉིས། ནུ་མོ། བཅས་སོ། ཁྱིམ་གྱི་གནས་ཚུལ། ཨ་ཁུ་གཅིག་གིས་ད་ལོར་སློབ་གྲྭ་ཆེན་མོར་རྒྱུགས་སྤྲད་ཡོད། དཔལ་འབྱོར་གྱི་ཡོང་ཁུངས། ༡ ཞིང་ལས། ༢ དབྱར་རྩ། ལོ་རེའི་ཡོང་སྒོ། མི་རེའི་ཡོང་སྒོ་ཆ་སྙོམས་སྒོར། ༢༥༠༠ ཙམ། སློབ་སྦྱོང་གི་སྐར་འབྲས། 101.5/200 འབྲེལ་གཏུགས་བྱེད་ས། ཁ་པར། 0973-8721736(ཁྱིམ་མཚེས) ཡིག་བྱང་། མཚོ་སྔོན་ཞིང་ཆེན་རེབ་གོང་རྫོང་བློན་ཆེ། སྡེ་བ་འདིར་མི་གྲངས་སྟོང་ཕྲག་ལྔ་ལྷག་ཡོད་པ་ལས། སློབ་མ་འདི་མཐོ་འབྲིང་སློབ་མ་ཐེངས་དང་པོ་ཡིན། 2007ལོར་རོགས་རམ་ཐོབ་པའི་མཐོ་འབྲིང་སློབ་མ། མིང་། ལྷ་མོ་ཚེ་རིང་། སྐྱེས་ལོ། 1989.3.21 ཕ་ཡུལ། ཞོ་འཕོང་ཁོ་ཚེ། མཐར་ཕྱིན་སློབ་གྲྭ དགེ་འདུན་ཆོས་འཕེལ་སློབ་འབྲིང་། ཁྱིམ་གྱི་གནས་ཚུལ། ཕ། ཀླུ་འབུམ་ཡག། མ། བཀྲ་ཤིས་འཚོ། བཟའ་ཚང་། བཟའ་ཚང་༥ཡོད་དེ། ཕ་མ། ཨ་ཅེ། ནུ་བོ་བཅས་སོ། དཔལ་འབྱོར་གྱི་ཡོང་ཁུངས། ༡ ཞིང་ལས། ༢ ཞོར་ལས། ༣ དབྱར་རྩ། ལོ་རེའི་ཡོང་སྒོ། མི་རེའི་ཡོང་སྒོ་ཆ་སྙོམས་སྒོར། ༡༩༠༠ ཙམ། སློབ་སྦྱོང་གི་སྐར་འབྲས། 94/200 འབྲེལ་གཏུགས་བྱེད་ས། ཁ་པར། 13997439344 (ཁྱིམ་མཚེས) ཡིག་བྱང་། མཚོ་སྔོན་ཞིང་ཆེན་རེབ་གོང་རྫོང་ཞོ་འཕོང་ཁོ་ཚེ། མིང་། སངས་རྒྱས་སྐྱིད། སྐྱེས་ལོ། 1990.3.12 ཕ་ཡུལ། ཞོ་འཕོང་ཕྱེ་དྲི། མཐར་ཕྱིན་སློབ་གྲྭ དགེ་འདུན་ཆོས་འཕེལ་སློབ་འབྲིང་། ཁྱིམ་གྱི་གནས་ཚུལ། ཕ། འཇིགས་མེད་མཐར་ཕྱིན། མ། གཟུངས་འདུས་འཚོ། བཟའ་ཚང་། བཟའ་ཚང་༡༡ཡོད་དེ། ཕ་མ། ཕའི་ཕ་མ། ཨ་ཡེ། ཨ་ཁུ་གཉིས། སྲུ་མོ། བྱིས་པ་གཉིས། བཅས་སོ། དཔལ་འབྱོར་གྱི་ཡོང་ཁུངས། ༡ ཞིང་ལས། ༢ ཞོར་ལས། ༣ དབྱར་རྩ། ༤ འབྲོག་པ། ལོ་རེའི་ཡོང་སྒོ། མི་རེའི་ཡོང་སྒོ་ཆ་སྙོམས་སྒོར། ༡༥༠༠ ཙམ། སློབ་སྦྱོང་གི་སྐར་འབྲས། 106/200 འབྲེལ་གཏུགས་བྱེད་ས། ཁ་པར། 73897033563 (ཁྱིམ་མཚེས) ཡིག་བྱང་། མཚོ་སྔོན་ཞིང་ཆེན་རེབ་གོང་རྫོང་ཞོ་འཕོང་ཕྱེ་དྲི། མིང་། སྐལ་བཟང་སྐྱིད། སྐྱེས་ལོ། 1989.10.25 ཕ་ཡུལ། བཙན་མོ། མཐར་ཕྱིན་སློབ་གྲྭ དབྱི་ཧྥུ་སློབ་འབྲིང་། ཁྱིམ་གྱི་གནས་ཚུལ། ཕ། བཀྲ་ཤིས། མ། སྟག་མོ་མཚོ། བཟའ་ཚང་། བཟའ་ཚང་༦ཡོད་དེ། ཕ་མ། ནུ་བོ། ཕའི་མ། ཨ་ཅེ། བཅས་སོ། ཁང་པ་སོགས་ནང་གི་ཆ་རྐྱེན། འབྲིང་ཙམ། དཔལ་འབྱོར་གྱི་ཡོང་ཁུངས། ༡ ཞིང་ལས། ༢ ཞོར་ལས། ༣ དབྱར་རྩ། ༤ ཚོང་ཁང་དང་སྨན་ཁང་། (ཨ་ཕ་སྡེ་བའི་སྨན་པ) ལོ་རེའི་ཡོང་སྒོ། མི་རེའི་ཡོང་སྒོ་ཆ་སྙོམས་སྒོར། ༢༥༠༠ ཙམ། སློབ་སྦྱོང་གི་སྐར་འབྲས། 75/200 འབྲེལ་གཏུགས་བྱེད་ས། ཁ་པར། 13309733207 ཡིག་བྱང་། མཚོ་སྔོན་ཞིང་ཆེན་རེབ་གོང་རྫོང་བཙན་མོ། (སྡེ་བ་འདིར་སློབ་གྲྭ་ལ་འགྲོ་མཁན་ཧ་ཅང་ཉུང་ བུ་མོ་འདི་མཐོ་འབྲིང་ལ་འགྲོ་མཁན་ཨང་གསུམ་པ་ཡིན སྡེ་བ་འདིར་མི་གྲངས་ཆིག་སྟོང་ལ་ཉེ་བ་ཡོད) མིང་། ཀུན་བཟང་སྒྲོལ་མ། སྐྱེས་ལོ། 1989.5.16 ཕ་ཡུལ། བཙན་མོ་མགོར་དགེ མཐར་ཕྱིན་སློབ་གྲྭ རྫོང་སློབ་འབྲིང་། ཁྱིམ་གྱི་གནས་ཚུལ། ཕ། པདྨ་སྐྱབས། མ། ཚེ་རིང་སྒྲོལ་མ། བཟའ་ཚང་། བཟའ་ཚང་༦ཡོད་དེ། ཕ་མ། ཨ་ཁུ། སྲུ་མོ། ནུ་བོ། བཅས་སོ། ཁང་པ་སོགས་ནང་གི་ཆ་རྐྱེན། འབྲིང་ཙམ། དཔལ་འབྱོར་གྱི་ཡོང་ཁུངས། ༡ ཞིང་ལས། ༣དབྱར་རྩ།) ལོ་རེའི་ཡོང་སྒོ། མི་རེའི་ཡོང་སྒོ་ཆ་སྙོམས་སྒོར། ༡༩༠༠ ཙམ། སློབ་སྦྱོང་གི་སྐར་འབྲས། 82.5/200 འབྲེལ་གཏུགས་བྱེད་ས། ཁ་པར། 13897035421 ཡིག་བྱང་། མཚོ་སྔོན་ཞིང་ཆེན་རེབ་གོང་རྫོང་བཙན་མོ་མགོ་དགེ (སྡེ་བ་འདིར་སློབ་གྲྭ་ལ་འགྲོ་མཁན་ཧ་ཅང་ཉུང་ བུ་མོ་འདི་མཐོ་འབྲིང་ལ་འགྲོ་མཁན་ཨང་དང་པོ་ཡིན སྡེ་བ་འདིར་མི་གྲངས་སུམ་བརྒྱ་ལ་ཉེ་བ་ཡོད) མིང་། རྣམ་རྒྱལ་སྐྱིད། སྐྱེས་ལོ། 1990.9.17 ཕ་ཡུལ། ལྕང་སྐྱ། མཐར་ཕྱིན་སློབ་གྲྭ རྫོང་སློབ་འབྲིང་། ཁྱིམ་གྱི་གནས་ཚུལ། ཕ། ཤ་བོ་རྡོ་རྗེ། མ། རྣམ་སྐྱིད། བཟའ་ཚང་། བཟའ་ཚང་༤ཡོད་དེ། ཕ་མ། ནུ་བོ། བཅས་སོ། ཁང་པ་སོགས་ནང་གི་ཆ་རྐྱེན། བཟང་། དཔལ་འབྱོར་གྱི་ཡོང་ཁུངས། ༡ ཞིང་ལས། ༢དབྱར་རྩ། ༣ སྨན་ཁང་། (ཨ་ཕ་སྡེ་བའི་སྨན་པ) ལོ་རེའི་ཡོང་སྒོ། མི་རེའི་ཡོང་སྒོ་ཆ་སྙོམས་སྒོར། ༢༠༠༠ ཙམ། སློབ་སྦྱོང་གི་སྐར་འབྲས། 82.5/200 འབྲེལ་གཏུགས་བྱེད་ས། ཁ་པར། 13897130425 ཡིག་བྱང་། མཚོ་སྔོན་ཞིང་ཆེན་རེབ་གོང་རྫོང་ལྕང་སྐྱ། མིང་། སྐལ་བཟང་མཚོ། སྐྱེས་ལོ། 1989.7.8 ཕ་ཡུལ། ཧོར་ནག་ཁྱུང་བོ། མཐར་ཕྱིན་སློབ་གྲྭ རྫོང་སློབ་འབྲིང་། ཁྱིམ་གྱི་གནས་ཚུལ། ཕ། ཚེ་འབྲུག་རྒྱལ། མ། མཁའ་མོ། བཟའ་ཚང་། བཟའ་ཚང་༨ཡོད་དེ། ཕ་མ། ཨ་ཅེ། མག་པ། ནུ་མོ་གཉིས། ནུ་བོ་བཅས་སོ། ཁང་པ་སོགས་ནང་གི་ཆ་རྐྱེན། བཟང་། དཔལ་འབྱོར་གྱི་ཡོང་ཁུངས། ༡ ཞིང་ལས། ༢དབྱར་རྩ། ༣ ཞོར་ལས། ལོ་རེའི་ཡོང་སྒོ། མི་རེའི་ཡོང་སྒོ་ཆ་སྙོམས་སྒོར། ༢༢༠༠ ཙམ། སློབ་སྦྱོང་གི་སྐར་འབྲས། 95.7/200 འབྲེལ་གཏུགས་བྱེད་ས། ཁ་པར། 13639733146 ཡིག་བྱང་། མཚོ་སྔོན་ཞིང་ཆེན་རེབ་གོང་རྫོང་ཧོར་ནག་ཁྱུང་བོ། མིང་། བྱམས་པ་སྒྲོལ་མ། སྐྱེས་ལོ། 1990.6.11 ཕ་ཡུལ། ཆུ་མ། མཐར་ཕྱིན་སློབ་གྲྭ དབྱི་ཧྥུ་སློབ་འབྲིང་། ཁྱིམ་གྱི་གནས་ཚུལ། ཕ། རྡོག་པ། མ།སྒྲོལ་དཀར་མཚོ། བཟའ་ཚང་། བཟའ་ཚང་༥ཡོད་དེ། ཕ་མ། ནུ་བོ། ཨ་ཅེ། བཅས་སོ། ཁང་པ་སོགས་ནང་གི་ཆ་རྐྱེན། ཅུང་ཞན། དཔལ་འབྱོར་གྱི་ཡོང་ཁུངས། ༡ ཞིང་ལས། ༢ ཞོར་ལས། ༣ དབྱར་རྩ། ལོ་རེའི་ཡོང་སྒོ། མི་རེའི་ཡོང་སྒོ་ཆ་སྙོམས་སྒོར། ༢༡༠༠ ཙམ། སློབ་སྦྱོང་གི་སྐར་འབྲས། 94.5/200 འབྲེལ་གཏུགས་བྱེད་ས། ཁ་པར། 13139139456 ཡིག་བྱང་། མཚོ་སྔོན་ཞིང་ཆེན་རེབ་གོང་རྫོང་ཆུ་མ། མིང་། འབྲུག་མོ་འཚོ། སྐྱེས་ལོ། 1990.6.8 ཕ་ཡུལ། ས་དཀྱིལ་། མཐར་ཕྱིན་སློབ་གྲྭ རྫོང་སློབ་འབྲིང་། ཁྱིམ་གྱི་གནས་ཚུལ། ཕ། (1986ལོར་ཚེ་ལས་འདས) མ། ལྷ་མོ་རྒྱལ། བཟའ་ཚང་། བཟའ་ཚང་༥ཡོད་དེ། མ། ཨ་ཁུ། སྲུ་མོ། བྱིས་པ་གཅིག བཅས་སོ། དཔལ་འབྱོར་གྱི་ཡོང་ཁུངས། ༡ ཞོར་ལས། ལོ་རེའི་ཡོང་སྒོ། མི་རེའི་ཡོང་སྒོ་ཆ་སྙོམས་སྒོར། ༢༥༠༠ ཙམ། སློབ་སྦྱོང་གི་སྐར་འབྲས། 42/200 འབྲེལ་གཏུགས་བྱེད་ས། ཁ་པར། 0973-8724594 ཡིག་བྱང་། མཚོ་སྔོན་ཞིང་ཆེན་རེབ་གོང་རྫོང་སདཀྱིལ། མིང་། ལྷ་ཐར་མཚོ། སྐྱེས་ལོ། 1990.6.3 ཕ་ཡུལ། བཙན་མོ་ཀླུ་ཚང་། མཐར་ཕྱིན་སློབ་གྲྭ དབྱི་ཧྥུ་སློབ་འབྲིང་། ཁྱིམ་གྱི་གནས་ཚུལ། ཕ། ངག་དབང་། མ། ཆོས་སྒྲོལ་སྐྱིད། བཟའ་ཚང་། བཟའ་ཚང་༥ཡོད་དེ། ཕ་མ། ཨ་ཅེ། ནུ་མོ། བཅས་སོ། དཔལ་འབྱོར་གྱི་ཡོང་ཁུངས། ༡ ཞིང་ལས། ༢ཞོར་ལས། ༣ དབྱར་རྩ། མི་རེའི་ཡོང་སྒོ་ཆ་སྙོམས་སྒོར། ༢༡༠༠ ཙམ། སློབ་སྦྱོང་གི་སྐར་འབྲས། 52/200 འབྲེལ་གཏུགས་བྱེད་ས། ཁ་པར། 13309733204 ཡིག་བྱང་། མཚོ་སྔོན་ཞིང་ཆེན་རེབ་གོང་རྫོང་བཙན་མོ་ཀླུ་ཚང་་། མིང་། རྟ་ལོ་སྐྱིད། སྐྱེས་ལོ། 1990.2.22 ཕ་ཡུལ། ཀོའུ་སྡེ། མཐར་ཕྱིན་སློབ་གྲྭ རྫོང་སློབ་འབྲིང་། ཁྱིམ་གྱི་གནས་ཚུལ། ཕ། སྙིང་ཅག་ཐར། མ། རྒྱ་མོ་སྐྱིད། བཟའ་ཚང་། བཟའ་ཚང་༦ཡོད་དེ། ཕ་མ། ཨ་ཁུ་། ཨ་ཅེ། ནུ་མོ། བཅས་སོ། དཔལ་འབྱོར་གྱི་ཡོང་ཁུངས། ༡ ཞིང་ལས། ༢ ཞོར་ལས། ༣ དབྱར་རྩ། ལོ་རེའི་ཡོང་སྒོ། མི་རེའི་ཡོང་སྒོ་ཆ་སྙོམས་སྒོར། ༢༥༠༠ ཙམ། སློབ་སྦྱོང་གི་སྐར་འབྲས། 0 / 200 འབྲེལ་གཏུགས་བྱེད་ས། ཁ་པར། 0973-8796419 ཡིག་བྱང་། མཚོ་སྔོན་ཞིང་ཆེན་རེབ་གོང་རྫོང་ཀོའུ་སྡེ། མིང་། ཙུན་ཐར་སྐྱིད། སྐྱེས་ལོ། 1990.10.4 ཕ་ཡུལ། མཁར་གོང་། མཐར་ཕྱིན་སློབ་གྲྭ རྫོང་སློབ་འབྲིང་། ཁྱིམ་གྱི་གནས་ཚུལ། མ། (གནས་ལ་སོང་) བཟའ་ཚང་། བཟའ་ཚང་༦ཡོད་དེ། མའི་ཕ་མ། (མའི་མ་སྡེ་བའི་སྨན་པ) ཨ་ཁུ། སྲུ་མོ། བྱིས་པ་གཅིག བཅས་སོ། དཔལ་འབྱོར་གྱི་ཡོང་ཁུངས། ༡ ཞིང་ལས། ༢། དབྱར་རྩ ལོ་རེའི་ཡོང་སྒོ། མི་རེའི་ཡོང་སྒོ་ཆ་སྙོམས་སྒོར། ༡༤༠༠ ཙམ། སློབ་སྦྱོང་གི་སྐར་འབྲས། 34.5/200 འབྲེལ་གཏུགས་བྱེད་ས། ཁ་པར། 0973-8310336 ཡིག་བྱང་། མཚོ་སྔོན་ཞིང་ཆེན་རེབ་གོང་རྫོང་མཁར་གོང་། མིང་། འཕགས་མོ་ཆོས་འཚོ། སྐྱེས་ལོ། 1992.6.17 ཕ་ཡུལ། གཅན་ཚ་ཚོ་དྲུག མཐར་ཕྱིན་སློབ་གྲྭ རྫོང་སློབ་འབྲིང་། ཁྱིམ་གྱི་གནས་ཚུལ། ཕ། ལོ་པ་རྒྱལ། མ། སྒྲོན་མཚོ་སྐྱིད། བཟའ་ཚང་། བཟའ་ཚང་༦ཡོད་དེ། ཕ་མ། ཕའི་ཕ་མ། ཨ་ཅེ། བཅས་སོ། ཁྱིམ་གྱི་གནས་ཚུལ། དཔལ་འབྱོར་གྱི་ཡོང་ཁུངས། ༡ ཞིང་ལས། ༢ ཨ་ཕའི་ཟླ་ཕོགས། ལོ་རེའི་ཡོང་སྒོ། མི་རེའི་ཡོང་སྒོ་ཆ་སྙོམས་སྒོར། ༣༡༠༠༠ ཙམ། སློབ་སྦྱོང་གི་སྐར་འབྲས། 116/200 འབྲེལ་གཏུགས་བྱེད་ས། ཁ་པར། 13099731785 ཡིག་བྱང་། མཚོ་སྔོན་ཞིང་ཆེན་གཅན་ཚ་རྫོང་ཚོ་དྲུག། མིང་། གཡང་མོ་ཚེ་རིང། སྐྱེས་ལོ། 1989.9.15 ཕ་ཡུལ། བློན་ཆེ། མཐར་ཕྱིན་སློབ་གྲྭ རྫོང་སློབ་འབྲིང་། ཁྱིམ་གྱི་གནས་ཚུལ། ཕ། འཇམ་དབྱངས་རྡོ་རྗེ། མ། དཀོན་མཆོག་སྐྱིད། བཟའ་ཚང་། བཟའ་ཚང་༦ཡོད་དེ། ཕ་མ། ཕའི་ཕ། ནུ་བོ། ནུ་མོ། བཅས་སོ། ཁྱིམ་གྱི་གནས་ཚུལ། དཔལ་འབྱོར་གྱི་ཡོང་ཁུངས། ༡ ཞིང་ལས། ༢ དབྱར་རྩ། ལོ་རེའི་ཡོང་སྒོ། མི་རེའི་ཡོང་སྒོ་ཆ་སྙོམས་སྒོར། ༢༢༠༠ ཙམ། སློབ་སྦྱོང་གི་སྐར་འབྲས། 66.5/200 འབྲེལ་གཏུགས་བྱེད་ས། ཁ་པར། 0973-8721736(ཁྱིམ་མཚེས) ཡིག་བྱང་། མཚོ་སྔོན་ཞིང་ཆེན་རེབ་གོང་རྫོང་བློན་ཆེ། སྡེ་བ་འདིར་མི་གྲངས་སྟོང་ཕྲག་ལྔ་ལྷག་ཡོད་པ་ལས། སློབ་མ་འདི་མཐོ་འབྲིང་སློབ་མ་ཐེངས་དང་པོ་ཡིན། མིང་། དཀོན་མཆོག་སྐྱིད། སྐྱེས་ལོ། 1991.3.15 ཕ་ཡུལ། ཞོ་འཕོང་ཁོ་ཚེ། མཐར་ཕྱིན་སློབ་གྲྭ དགེ་ཆོས་སློབ་འབྲིང་། ཁྱིམ་གྱི་གནས་ཚུལ། ཕ། (2004ལོར་ཚེ་ལས་འདས) མ། བདེ་མཆོག་སྐྱིད། བཟའ་ཚང་། བཟའ་ཚང་༤ཡོད་དེ། མ། ཨ་ཁུ། ནུ་བོ། བཅས་སོ། དཔལ་འབྱོར་གྱི་ཡོང་ཁུངས། ༡ ཞིང་ལས། ༢ དབྱར་རྩ། ལོ་རེའི་ཡོང་སྒོ། མི་རེའི་ཡོང་སྒོ་ཆ་སྙོམས་སྒོར། ༡༢༠༠ ཙམ། སློབ་སྦྱོང་གི་སྐར་འབྲས། 39.5/200 འབྲེལ་གཏུགས་བྱེད་ས། ཁ་པར། 13997439344(ཁྱིམ་མཚེས) ཡིག་བྱང་། མཚོ་སྔོན་ཞིང་ཆེན་རེབ་གོང་རྫོང་ཞོ་འཕོང་ཁོ་ཚེ། མིང་། བན་དེ་སྐྱིད། སྐྱེས་ལོ། 1989.6.24 ཕ་ཡུལ། སྒོ་དམར། མཐར་ཕྱིན་སློབ་གྲྭ དབྱི་ཧྥུ་སློབ་འབྲིང་། ཁྱིམ་གྱི་གནས་ཚུལ། མ། གཅོད་པ་སྐྱིད། བཟའ་ཚང་། བཟའ་ཚང་༨ཡོད་དེ། མ། ཨ་མའི་ཕ་མ། ཨ་ཅེ། ནུ་མོ་གསུམ། བཅས་སོ། དཔལ་འབྱོར་གྱི་ཡོང་ཁུངས། ༡ ཞིང་ལས། ཞོར་ལས། ལོ་རེའི་ཡོང་སྒོ། མི་རེའི་ཡོང་སྒོ་ཆ་སྙོམས་སྒོར། ༡༢༠༠ ཙམ། སློབ་སྦྱོང་གི་སྐར་འབྲས། 81.5/200 འབྲེལ་གཏུགས་བྱེད་ས། ཁ་པར། 0973-8728534(ཁྱིམ་མཚེས) ཡིག་བྱང་། མཚོ་སྔོན་ཞིང་ཆེན་རེབ་གོང་རྫོང་སྒོ་དམར། མིང་། སྙིང་མོ་རྒྱལ། སྐྱེས་ལོ། 1990.10.10 ཕ་ཡུལ། ཀ་ཙེ་གདོང་། མཐར་ཕྱིན་སློབ་གྲྭ རྫོང་སློབ་འབྲིང་། ཁྱིམ་གྱི་གནས་ཚུལ། ཕ། ལྷ་མཁར་རྒྱལ། མ། ལྷ་མོ་མཚོ། བཟའ་ཚང་། བཟའ་ཚང་༥ཡོད་དེ། ཕ་མ། ཕའི་ཕ་མ། བཅས་སོ། དཔལ་འབྱོར་གྱི་ཡོང་ཁུངས། ༡ ཞིང་ལས། ༢ དབྱར་རྩ། ༣ ཞོར་ལས། ལོ་རེའི་ཡོང་སྒོ། མི་རེའི་ཡོང་སྒོ་ཆ་སྙོམས་སྒོར། ༢༧༠༠ ཙམ། སློབ་སྦྱོང་གི་སྐར་འབྲས། 27.5.5/200 འབྲེལ་གཏུགས་བྱེད་ས། ཁ་པར། 0973-8720173(ཁྱིམ་མཚེས) ཡིག་བྱང་། མཚོ་སྔོན་ཞིང་ཆེན་རེབ་གོང་རྫོང་ཀ་ཙེ་གདོང་། མིང་། ཟོན་ཐར་འཚོ། སྐྱེས་ལོ། 1989.2.21 ཕ་ཡུལ། ཀོའུ་སྡེ། མཐར་ཕྱིན་སློབ་གྲྭ རྫོང་སློབ་འབྲིང་། ཁྱིམ་གྱི་གནས་ཚུལ། ཕ། དཀོན་མཆོག་བཀྲ་ཤིས། མ། ཅོག་ལེ། བཟའ་ཚང་། བཟའ་ཚང་༦ཡོད་དེ། ཕ་མ། ཕའི་མ། མིང་སྲིང་གཉིས་བཅས་སོ། དཔལ་འབྱོར་གྱི་ཡོང་ཁུངས། ༡ ཞིང་ལས། ༢ དབྱར་རྩ། ༣ ཞོར་ལས། ལོ་རེའི་ཡོང་སྒོ། མི་རེའི་ཡོང་སྒོ་ཆ་སྙོམས་སྒོར། ༢༠༠༠ ཙམ། སློབ་སྦྱོང་གི་སྐར་འབྲས། 87.5.5/200 འབྲེལ་གཏུགས་བྱེད་ས། ཁ་པར། 0973-8796422 ཡིག་བྱང་། མཚོ་སྔོན་ཞིང་ཆེན་རེབ་གོང་རྫོང་ཀོའུ་སྡེ། མིང་། ཙུན་མོ་སྒྲོལ་མ། སྐྱེས་ལོ། 1989.5.4 ཕ་ཡུལ། ཀོའུ་སྡེ། མཐར་ཕྱིན་སློབ་གྲྭ རྫོང་སློབ་འབྲིང་། ཁྱིམ་གྱི་གནས་ཚུལ། ཕ། བསོད་ནམས་ཚེ་རིང་། མ། སྒྲོལ་མ་ཐར། བཟའ་ཚང་། བཟའ་ཚང་༨ཡོད་དེ། ཕ་མ། ཕའི་ཕ། ཨ་ཁུ་གཉིས། སྲུ་མོ། བྱིས་པ་གཅིག་བཅས་སོ། དཔལ་འབྱོར་གྱི་ཡོང་ཁུངས། ༡ ཞིང་ལས། ༢ དབྱར་རྩ། ༣ ཞོར་ལས། ལོ་རེའི་ཡོང་སྒོ། མི་རེའི་ཡོང་སྒོ་ཆ་སྙོམས་སྒོར། ༢༡༠༠ ཙམ། སློབ་སྦྱོང་གི་སྐར་འབྲས། 83.5.5/200 འབྲེལ་གཏུགས་བྱེད་ས། ཁ་པར། 0973-8796405 ཡིག་བྱང་། མཚོ་སྔོན་ཞིང་ཆེན་རེབ་གོང་རྫོང་ཀོའུ་སྡེ། མིང་། འབྲུག་མོ་མཁར། སྐྱེས་ལོ། 1991.2.2 ཕ་ཡུལ། ཞོ་འཕོང་ཉིན་བལྟ། མཐར་ཕྱིན་སློབ་གྲྭ རྫོང་སློབ་འབྲིང་། ཁྱིམ་གྱི་གནས་ཚུལ། ཕ། (ཚེ་ལས་འདས) མ། ཀླུ་མོ་རྒྱལ། བཟའ་ཚང་། བཟའ་ཚང་༤ཡོད་དེ། མ། མའི་མ། མིང་པོ་བཅས་སོ། དཔལ་འབྱོར་གྱི་ཡོང་ཁུངས། ༡ ཞིང་ལས། ༢ དབྱར་རྩ། ལོ་རེའི་ཡོང་སྒོ། མི་རེའི་ཡོང་སྒོ་ཆ་སྙོམས་སྒོར། ༡༠༠༠ ཙམ། སློབ་སྦྱོང་གི་སྐར་འབྲས། 67.5.5/200 འབྲེལ་གཏུགས་བྱེད་ས། ཁ་པར། 0973-8727122 ཡིག་བྱང་། མཚོ་སྔོན་ཞིང་ཆེན་རེབ་གོང་ཞོ་འཕོང་ཉིན་བལྟ། མིང་། པདྨ་འཚོ། སྐྱེས་ལོ། 1989.3.2 ཕ་ཡུལ། མགར་རྩེ། མཐར་ཕྱིན་སློབ་གྲྭ རྫོང་སློབ་འབྲིང་། ཁྱིམ་གྱི་གནས་ཚུལ། ཕ། རྣམ་ལྷ་ཚེ་རིང་། མ། ཀླུ་མོ་རྒྱལ། བཟའ་ཚང་། བཟའ་ཚང་༡༤ཡོད་དེ། ཕ་མ། ཕའི་སྲིང་མོ། ཨ་ཅེ་གཉིས། མག་པ། བྱིས་པ་ལྔ། ནུ་བོ་གཉིས་བཅས་སོ། ཁྱིམ་གྱི་གནས་ཚུལ། དཔལ་འབྱོར་གྱི་ཡོང་ཁུངས། ༡ འབྲོག་ལས། ༢ དབྱར་རྩ། ལོ་རེའི་ཡོང་སྒོ། མི་རེའི་ཡོང་སྒོ་ཆ་སྙོམས་སྒོར། ༩༠༠ ཙམ། སློབ་སྦྱོང་གི་སྐར་འབྲས། 44/200 འབྲེལ་གཏུགས་བྱེད་ས། ཁ་པར། 0973-8790193(ཁྱིམ་མཚེས) ཡིག་བྱང་། མཚོ་སྔོན་ཞིང་ཆེན་རེབ་གོང་རྫོང་མགར་རྩེ་འབྲོག མིང་། ཁོན་ཐར་འཚོ། སྐྱེས་ལོ། 1990.10.7 ཕ་ཡུལ། རྒྱ་བོ་སྒང་། མཐར་ཕྱིན་སློབ་གྲྭ རྫོང་སློབ་འབྲིང་། ཁྱིམ་གྱི་གནས་ཚུལ། མ། རྡོ་རྗེ་འཚོ། བཟའ་ཚང་། བཟའ་ཚང་༦ཡོད་དེ། ཨ་མྱེས། ཨ་ཁུ། སྲུ་མོ། བྱིས་པ་གཉིས། ཁྱིམ་གྱི་གནས་ཚུལ།ད་ལྟ་རོགས་རམ་གནང་མཁན་ཨ་མའི་མིང་པོ་ཡིན། ཁོ་དགེ་རྒན་ཡིན། དཔལ་འབྱོར་གྱི་ཡོང་ཁུངས། ༡ ཞིང་ལས། ༢ དབྱར་རྩ་དགུན་འབུ། ལོ་རེའི་ཡོང་སྒོ། མི་རེའི་ཡོང་སྒོ་ཆ་སྙོམས་སྒོར། ༡༢༠༠ ཙམ། འབྲེལ་གཏུགས་བྱེད་ས། ཁ་པར། 13119730752 ཡིག་བྱང་། མཚོ་སྔོན་ཞིང་ཆེན་རེབ་གོང་རྒྱ་བོ་སྒང་སྡེ་བ།


text:
བོད་ཀྱི་གནའ་བོའི་བོན་པོའི་རིག་གནས་ཀྱི་རྒྱུན་འཛིན་དང་བོན་གྱི་ཡིག་ཆ་སྡུད་སྒྲིག་བྱ་ཆེད། བློ་བཟང་ལྷུན་གྲུབ་རྡོ་རྗེ་དང་འབྲུག་ཐར་སོགས་ཀྱིས་གཙོ་སྒྲིག་བྱས་པའི་ཀན་སུའུ་མདའ་ཚང་བོད་ཁྱིམ་གྱིས་ཉར་ཚགས་བྱས་པའི《མདོ་སྨད་མདའ་ཚང་ཡུལ་གྱི་གནའ་དཔེ་ཕྱོགས་བསྡུས་མཐོང་བ་དོན་ལྡན》ཞེས་པ་ཀན་སུའུ་རིག་གནས་དཔེ་སྐྲུན་ཁང་གིས་དཔར་སྐྲུན་བྱས། ཡིག་ཆ་ཁ་ཚང་ཀན་སུའུ་ལུང་ནན་བོད་མིས་ད་བར་དུ་བདག་ཉར་བྱས་ཤིང་། བསྡོམས་པའི་དུམ་པ31དང་ཁག560དེབ30རུ་བགོས་ཏེ2011ལོར་ཚོན་ལྡན་གྱི་ལམ་ནས་དཔར་སྐྲུན་བྱས་པ་རེད།
དེབ་ཡོངས་ཚོན་ལྡན་གྱི་ལམ་ནས་པར་དུ་བསྐྲུན་ཡོད་ལ་ཡི་གེ་གསལ་ཞིང་མཚོན་མདངས་མཛེས་ལ་ཤོག་ངོས་ལ་གནའ་བོའི་དཔེ་དེབ་ཀྱི་ཁྱད་ཆོས་ལྡན། འབྲེལ་ཡོད་ཆེད་མཁས་པས་བརྟག་དཔྱད་བྱས་པ་ལྟར་ན་དེབ་དེའི་ཡིག་ཆ་དག་སྤྱི་ལོའི་དུས་རབས6ནས10བའི་བར་གྱི་ལག་བྲིས་ཀྱི་བོན་པོའི་ཡིག་ཆ་ཡིན་པ་དང་། ནང་དོན་ལ་གཙོ་བོ་བོན་པོའི་ཆོ་ག་དང་། གསོལ་ཚིག གཟུང་སྔགས། གནའ་བོའི་བོད་མིའི་ཡུལ་སྲོལ་དམངས་གཤིས་སོགས་འདུས་ཤིང་གནའ་བོའི་བོན་པོའི་དད་མོས་དང་སྤྱི་ཚོགས་འཚོ་བ་ལ་ཞིབ་འཇུག་བྱེད་པའི་རྒྱུ་ཆ་རིན་ཐང་གཞལ་དུ་མེད་པ་ཞིག་སྟེ། ལོ་རྒྱུས་ཀྱི་རྒྱུན་རིང་ཞིང་ནང་དོན་ལ་འདུས་ཚད་ཆེ་བ་ཞིག་རེད།
《མདོ་སྨད་མདའ་ཚང་ཡུལ་གྱི་གནའ་དཔེ་ཕྱོགས་བསྡུས་མཐོང་བ་དོན་ལྡན》ནི་གནའ་བོའི་བོད་ཀྱི་རིག་གནས་དར་རྒུད་མཚོན་བྱེད་ཀྱི་དེབ་ཐར་གལ་ཆེན་ཞིག་ཡིན་ལ། བོད་ཀྱི་གནའ་བོའི་རིག་གནས་དང་འཚོ་བའི་དངོས་བྲིས་ཤིག་ཀྱང་ཡིན་པས། དེབ་འདི་པར་སྐྲུན་བྱས་པ་ཡིས་བོན་པོའི་ཡིག་ཆའི་ཁ་སྐོང་གི་ཚུལ་དུ་གྱུར་ཞིང་བོད་ཀྱི་གནའ་བོའི་སྐད་ཡིག་དང་ཆོས་ལུགས་དད་མོས། སྨན་རྩིས། ཡིག་གཟུགས་སྒྱུ་རྩལ་སོགས་ལ་ཞིབ་འཇུག་བྱེད་པར་རིན་ཐང་བླ་ན་མེད་པ་དང་། དེབ་འདི་པར་སྐྲུན་བྱས་རྗེས་རྒྱལ་ཁབ་ཕྱི་ནང་གི་བོད་རིག་པ་ཞིབ་འཇུག་བྱེད་མཁན་་དག་གིས་གདེང་འཇོག་ཆེན་པོ་བྱས་པ་དང་རྒྱལ་སྤྱིའི་བོད་རིག་པའི་ཚོགས་ཚོ་ཁྲར་ཟི་རམ་བྷོ་སོགས་ཀྱིས་དེབ་འདི་ནི་ད་ལྟའི་བར་དུ་ཆེས་འཐུས་ཚང་ཞིང་ཆེས་རྒྱུན་རིང་བའི་བོན་གྱི་གནའ་བོའི་ཡིག་ཆ་ཡིན་པར་འདོད་དེ་གནའ་བོའི་ཞང་ཞུང་ལོ་རྒྱུས་དང་བོན་གྱི་རིག་གནས་ཞིབ་འཇུག་གི་སྒོ་མོ་གསར་བ་ཞིག་ཕྱེས་པ་རེད།


text:
༄༅།། རང་རྒྱལ་གྱི་མི་རིགས་འགའི་བཟའ་བཏུང་བསྟེན་ཚུལ།
1. ཀྲོང་རིགས་ཀྱི་བཟའ་བཏུང་བསྟེན་ཐབས།
རང་རྒྱལ་གྱི་མི་རིགས་སོ་སོས་བཟའ་བཏུང་གི་བསྟེན་ཐབས་ལ་ཤིན་ཏུ་དང་དོད་བྱེད། བཟའ་བཏུང་འོས་ཤིང་འཚམ་པར་བསྟེན་ན་གཟུགས་གཞི་རྒྱས་པར་མ་ཟད་ནད་གཞི་སྔོན་འགོག་བྱེད་པ་ཡིན། གསོ་རིག་གི་བསྟན་བཅོས་ཁག་ཏུ་ཡང་སྨན་དང་ཟས་གཉིས་ཁུངས་གཅིག་ཏུ་བསྡུ་བར་བྱེད་དེ། བཟའ་བཏུང་ཡང་སྨན་དང་འདྲ་བར་ནད་གཞི་སྔོན་འགོག་ལ་ཕན་པར་བཤད་པས། མི་རིགས་སོ་སོས་བཟའ་བཏུང་ལ་བརྟེན་ནས་ལུས་ཕུང་གསོ་བར་ཤིན་ཏུ་མཐོང་ཆེན་བྱེད་ཀྱིན་ཡོད།
ཀྲོང་རིགས་མི་དམངས་ཀྱིས་ཡུན་རིང་གི་ཐོན་སྐྱེད་དང་འཚོ་བ། ནད་རིགས་དང་འཐབ་རྩོད་བྱེད་པའི་བརྒྱུད་རིམ་ཁྲོད་ནས། རིམ་བཞིན་མི་རིགས་རང་གི་ཁྱད་ཆོས་ལྡན་པའི་གསོ་རིག་གི་མ་ལག་བཏོད་པ་རེད། དེ་མིན་སྨན་བཅོས་ལག་ལེན་གྱི་ཁྲོད་ནས་རང་མི་རིགས་ཀྱི་ཁྱད་ཆོས་ལྡན་ཞིང་ནད་ལ་ཕན་པའི་བཟའ་བཏུང་གི་བསྟེན་ཐབས་ཀྱང་ཕུན་སུམ་ཚོགས་པ་སྤྱི་སྡོམ་བྱེད་ཐུབ་ཡོད། ཀྲོང་རིགས་མི་དམངས་ནི་རང་རྒྱལ་གྱི་ཆེས་སྔ་བའི་ཆུ་འབྲས་འདེབས་པའི་མི་རིགས་གྲས་ཀྱི་གཅིག་ཡིན། ཁོ་ཚོ་འཚོ་སྡོད་བྱེད་སའི་ཁོར་ཡུག་ཏུ་འབྲུ་རིགས་དང་སིལ་ཏོག སྔོ་ཚོད་ཕུན་སུམ་ཚོགས་པ་ཡོད་པས། ནམ་རྒྱུན་གྱི་ཁ་ཟས་ལ་གཙོ་བོ་འབྲས་དང་མ་རྨོས་ལོ་ཏོག་བྱེད་ལ། ཞོག་མངར་དང་སྲན་མའི་རིགས་གཞོགས་འདེགས་སུ་བསྟེན། བཟའ་བཏུང་གི་རྗེས་སུ་སིལ་ཏོག་བསྟེན་པས། ཁོ་ཚོའི་བཟའ་བཏུང་ནི་གཙོ་བོ་དཀར་ཟས་དང་སྐྱ་ཟས་ཡིན་ལ། ལུས་ཕུང་བདེ་ཐང་ལ་ཕན་པའི་བཅུད་ལྡན་དང་རོ་ཆེ་བའི་ཟས་རིགས་དེ་འདྲ་མི་བསྟེན། ལོ་རེའི་ཟླ་གསུམ་པར་སྨན་རྩྭ་འབུས་པའི་དུས་སུ། ཀྲོང་རིགས་མི་དམངས་ཀྱིས་རི་མགོ་ནས་རྩི་ཤིང་གི་ལོ་མ་དང་རྩ་བ་སོགས་འཐུ་བར་བྱེད་ལ། དེ་ཡང་འབྲས་དང་མཉམ་དུ་གཡོ་སྦྱོར་བྱས་ནས་བསྟེན། དེ་མིན་ཟླ་ལྔ་པའི་ཚེས་ལྔ་ཡི་ཉིན་ཡང་། སྨན་རྩྭ་བརྐོས་ནས་ཟས་དང་མཉམ་དུ་གཡོ་སྦྱོར་བྱེད་པ་དང་། ཡང་ན་སྒོ་དང་ཁང་པའི་ནང་དུ་བཞག་ནས། བརླན་འགོག་པ་དང་གདོན་བགེགས་སེལ་བའི་རྟེན་འབྲེལ་སྒྲིག་པར་བྱེད། གང་ལྟར་ཁོ་ཚོས་སྨན་ཏོག་ཟས་དང་མཉམ་དུ་བསྟེན་ནས་ལུས་ཕུང་བདེ་ཐང་ཡོང་བར་ཐུན་མོང་མ་ཡིན་པའི་ཉམས་མྱོང་བསགས་ཡོད།
2. བོད་རིགས་ཀྱི་བཟའ་བཏུང་བསྟེན་ཐབས།
བོད་ཀྱི་གསོ་རིག་གི་ལུས་ཟུངས་གསོ་ཐབས་ནི་བོད་ཀྱི་གསོ་རིག་ལོ་ངོ་སྟོང་ཕྲག་ལ་འཕེལ་བའི་བརྒྱུད་རིམ་ཁྲོད་ནས་སྤྱི་སྡོམ་བྱས་པའི་ཉམས་མྱོང་ཡིན་ལ། དེ་ནི་བོད་ཀྱི་གསོ་བ་རིག་པའི་གཞུང་ལུགས་ཀྱི་གྲུབ་ཆ་གལ་ཆེན་ཞིག་ཀྱང་ཡིན། བོད་ཀྱི་གསོ་རིག་གི་ལུས་ཟུངས་གསོ་ཐབས་ལས་མིའི་ལུས་ཀྱི་སྐྱེ་ལུགས་དང་ཕྱིའི་རང་བྱུང་ཁོར་ཡུག་འབྲེལ་བར་ཤིན་ཏུ་དང་དོད་བྱེད། དེ་ལས་ལོ་གཅིག་གི་དཔྱིད་དང་སོས་ཀ དབྱར་དང་སྟོན། དགུན་དང་དགུན་སྨད་བཅས་དུས་དྲུག་ཏུ་དབྱེ་ཡོད། བོད་ཀྱི་གསོ་རིག་ལས་རང་བྱུང་ཁམས་ཀྱི་དཔྱིད་དབྱར་སྟོན་དགུན་གྱི་འགྱུར་ལྡོག་དང་ཚ་གྲང་དྲོད་བརླན་གྱི་གནམ་གཤིས་ཀྱིས་ཐད་ཀར་མིའི་སྐྱེ་ལུགས་ཀྱི་འཚར་སྐྱེ་དང་བདེ་ཐང་ལ་ཤན་ཤུགས་ཐེབས་པར་འདོད་ལ། དེ་ལ་བརྟེན་ནས་མིའི་བཟའ་བཏུང་ཡང་ངེས་པར་དུས་བཞིའི་འགྱུར་ལྡོག་དང་བསྟུན་ནས་ཆོས་ཉིད་དང་ལྡན་པར་སྙོམ་སྒྲིག་བྱས་ན་མིའི་བདེ་ཐང་དང་ཚེ་བསྲིང་བར་ཕན་པ་བསྟན་ཡོད། དཔྱིད་དུས་གྲང་ངར་འགོག་པ་དང་དྲོད་སྲུང་བ། རིམས་ནད་འགོག་པ་གཙོ་བོ་བྱེད་ལ། བཟའ་བཏུང་ལ་གཙོ་བོ་སྒ་སྐྱ་དང་སྒོག་ཙོང་། སུར་པན་སོགས་ཚ་དྲོའི་རིགས་བསྟེན། ཚ་བ་ཆེ་དུས་སྐམས་ཤ་དང་སྦྲང་རྩི། གྲོ་སོགས་བསྟེན་ལ་བསིལ་སར་འདུག་པ་དང་ཆུ་འཁྱག་གིས་ཁྲུས་བྱེད། དེ་མིན་ཆང་འཐུང་བ་དང་གྱོན་པ་བསིལ་མོ་གོན། དབྱར་ཚ་བ་ཆེ་བས་འོ་མ་དང་འཇུ་སླ་བའི་ཟས་རིགས་གཙོ་བོར་བྱེད། སྟོན་དུས་གཙོ་བོ་རོ་མངར་བ་དང་ཁ་བའི་རིགས་བསྟེན་པར་བྱེད།
3. སོག་རིགས་ཀྱི་བཟའ་བཏུང་བསྟེན་ཐབས།
དུས་ཡུན་རིང་པོའི་འབྲོག་པའི་འཚོ་བའི་ཁྲོད་ནས། སོག་རིགས་མི་དམངས་ཀྱིས་ནམ་རྒྱུན་ཤིན་ཏུ་རྩུབ་པའི་རང་བྱུང་གི་ཁོར་ཡུག་ལ་གདོང་གཏད་དགོས། དེ་དང་བསྟུན་ནས་སོག་རིགས་མི་དམངས་ཀྱིས་དེ་ལ་དེ་བསྟུན་གྱིས་བཟའ་བཏུང་བསྟེན་ཐབས་དང་ལུས་ཁམས་གསོ་ཐབས་ཀྱི་ཉམས་མྱོང་བསགས་ཡོད་པ་རེད། ནད་ལ་སྔ་བ་མ་ཞུ་བ་དང་སྨན་ལ་སྔ་བ་ཆུ་ཁོལ་ཞེས་པ་ལྟར། སོག་པོས་འོ་མའི་རིགས་དང་ཤ་རིགས། རུས་ཐང་སོགས་བསྟེན་པ་ལེགས་ན་ལུས་ཕུང་གསོ་བ་དང་སྟོབས་འཕེལ་བ། ནད་འགོག་པ་དང་བཅོ་བའི་ནུས་པ་ཐོན་པར་འདོད། སོག་སྨན་གྱི་བཟའ་བཏུང་ལས་རྟ་ཡི་འོ་མའི་ཞོ་ནི་ལུས་ཀྱི་བདེ་ཐང་ལ་ཤིན་ཏུ་ཕན་པ་ཞིག་ཡིན་ལ། དེའི་ནང་དུ་འཚོ་རྒྱུ་དང་ཚད་ཉུང་མ་རྒྱུ། ཨན་གཞི་སྐྱུར་སོགས་འཚོ་བཅུད་ཕུན་སུམ་ཚོགས་པ་འདུ་བས། ལུས་གསོ་སྨན་བཅོས་ཀྱི་ནུས་པ་དང་ལྡན། ཞིབ་འཇུག་བྱས་པ་ལྟར་ན། རྟ་ཡི་འོ་ཞོ་ནི་ཁྲག་ཤེད་མཐོ་བ་དང་སྙིང་ནད། ཞ་རེངས། གློ་གཅོང་། ཕོ་ནད། རྒྱུ་སོར་བཅུ་གཉིས་ལ་རྨ་བརྡོལ་བ། ལོང་ཚད། ལོང་གཅོང་། གཅིན་སྙིའི་ནད་སོགས་སྔོན་འགོག་དང་སྨན་བཅོས་ཐད་ནུས་པ་ཤིན་ཏུ་མངོན་གསལ་ལྡན། འོ་ཇ་ནི་སོག་རིགས་ཆེས་དགའ་བའི་སྲོལ་རྒྱུན་གྱི་བཏུང་བ་ཞིག་ཡིན། འབྲོག་པ་རྣམས་ཀྱིས་འོ་ཇ་འཐུང་སྐབས། ད་དུང་འབྲས་བརྔོས་མ་དང་མར། ཤ་སོགས་བཟའ་ལ། དེ་ལས་ཕོ་བའི་མེ་དྲོད་བསྐྱེད་པར་མ་ཟད་གྲང་ངར་འགོག་ཐུབ། ད་དུང་ཟས་འཇུ་བར་བྱེད་པ་དང་སྔོ་ཚོད་བཟའ་མི་ཐུབ་པ་ལས་ཆད་པའི་འཚོ་རྒྱུ་ཡང་ཁ་གསབ་བྱེད་ཐུབ།
4. ཡུ་གུར་རིགས་ཀྱི་བཟའ་བཏུང་བསྟེན་ཐབས།
ཡུ་གུར་རིགས་ནི་གཙོ་བོ་ཞིན་ཅང་ཡུ་གུར་རིགས་རང་སྐྱོང་ལྗོངས་ཀྱི་ཐ་ལི་མུའུ་གཞོང་སའི་མཐའ་འཁོར་དང་ཐེན་ཧྲན་རི་བོའི་བྱང་ཕྱོགས་ས་ཁུལ་དུ་འཚོ་ལ། རང་མི་རིགས་ཀྱི་ཁྱད་ཆོས་ལྡན་པའི་གོམས་སྲོལ་ཞིག་ཆགས་ཡོད། ཁམས་གསོའི་བསམ་བློ་ཡང་ཁོ་ཚོའི་གོམས་སྲོལ་དང་འདྲེས་ཡོད། འོ་ཇ་ནི་ཡུ་གུར་རིགས་ཀྱི་བཟའ་བཏུང་གི་འཚོ་བཅུད་དང་ཉིན་རྒྱུན་འཚོ་བའི་ཐད་མེད་དུ་མི་རུང་བའི་བཏུང་བ་ཞིག་ཡིན། ཁོ་ཚོས་ཟ་མ་མ་ཟོས་ན་ཆོག་ཀྱང་ཇ་མ་བཏུངས་ན་མི་ཆོག་པར་བཤད། མཐོ་སྒང་དུ་འཚོ་བའི་ཁོ་ཚོར་མཚོན་ན་བཟའ་བ་ལ་ཤ་མང་ལ་སྔོ་ཚོད་ཉུང་བས། འོ་ཇས་ཟས་འཇུ་རོགས་བྱེད་པར་མ་ཟད། དགུན་ཁར་གྲང་ངར་ཡང་འགོག དབྱར་ཁར་ནི་ཚ་བ་འཇོམས་ཤིང་སྐོམ་པ་སོད། འོ་ཇ་ལ་ཕོ་བའི་མེ་དྲོད་གསོ་ཞིང་མཁལ་མ་སྲོ་བ། དྲི་ཞིམ་ལ་རླུང་དང་ཁྲག་རྒྱུ་བ། རིག་པ་དྭངས་ཤིང་སེམས་བདེ་བ་སོགས་ཀྱི་ནུས་པ་དང་ལྡན། དེ་མིན་ཞིན་ཅང་ལ་སིལ་ཏོག་གི་རིགས་ཀྱང་མང་བས། ཁོ་ཚོ་ཀྭ་མངར་མོ་དང་རྒུན་འབྲུམ། གྲོ་སིལ། སྟར་ཀ་སོགས་བཟའ་བར་ཤིན་ཏུ་དགའ། སིལ་ཏོག་དེ་རིགས་ལ་རླུང་ཁྲག་གསོ་བ་དང་མིད་པ་བསལ་བ།ལུད་པ་བསལ་བ། གློ་དང་རྒྱུ་མ་འདག་པར་བྱེད་པའི་ནུས་པ་ལྡན་པ་ཡིན།
5 ཡའོ་རིགས་ཀྱི་བཟའ་བཏུང་བསྟེན་ཐབས།
བཟའ་བཏུང་གི་ལུས་ཕུང་གསོ་བའི་ལོ་རྒྱུས་ཤིན་ཏུ་རིང་བ་བཞིན། ཡའོ་རིགས་མི་དམངས་ཀྱིས་ཀྱང་ཕུན་སུམ་ཚོགས་ཤིང་ཁྱད་ཆོས་ལྡན་པའི་ཉམས་མྱོང་མང་དུ་བསགས་ཡོད། དཔེར་ན་བྱ་ཕོའི་ཟེ་པྲོག་དང་བྱ་སྒོང་བཙོ་བ་ལྟ་བུ། ཟེ་པྲོག་གིས་ཁྲག་ཆོད། ལོ་རྒྱབ་དཀར་པོའི་རྩ་བ་དང་ཕག་གི་རུས་པ་གདུ་བ་ལྟ་བུ་སོགས་སྨན་ཟས་མཉམ་སྦྱོར་གྱིས་བསྟེན། ལོ་རེའི་ཟླ་ལྔ་པའི་ཚེས་ལྔ་ཉིན་ཡའོ་རིགས་མི་དམངས་ཀྱིས་རྩི་ཤིང་ཞིག་གི་ལོ་མ་རྡུང་བའི་ཁུ་བ་འབྲས་ཐུག་དང་ཀ་རར་བསྲེས་ཏེ་ཟ། དེ་ནི་མདོག་ཡག་ལ་བྲོ་བ་ཞིམ་པར་མ་ཟད་ཁོག་གི་སྲིན་འབུ་འདེད་པའི་ནུས་པ་ལྡན། དེའི་ནུས་པ་ནི་ཉིན་འགའ་ལ་མི་ཤོར་བར་ནུས་པ་ཐོན་ངེས། དེ་མིན་ཡའོ་རིགས་མི་དམངས་ཇ་ལྗང་འཐུང་བར་དགའ་ལ། ཇ་ལྗང་ལ་རྣམ་རིག་སངས་པར་བྱེད་པ་དང་འཇུ་སྟོབས་ཇེ་བཟང་དུ་གཏོང་བ། ཁྲག་ཚིལ་ཇེ་དམར་གཏོང་བ། དུག་སེལ་སྐྲན་འཇོམས་སོགས་ཀྱི་བྱེད་ནུས་དང་ལྡན། དུས་ཡུན་རིང་བོར་ཇ་ལྗང་བཏུངས་ན་ནད་འགོག་ནད་བཅོས་དང་ལུས་ཕུང་བདེ་ཐང་ཡོང་བར་ཕན།
6. མིའོ་རིགས་ཀྱི་བཟའ་བཏུང་བསྟེན་ཐབས།
མིའོ་རིགས་ཀྱི་སྨན་བཅོས་རིགས་པའི་གཞུང་ལུགས་བྱུང་བ་ཤིན་ཏུ་སྔ། མའོ་རིགས་ཀྱི་གསོ་རིག་ལས་དུས་ཚིགས་མི་འདྲ་བའི་ནང་བཟའ་བཏུང་ངེས་གཏན་ཞིག་བསྟེན་ན་བདེ་སྲུང་དང་སྨན་བཅོས་ཀྱི་ནུས་པ་ངེས་ཅན་ཞིག་ཐོན་པར་འདོད། དཔེར་ན་ཟླ་བཞི་པའི་ནང་དུ་སྔོ་ཚོད་དང་འབྲས་བསྲེས་ནས་བཙོས་པ་བསྟེན་ན་ཚ་འཇོམས་དུག་སེལ་དང་ངལ་དུབ་དང་རུས་གཟེར་བཅོ་ཐུབ་པ་དང་། དབྱར་གཞུང་ལ་བསྙལ་ཚལ་དང་སྐྱུར་ཐང་བསྟེན་ན་བརླན་བསྐྱེད་པ་དང་ཚ་བ་འགོག་པ་དང་། ཡི་ག་འབྱེད་ཅིང་བཤལ་བ་གཅོད་པར་འདོད། དགུན་ཁར་འབྲས་ཆང་བཏུངས་ན་ཁྲག་རྒྱུ་བ་དང་གྲང་ངར་འགོག་པར་ཕན་པར་འདོད། དེ་མིན་ལུག་ཤ་དང་ལྷག་པར་ལུག་གི་མཆིན་པ་ལ་ཚ་བ་འཇོམས་པའི་ནུས་པ་ལྡན་པས་དབྱར་ཁར་ཚད་དང་རན་པ་ཞིག་བསྟེན་ན་ལེགས་ལ། དགུན་ཁ་ཁྱི་ཤ་བསྟེན་ནས་གྲང་ངར་འགོག་པ་དང་རུས་རྒྱུས་རྒྱས་པར་བྱེད་ནུས་པར་འདོད།
དེ་ཡང་མི་རིགས་དེ་དག་གི་བཟའ་བཏུང་བསྟེན་ཐབས་དང་བདེ་སྲུང་གི་ཤེས་བྱ་དག་ནི་སོ་སོའི་མི་དམངས་ཀྱིས་རང་བྱུང་ཁོར་ཡུག་དང་གནམ་གཤིས་ཆ་རྐྱེན་ངེས་ཅན་ལས། ཡུན་རིང་དུ་ཐོན་སྐྱེད་ལག་ལེན་བྱས་པ་ལས་ཕྱོགས་སྡོམ་བྱས་པ་ཡིན་པས། ནང་དོན་ཕུན་སུམ་ཚོགས་ལ་ཁྱད་ཆོས་མངོན་གསལ་ལྡན། དེ་ཡང་མི་རིགས་སོ་སོའི་དངོས་པོ་དང་བསམ་པའི་དཔལ་ཡོན་གྱི་ཕྱོགས་སྒོ་མོར་སིམ་ཡོད་པས། རང་རྒྱལ་གྱི་མི་རིགས་རིག་གནས་དང་མི་རིགས་གསོ་རིག་གི་འཕེལ་རྒྱས་ལ་བྱས་རྗེས་ཆེན་པོ་བཞག་ཡོད། དེང་མི་དམངས་ཀྱི་འཚོ་བའི་ཆ་རྐྱེན་ཇེ་ལེགས་སུ་སོང་བ་དང་བསྟུན་ནས་རང་བྱུང་ཁམས་ལ་བསྟུན་པ་དང་རང་བྱུང་ཁམས་སུ་ལོག་པའི་བསམ་བློ་ཡང་དར་བཞིན་ཡོད་པས། བདེ་སྲུང་གི་ཤེས་བྱ་དེ་དག་ལ་ཡང་སྔར་མེད་མཐོང་ཆེན་བྱེད་ཀྱིན་ཡོད། རང་རྒྱལ་གྱི་མི་རིགས་ཁག་གི་བཟའ་བཏུང་གི་བདེ་སྲུང་ཤེས་བྱ་ནི་འདས་མ་ད་གསུམ་གང་ལ་ཡང་མི་རྣམས་ཀྱི་བདེ་ཐང་སྲུང་བར་ནུས་པ་གལ་ཆེན་ཐོན་དང་འདོན་ངེས་ཡིན་ན། ང་ཚོས་དེ་དག་སྔོག་འདོན་དང་དར་སྤེལ། ཁྱབ་གདལ་དུ་གཏོང་རིན་ཡོད་པ་ནི་སྨོས་ཅི་དགོས། །
《མཐོ་སྒང་གི་བདེ་ཐང》ལྟར།


text:
སློབ་ཆུང་སློབ་མའི་རྩོམ་འབྲིའི་ནུས་རྩལ་གོང་མཐོར་གཏོང་ཐབས་ཅུང་གླེང་བ།
སྤེལ་དུས 2018-07-31
ཡོང་ཁུངས། ཀྲུང་གོའི་བོད་ལྗོངས་དྲ་བ།
རྩོམ་པ་པོ། གནམ་གང་།
རྩོམ་ཡིག་ནི་འཇིག་རྟེན་གྱི་གནས་ལུགས་དང་། སྤྱི་ཚོགས་ཀྱི་འཚོ་བ། འཛམ་གླིང་གི་འཕེལ་རྒྱས། རང་བྱུང་གི་ཆོས་ཉིད། མིའི་རིགས་ཀྱི་འཚོ་བ་སོགས་གསལ་རྟོགས་བྱེད་པའི་བརྒྱུད་རིམ་ཞིག་ཡིན་པར་ངོས་འཛིན་ཐུབ་དགོས། དེར་བརྟེན་རྩོམ་འབྲིའི་ཤེས་བྱ་སློབ་ཁྲིད་སྐབས་སློབ་མའི་ལྟ་ཞིབ་ཀྱི་འཇོན་ཐང་དང་། བསམ་པའི་འཆར་སྒོ། ཐོས་བསམ་གྱི་འཇོན་ཐང་སོགས་ཀྱི་གསོ་སྐྱོང་ལྟེ་བར་འཇོག་དགོས་ལ། རྩོམ་ཡིག་དགེ་རྒན་ནི་སློབ་མའི་བརྩམ་ཆོས་ཉམས་ཞིབ་བྱེད་མཁན་ཙམ་མ་ཡིན་པར་སློབ་མའི་རྩོམ་ཡིག་འབྲི་སྦྱོང་ལ་མཛུབ་ཁྲིད་དང་། རོགས་རམ་བྱེད་མཁན་ཞིག་རེད། དེར་བརྟེན་དགེ་རྒན་གྱིས་ངེས་པར་དུ་སློབ་གསོའི་འདུ་ཤེས་གསར་བརྗེས་ཀྱིས་རྩོམ་ཡིག་སློབ་ཁྲིད་ཀྱི་ནང་དོན་དང་ཐབས་ཤེས་ལ་སྒྱུར་བཅོས་བྱས་ཏེ། སློབ་མ་རྣམས་རྩོམ་ཡིག་འབྲི་བར་དགའ་པོ་དང་། གསར་རྩོམ་ལ་གཞོལ་བའི་འདུན་པ་འཕེལ་བར་བྱས་ཚེ། གཞི་ནས་སློབ་མའི་རྩོམ་འབྲིའི་གསར་གཏོད་ཀྱི་འཇོན་ཐང་གོང་མཐོར་གཏོང་ཐུབ་ལ། གསར་རྩོམ་གྱི་རིགས་ལམ་ཡང་འཚོལ་ཞིབ་བྱ་ཐུབ། འོན་ཀྱང་རྩོམ་པའི་ལས་ལ་ཐོག་མར་འཇུག་པའི་སློབ་མ་རྣམས་རྟག་པར་རྩོམ་ཡིག་འབྲི་བར་དགའ་སྣང་དེ་ཙམ་མེད་ལ་ཐ་ན་སློབ་མ་འགའ་ཞིག་གིས་སེམས་ཀྱི་ཁུར་པོར་བརྩི་བར་བརྟེན་ནས་རྩོམ་ཡིག་ཅེས་པའི་ཐ་སྙད་ཐོས་པ་ཙམ་གྱིས་བསུན་སྣང་དང་བློ་ཡིད་མི་བདེ་བ་ཆགས་ཀྱི་ཡོད། དེའང་ཁོ་ཚོས་རྩོམ་ཡིག་འབྲི་སྐབས་དམིགས་བསལ་གྱི་བྲི་བྱའི་ནང་དོན་མེད་ཅིང་རྗོད་བྱེད་ཚིག་གིས་ཕོངས་པར་བརྟེན་གང་དྲན་དྲན་གྱིས་འབྲི་བ་དང་། སྔ་ཚིག་ཕྱི་འགལ་གྱི་ཚིག་རོ་རེ་འགའ་བཤུས་ཏེ་ཡར་སྤྲོད་པ་ཙམ་ལས་རང་གི་བསམ་ཚུལ་ཇི་བཞིན་འབྲི་ཐུབ་ཀྱི་མེད། དེ་ན་འདིར་གནད་དོན་ཀྱི་རིགས་ཐག་གཅོད་ཇི་ལྟར་བྱེད་དགོས་མིན་ལ་རང་གི་བསམ་ཚུལ་ཕྲན་ཙམ་བརྗོད་པར་བྱ་སྟེ།
གཅིག ལྟ་ཞིབ་ཟིན་ཐོ་འགོད་རྒྱུ་ནི་རྩོམ་ཡིག་སྦྱོང་བའི་རྨང་གཞི་ཡིན།
རྣམ་ཀུན་རྩོམ་ཡིག་གི་ཁ་བྱང་གང་རུང་ཞིག་གི་ཐོག་མའི་དཔྱད་གཞི་མང་དག་ཅིག་སློབ་མ་སོ་སོའི་ལུས་སམ་རང་གི་ཁོར་ཡུག་ཏུ་ཡོད་ཀྱང་། རྩོམ་འབྲིའི་ལས་ལ་དངོས་སུ་གཞོལ་སྐབས་དེ་དག་འབྲི་དཀའ་བའམ་ཡང་ན་འབྲི་མི་ཐུབ་པའི་གནས་སུ་གྱར་བཞིན་ཡོད། དེའི་གནད་འགག་གཙོ་བོ་ནི་དགེ་རྒན་གྱིས་བྱ་དངོས་ཁག་ལ་ལྟ་ཞིབ་བྱེད་པའི་གོམས་གཤིས་དང་། ལྟ་ཞིབ་བྱ་ཐབས་སོགས་སློབ་མ་རྣམས་ལ་རྩིས་སྤྲོད་ཐུབ་མེད་པར་བརྟེན། ཁོ་ཚོས་རྣམ་ཀུན་བྱ་དངོས་དེ་དག་ཐེངས་མང་མཐོང་ཡང་སྣང་མེད་དུ་འཇོག་པའི་ངང་ཚུལ་རང་ཤུགས་སུ་ཆགས་པས། རྩོམ་འགོ་འཛུགས་པ་དང་རྩོམ་མཇུག་བསྡུ་བ་དུས་མཉམ་དུ་གནས་པ་ལྟ་བུའི་གནས་ཚུལ་ཐོན་པ་རེད། གནས་ཚུལ་དེ་དག་བསླབ་བྱར་བྱས་ཏེ་རྒྱུན་དུ་སློབ་མ་རྣམས་ལ“དྲན་ཤེས་རབ་ལས་སྨྱུག་རུལ་བཟང་ཞེས་པའི་དཔེ་ལྟར་མཐོང་ཐོས་གང་བྱུང་བ་དུས་ཐོག་ཏུ་ཟིན་བྲིས་བཀོད་ཚེ། བརྗེད་ངད་དབང་དུ་མི་འགྲོ་ལ། འཚོལ་ཞིབ་དང་། བེད་སྤྱོད་བདེ་བ་མ་ཟད། ལྟ་ཞིབ་ཀྱི་འཇོན་ཐང་ཡང་གོང་མཐོ་དང་། བསམ་ཚོད་དང་བསམ་གཞིག་གི་འཇོན་ཐང་གསོ་སྐྱོང་། ཞིབ་གླེང་གི་འཇོན་ཐང་སྦྱོང་བརྡར་ཐུབ་པ་སོགས་ཕན་ནུས་ཆེན་པོ་ཐོན་ཐུབ”ཅེས་གསུངས་པ་བཞིན། རྣམ་ཀུན་རང་གི་མཐོང་ཐོས་སུ་གྱུར་པའི་བྱ་དངོས་དང་། དོན་རྐྱེན་མཐའ་དག་ཟིན་ཐོར་བཀོད་ཚེ། རྩོམ་ཡིག་གི་རྒྱུ་ཆ་གསོག་འཇོག་ཐུབ་པ་མ་ཟད། སློབ་མའི་ལྟ་ཞིབ་ཀྱི་འཇོན་ཐང་དང་། དྲན་ཤེས་ཀྱི་འཇོན་ཐང་ཡང་གསོ་སྐྱོང་བྱེད་ཐུབ་ལ། ཤུགས་རྐྱེན་བཟང་པོ་དེ་ལས་སློབ་མར་གསར་གཏོད་ཀྱི་བསམ་གཞིག་ཀྱང་རང་ཤུགས་ཀྱིས་ཆགས་ཐུབ་ངེས་རེད།
གཉིས། མང་ཙམ་ཀློག་པ་ནི་རྩོམ་འབྲིའི་འཇོན་ཐང་གསོ་བའི་གནད་དམ་པ་ཡིན།
བརྩམས་ཆོས་མང་ཙམ་ཀློག་པ་དང་དེ་བས་ཕུལ་བྱུང་གི་བརྩམས་ཆོས་མང་ཙམ་བཀླགས་ཚེ། དེ་ལས་རང་ཉིད་ཀྱི་ཤེས་རྒྱ་དང་མཐོང་རྒྱ་ཇེ་ཆེར་འགྲོ་ཐུབ་པ་མ་ཟད། འཇིག་རྟེན་ལ་འཚོལ་ཞིབ་དང་། སྤྱི་ཚོགས་ཀྱི་འཚོ་བར་མྱོང་རོལ། བྱ་དངོས་ལ་བརྟག་ཞིབ་བྱེད་པའི་བསམ་པའི་སྒུལ་ཤུགས་ཇེ་ཆེར་འཕེལ་ཐུབ་པ་སྨོས་མི་དགོས། དེས་ན་དགེ་རྒན་གྱིས་ངེས་པར་དུ་རྒྱུན་གཏན་ནས་སློབ་མ་ཚོར་དཔེ་དེབ་མང་ཙམ་ཀློག་ཏུ་འཇུག་དགོས་ལ། སློབ་མའི་ཆུ་ཚད་དང་མཐུན་པའི་དཔེ་དེབ་གང་མང་མཁོ་འདོན་དང་ངོ་སྤྲོད་གང་ལེགས་གནང་རྒྱུ་ནི་གཙོ་གལ་ཤིན་ཏུ་ཆེ་བ་ཞིག་རེད། དེ་ཡང་། “བློ་གྲོས་ལྡན་པས་ལེགས་བསྐྱངས་ན། སྐྱེས་བུ་དམན་པའང་མཆོག་ཏུ་གྱུར།”ཞེས་པ་ལྟར། སློབ་ཁྲིད་དགེ་རྒན་རང་ཉིད་ཀྱིས་སློབ་མ་ཚོར་རྩོམ་སྟངས་མི་འདྲ་བའི་རྩོམ་ཡིག་མང་ཙམ་ཀློག་ཏུ་བཅུག་ཚེ། ཁོ་ཚོས་རིམ་བཞིན་གཞན་གྱི་རྩོམ་ཡིག་ཀློག་ཤེས་པ་དང་། རང་ཉིད་ཀྱི་སྐད་ཆའི་སྒྱུ་རྩལ་ཡང་གོང་མཐོར་འགྲོ་ཐུབ་པས། སྙན་ངག་དང་། ལེགས་བཤད། བསླབ་བྱ། དམངས་གཞས། གཏམ་དཔེ་སོགས་ཀློག་སྐབས་དེ་དག་བློར་བཟུང་ནས་ཚིག་གི་སྦྱོར་སྟངས་ཤེས་ན་རྗེས་སུ་རྩོམ་ཡིག་འབྲི་དུས་ཚིག་དེ་དག་རང་གི་རྩོམ་ཡིག་གི་ལུང་དུ་འདྲེན་ཆོག་པ་མ་ཟད། མིང་དང་ཚིག་མི་འདང་བའི་དཀའ་ཁག་སེལ་ཐུབ། དེ་བས་ལྷུག་རྩོམ་ཀློག་སྐབས་ལྷུག་རྩོམ་གྱི་ནང་དུ་ཡུལ་ལྗོངས་དང་ལྗོན་ཤིང་། མེ་ཏོག་དང་སྲོག་ཆགས། མི་དང་དོན་དག དངོས་པོ་སོགས་ཀྱི་རྣམ་པ་བྲིས་པའི་སྙན་འཇེབས་ལྡན་པའི་ཚིག་བློར་འཛིན་པའམ་ཡང་ཡང་ཀློག་ཏུ་བཅུག་ནས་ངག་ལ་བྱང་བར་བྱེད་དགོས་པ་དང་། སྒྲུང་གཏམ་ཀློག་དུས་མི་སྣ་དང་ཁོར་ཡུག་ཀྱི་བཀོད་པ་སོགས་ལེགས་པའི་ཚིག་སྦྱོར་ཡང་དང་ཡང་དུ་བཀླགས་ན། རྗེས་སུ་རྩོམ་ཡིག་འབྲི་དུས་ཞིབ་འབྲི་བྱེད་སྟངས་དང་། ཚིག་ཉམས་འདོན་སྟངས། མིང་དང་ཚིག་གི་སྦྱོར་ཚུལ་སོགས་ལ་ལད་མོ་བྱས་ནས་བྲི་ཆོག་པས། རྩོམ་ཡིག་འབྲི་སྦྱོང་བྱེད་དུས་གང་ནས་འགོ་རྩོམ་དགོས་པ་དང་ཇི་ལྟར་འབྲི་དགོས་པ་མི་ཤེས་པའི་དཀའ་ཁག་སེལ་ཐུབ་ངེས་རེད།
གསུམ། དགེ་རྒན་གྱིས་མཛུབ་ཁྲིད་གང་ལེགས་བྱེད་དགོས།
རྩོམ་འབྲིའི་ཐབས་ལམ་སློབ་ཁྲིད་བྱེད་སྐབས་སྤྱིར་བཏང་རིགས་གཉིས་ཡོད་དེ། གཅིག་ནི་གཞན་གྱི་རྩོམ་ལ་ལད་མོ་བྱས་ནས་རྩམ་འབྲི་སྦྱོང་བརྡར་བྱེད་པ་དང། གཉིས་ནི་དགེ་རྒན་གྱིས་ཁ་བྱང་བཀོད་ནས་རིག་ལམ་གསར་འབྱེད་བྱེད་པ་དེ་རེད། ཐབས་ལམ་གཉིས་པོ་བེད་སྤྱད་ན་རྩོམ་ཡིག་འབྲི་བའི་ལས་དང་པོ་བའི་སློབ་མ་རྣམས་ལ་ཕན་ནུས་ངེས་ཅན་ཐོན་ཐུབ། གཞན་ཡང་དགེ་རྒན་གྱིས་ནང་དོན་དང་སྒྱུ་རྩལ་གྱི་ཁྱད་ཆོས་ལ་རེ་བ་བཏོན་ནས་སློབ་མ་རང་ཉིད་ལ་ཁ་བྱང་འདོན་དུ་འཇུག་པ་མ་ཟད། རང་ཉིད་ཀྱི་རིག་ལམ་ལྟར་རང་གི་སྐད་ཆ་སྤྱད་དེ་རང་གི་བསམ་ཚུལ་འབྲི་རུ་འཇུག་དགོས། དེ་ལྟར་བྱས་ན་མི་རེ་རེའི་ཉམས་མྱོང་དང་ངོས་འཛིན་མི་མཚུངས་སྟབས་བྲིས་པའི་རྩོམ་ཡིག་ཀྱང་རྣམ་པ་སྣ་ཚོགས་སུ་འགྱུར་བ་ཡིན་ནོ།
མདོར་ན། རྩོམ་ཡིག་གི་བསམ་པའི་བཀོད་པ་དེ་དོན་དུ་བསམ་གཞིག་གི་བྱེད་སྒོ་གསར་གཏོད་བྱེད་པའི་སྦྱོང་བརྡར་ཞིག་ཡིན་པས། དེ་ལྟ་བུའི་སྦྱོང་བརྡར་ཞིག་ཡོད་ཚེ་སློབ་མའི་སླད་ཕྱིན་གྱི་ལས་ཀ་དང་། སློབ་སྦྱོང་། དེ་བཞིན་འཚོ་བ་དངོས་ཀྱི་བྱེད་སྒོ་ཀུན་ལ་ཞུགས་པར་ཕན་འབྲས་ངེས་ཅན་ཐོན་ཐུབ། སློབ་གསོ་ནི་མིའི་རིགས་ཀྱི་འཇོན་ཐང་གསར་སྐྲུན་དང་། གསར་གཏོད་རང་བཞིན་གྱི་མི་སྣ་གསོ་སྐྱོང་བྱེད་པའི་དམིགས་བསལ་གྱི་ལས་གཞི་ཞིག་ཡིན་ཕྱིར། བྱང་ཚད་སློབ་གསོ་སྐུལ་སྤེལ་གཏོང་བའི་བརྒྱུད་རིམ་ཀུན་ཏུ་སློབ་མའི་གསར་གཏོད་ཀྱི་འཇོན་ཐང་དང་། གསར་གཏོད་ཀྱི་སྙིང་སྟོབས་གསོ་སྐྱོང་ཨང་དང་པོར་འཇོག་རྒྱུ་ནི་སློབ་གསོའི་དམིགས་ཡུལ་ཉག་ཅིག་གོ།
འདམ་གཞུང་རྫོང་སྙིང་གྲོང་ཤང་ལྟེ་བའི་སློབ་ཆུང་གཉིས་པའི་གནམ་གང་ནས།


text: རྒྱལ་ཁབ་འཕྲོད་བསྟེན་དང་བདེ་ཐང་ཨུ་ལྷན་གྱིས་ཀྲུང་དབྱང་སྲིད་ཁྲིམས་ཨུ་ལྷན་དང་། ཆེས་མཐོའི་མི་དམངས་ཁྲིམས་ཁང་། སྤྱི་བདེ་པུའུ། ཁྲིམས་འཛིན་པུའུ། དངུལ་ཁང་ལྟ་སྐུལ་དོ་དམ་ཨུ་ལྷན་བཅས་དང་མཉམ་དུ་གོང་ཚེས་ཉིན་པེ་ཅིང་དུ་སྨན་བཅོས་རྩོད་གཞི་སྣ་མང་སེལ་བའི་ལམ་སྲོལ་འཐུས་སྒོ་ཚང་དུ་གཏོང་བའི་བརྙན་ལམ་ཚོགས་འདུ་འཚོགས་པ་རེད། ཚོགས་འདུའི་ཐོག《སྨན་བཅོས་རྩོད་གཞི་སྔོན་འགོག་དང་ཐག་གཅོད་ཀྱི་ལམ་སྲོལ》ནི་ཏང་གི་ཚོགས་ཆེན་བཅུ་དགུ་པ་འཚོགས་ཚུན་རྒྱལ་སྲིད་སྤྱི་ཁྱབ་ཁང་གིས་ཡོངས་བསྒྲགས་བྱས་པའི་འཕྲོད་བསྟེན་དང་བདེ་ཐང་ཁྱབ་ཁོངས་ཀྱི་སྲིད་འཛིན་ཁྲིམས་སྲོལ་གལ་ཆེན་ཞིག་ཡིན། དེས་སྨན་བཅོས་ཀྱི་བདེ་འཇགས་འགན་ལེན་དང་། སྨན་པ་དང་ནད་པའི་དབར་འཆམ་མཐུན་གྱི་འབྲེལ་བ་འཛུགས་པ། སྒྱུར་འཕེལ་བརྟན་གསུམ་གྱི་སྤྱི་ཡོངས་ལ་སྲུང་སྐྱོང་བཅས་ཀྱི་ངོས་ནས་བརྗོད་ན་དོན་སྙིང་གལ་ཆེན་ལྡན་ཡོད་ཅེས་བཏོན་ཡོད། ཚོགས་འདུའི་ཐོག་ས་གནས་དང་སྡེ་ཚན་ཁག་གིས《སྨན་བཅོས་རྩོད་གཞི་སྔོན་འགོག་དང་ཐག་གཅོད་ཀྱི་སྲོལ་ཡིག》གི་དོན་སྙིང་གལ་ཆེན་ལ་གོ་བ་གཏིང་ཟབ་ལེན་པ་དང་ལག་བསྟར་བྱས་ནས་འགན་འཁྲི་འཁུར་སེམས་ཆེ་རུ་གཏོང་བ་དང་། སྨན་བཅོས་རྩོད་གཞི་སྣ་མང་སེལ་བའི་ལམ་སྲོལ་ཕྱོགས་ཡོངས་ནས་འཐུས་སྒོ་ཚང་དུ་གཏོང་བ། སྡེ་ཚན་གྱི་འགན་འཁྲི་ཁ་གསལ་བཟོ་བ། རྒྱུན་ལྡན་གྱི་སྨན་བཅོས་སྒྲིག་ལམ་སྲུང་སྐྱོང་། སྨན་པར་བརྩི་བཀུར་དང་འཕྲོད་བསྟེན་ལ་སྣང་ཆེན་བྱེད་པའི་སྤྱི་ཚོགས་ཀྱི་རྣམ་པ་བཟང་པོ་གཏོད་པ་བཅས་བྱས་ཏེ་བདེ་ཐང་ཀྲུང་གོ་དང་དུས་བདེའི་ཀྲུང་གོ་བསྐྲུན་རྒྱུར་སྐུལ་འདེད་གཏོང་ཆེད་ལེགས་སྐྱེས་གསར་པ་འབུལ་དགོས་ཞེས་བླང་བྱ་བཏོན་ཡོད། ཚོགས་འདུའི་ཐོག་ཐེན་ཅིན་གྲོང་ཁྱེར་དང་། ཅང་སུའུ་ཞིང་ཆེན། ཅང་ཤིས་ཞིང་ཆེན་བཅས་ཀྱི་འཕྲོད་བསྟེན་དང་འཆར་བཙའ་ཨུ་ལྷན་གྱི་འགན་འཁུར་བས་སྨན་བཅོས་རྩོད་གཞི་སྣ་མང་སེལ་བའི་ལམ་སྲོལ་བཟོ་བའི་རང་སོ་སོའི་ཉམས་མྱོང་བཟང་པོ་ངོ་སྤྲོད་བྱས་པ་རེད།


text:
འདས་པའི་ལོ་གཅིག་ནང་བོད་མི་སེར་སྐྱ་ཕོ་མོ་ ༢༥༤༠ ཡིས་ཕྱི་སྐྱོད་ལག་ཁྱེར་ཞུས་ཡོད་པ་དང་ཕྱི་རྒྱལ་དུ་ཐོན་ཆོག་པར་(Exit Permit)རྒྱབ་གཉེར་ཡི་གེ་ ༥༥༣༢ བླངས་ཡོད་འདུག
དེ་རིང་གྲོས་ཚོགས་ཚོགས་དུས་ ༦ པའི་ལས་ཉིན་ ༦ ཐོག་བདེ་སྲུང་བཀའ་བློན་འཕགས་པ་ཚེ་རིང་མཆོག་ནས་བདེ་སྲུང་ལས་ཁུངས་ཀྱི་ལས་བསྡོམས་སྙིང་བསྡུས་དང་སྤྱི་འཐུས་རྒྱུན་ལས་ནས་ལས་བསྡོམས་རྒྱས་པར་གཟིགས་ཞིབ་གནང་བའི་སྙན་ཐོ་སྙན་སྒྲོན་ཞུས་ཏེ་སྤྱི་ཡོངས་ནས་བགྲོ་གླེང་དང་། བདེ་སྲུང་བཀའ་བློན་ནས་ལན་འདེབས་གསལ་བཤད་གནང་སྐབས། འདི་ལོར་བོད་མི་ཕྱི་སྐྱོད་ལག་ཁྱེར་(IC)་ཞུ་མཁན་མི་སྐྱ་ཕོ་མོ་ ༢༢༦༢ དང་གྲྭ་བཙུན་གྲངས་ ༢༧༨ བཅས་ཁྱོན་ ༢༥༤༠ བྱུང་ཡོད་པ་དང་། ཕྱི་རྒྱལ་དུ་ཐོན་ཆོག་པར་(Exit Permit)་རྒྱབ་གཉེར་ཡི་གེ་ ༥༥༣༢ དང་། ཕྱིར་ལོག་ཆོག་མཆན་(Return visa)ལ་རྒྱབ་གཉེར་ཡི་གེ་ ༨༣༢ སྤྲད་ཡོད་སྐོར་གསུངས་སོང་།
ཡང་ཁོང་གིས། བལ་ཡུལ་སྣེ་ལེན་ཁང་བརྒྱུད་བོད་ནས་གསར་དུ་འབྱོར་བ་ཁྱོན་ ༤༨། བོད་ནས་གནས་སྐོར་དུ་ཡོང་མཁན་ ༢༨༦༡ བྱུང་ཡོད་པའི་ཁྲོད་རྒྱ་གར་གཞུང་ཚབ་ཁང་བརྒྱུད་རྒྱ་གར་ནང་ཡོང་ཆོག་པའི་ལག་འཁྱེར་ཡོད་མཁན་ ༤༧། དེ་བཞིན། ལྡི་ལིར་ཐོ་འགོད་བྱས་པ་བརྒྱུད་བོད་ལ་གཉེན་འཕྲད་དུ་འགྲོ་མཁན་ ༡༨༧ བྱུང་ཡོད་སྐོར་དང་། གཞན། འདི་ལོར་རྒྱ་གར་ནང་གསར་སྐྱེས་དང་དྲ་ཕྲུག་ཁྱོན་ ༩༡ དང་། བོད་ནས་གསར་དུ་འབྱོར་བའི་མི་ ༤༨ བཅས་ཁྱོན་ ༡༣༩ ལ་སྐྱབས་བཅོལ་ལག་དེབ་གསར་བཟོ་བྱེད་ཐུབ་ཡོད་སྐོར་གསུངས་སོང་།
སྤྱི་འཐུས་ཁག་ཅིག་གིས་བདེ་སྲུང་ལས་ཁུངས་ནས་༧གོང་ས་རྒྱལ་བ་རིན་པོ་ཆེ་མཆོག་གི་སྐུ་ཕྱཱའི་ཐད་ལས་དོན་ལེགས་འགྲུབ་བྱུང་གི་ཡོད་སྐོར་ལ་བསྔགས་བརྗོད་དང་སྤྲགས། བོད་མིའི་སྒྲིག་འཛུགས་ཀྱི་སྲིད་སྐྱོང་མཆོག་དང་བོད་མི་མང་སྤྱི་འཐུས་ཚོགས་གཙོ་མཆོག་རྣམ་གཉིས་ཀྱི་བདེ་འཇགས་སྲུང་སྐྱོབ་ཐད་བདེ་སྲུང་ནས་ག་རེ་གནང་གི་ཡོད་མེད་དྲིས་པར་བདེ་སྲུང་བཀའ་བློན་མཆོག་གིས། སྲིད་སྐྱོང་མཆོག་ལ་ནམ་རྒྱུན་ནས་བདེ་སྲུང་ལས་ཁུངས་ཀྱི་ལས་བྱེད་ ༢ ནས་སྐུ་སྲུང་བྱེད་བཞིན་ཡོད་པ་དང་། དྷ་རམ་ས་ལར་ནམ་ཡོད་ལ་ཧི་མ་ཅལ་མངའ་སྡེ་གཞུང་གི་བཀའ་འཁྲོལ་ཡོད་པའི་ཐོག་རྒྱ་གར་ཉེན་རྟོག་པ་ཞིག་གིས་སྲུང་སྐྱོབ་བྱེད་བཞིན་ཡོད་སྐོར་དང་། ཕྱི་རྒྱལ་ཡུལ་གྲུ་ཁག་ཏུ་ཕེབས་སྐབས་འབྲེལ་ཡོད་ཚན་པར་འབྲེལ་བ་ཞུས་ཏེ་སྲུང་བྱ་གང་ཐུབ་ཞུས་དང་ཞུ་མུས་ཡིན་སྐོར། དེ་བཞིན། བོད་མི་མང་སྤྱི་འཐུས་ཚོགས་གཙོ་མཆོག་ལའང་དགོས་མཁོ་བྱུང་ཚེ་བདེ་སྲུང་ལས་ཁུངས་ནས་སྐུ་སྲུང་བ་གོ་སྒྲིག་བྱེད་ངེས་ཡིན་སྐོར་སོགས་གསུངས་སོང་།
ཡང་སྤྱི་འཐུས་ཁག་ཅིག་ནས་དེང་སང་སྤྱི་ཚོགས་དྲ་ལམ་ཤུགས་ཆེན་དར་བ་དང་བསྟུན་སྤྱི་ཚོགས་བརྒྱུད་ལམ་ཁག་ཏུ་བོད་མིའི་སྒྲིག་འཛུགས་ཀྱི་དབུ་འཁྲིད་རྣམ་པའི་གཙོས་མི་སྒེར་དང་ཚོགས་པ་སོགས་ལ་སྐྱོན་བརྗོད་སྣ་ཚོགས་བྱས་ཏེ། བོད་མིའི་སྤྱི་ཚོགས་ནང་དཀྲུག་ཤིང་གཏོང་ཐབས་ཀྱི་བྱ་སྤྱོད་སྤེལ་མཁན་མང་པོ་ཡོང་གི་ཡོད་སྐོར་དང་། བདེ་སྲུང་གིས་དེ་ཚོར་ཞིབ་འཇུག་སྟངས་འཛིན་དགོས་སྐོར་བརྗོད་པར་བདེ་སྲུང་བཀའ་བློན་མཆོག་གིས། བོད་མིའི་སྤྱི་ཚོགས་ལྷིང་འཇགས་དང་སྲ་བརྟན་ཡོང་རྒྱུ་ནི་བདེ་སྲུང་ལས་ཁུངས་ནས་གལ་གནད་ཅིག་ཏུ་བརྩི་ཡི་ཡོད་པར་བརྟེན། སྤྱི་ཚོགས་དྲ་ལམ་དུ་བོད་ཀྱི་རྩ་དོན་ལ་གནོན་པ་དང་བོད་མིའི་སྒྲིག་འཛུགས་ལ་གནོད་པ། དེ་བཞིན་མི་སྒེར་སོགས་ལ་གནོད་པའི་ལས་དོན་སྒྲུབ་མཁན་ཚོར་དོ་སྣང་བྱས་དང་བྱེད་མུས་ཡིན་སྐོར་དང་། བོད་མི་ཚོས་བེད་སྤྱོད་ཤུགས་ཆེ་ཤོས་བྱེད་བཞིན་པའི་སྤྱི་ཚོགས་བརྒྱུད་ལམ་སྐད་འཕྲིན་གྱི་བདག་པོ་རྒྱ་ནག་ཡིན་སྟབས། སྐད་འཕྲིན་བེད་སྤྱོད་གཏོང་མཚམས་འཇོག་པའི་འབོད་སྐུལ་ཞུས་པ་མ་ཟད། མ་འོངས་པར་གཞིས་ཆགས་ཁག་ཏུ་སྐད་འཕྲིན་བདེ་འཇགས་སྐོར་ལ་གོ་རྟོགས་ཀྱང་སྤེལ་རྒྱུ་ཡིན་སྐོར་སོགས་གསུངས་སོང་།
སྤྱི་འཐུས་རྒྱུན་ལས་ནས་ད་ལྟ་བར་ཨོ་སི་ཊོ་ལི་ཡའི་ནང་ཆབ་སྲིད་བཙོན་ཟུར་དང་འབྲེལ་ཡོད་འབྲེལ་ཆགས་བཅས་མི་ག་ཚོད་གནས་སྤོ་ཟིན་ཡོད་པ་དང་། ཆབ་སྲིད་བཙོན་མའི་ལས་གཞི་དེའི་ནང་འཛུལ་ཞུགས་བྱེད་ཕྱོགས་སོགས་བཀའ་འདྲི་གནང་བ་ལྟར། བདེ་སྲུང་བཀའ་བློན་མཆོག་ནས་ཕྱི་ལོ་ ༡༩༩༦ ལོ་ནས་ཨོ་གླིང་དུ་ཆབ་སྲིད་བཙོན་མ་གཏོང་མགོ་བཙུགས་ཏེ་ད་ལྟའི་བར་ཆབ་སྲིད་བཙོན་མ་དང་འབྲེལ་ཡོད་འབྲེལ་ཆགས་སོགས་ཁྱོན་མི་གྲངས་ ༡༣༣༨ ཙམ་སོང་ཡོད་པ་དང་། ཁོང་ཚོ་ཨོ་གླིང་དུ་མ་ཕྱིན་སྔོན་ལ་ཟབ་སྦྱོང་སྤྲད་དེ་༧གོང་ས་མཆོག་དང་བོད་མིའི་སྒྲིག་འཛུགས་ཀྱི་བཀའ་དྲིན་དྲན་པའི་ཐོག་དྭང་བླང་དཔྱ་དངུལ་འབུལ་དགོས་པ་རེད་ཅེས་གསུངས་ཡོད་སྐོར་དང་། དེ་བཞིན། ཆབ་སྲིད་བཙོན་མའི་ཁོངས་སུ་འཛུལ་ཐབས་གཞན་མ་འོངས་པར་གནས་སྟངས་ལ་བལྟས་ཏེ་བཀའ་འཁྲོལ་ཡོད་པའི་ཐོག་ནས་སྒྲིག་གཞི་བསྐྱར་བཅོས་བཟོ་དགོས་བྱུང་ཡང་བཟོ་རྒྱུ་ཡིན་སྐོར་གསུངས་སོང་།
ཡང་སྤྱི་འཐུས་གཅིག་གིས་སྒེར་གྱི་དགོངས་ཚུལ་བཤད་སྐབས་ཨོ་གླིང་དུ་བོད་མི་ ༡༣༣༨ ཙམ་ཡོད་པའི་བདེ་སྲུང་གི་གྲངས་ཐོ་དེ་ལས་དྭང་བླང་དཔྱ་དངུལ་འབུལ་མཁན་ཕལ་ཆེར་ ༦༨༠ ཙམ་ཡོད་པའི་སྐད་ཆ་དེ་བརྒྱ་ཆ་ ༥༠ ཙམ་ཆགས་ཡོད་པ་དང་། སྤྱིར་བཏང་ཨོ་གླིང་དུ་ཡོད་པ་རྣམས་ནི་རྒྱལ་གཅེས་དཔའ་བོ་དཔའ་མོ་དང་བོད་བསྟན་སྲིད་ཆེད་བློས་གཏོང་ཕྱག་ལས་གནང་མཁན། བོད་མི་གཞན་དང་མི་འདྲ་བར་བོད་མིའི་སྒྲིག་འཛུགས་ནས་དམིགས་བསལ་གཟིགས་སྐྱོང་ཐོབ་མཁན་ཞིག་ཆགས་ཡོད་དུས། ཁོང་ཚོས་དྭང་བླང་དཔྱ་དངུལ་འབུལ་རྒྱུ་ནི་ཟློག་ཏུ་མེད་པའི་འོས་འགན་ཞིག་ཆགས་ཡོད་སྐོར་བརྗོད་སོང་།